
Tipărit în România 


Pentru Peggy Me tchum 


1 


Fantoma intră în clasă tocmai când Flora Mitchell, profesoara de 
matematică, punea o întrebare la care numai Peggy Sue era în stare 
să răspundă. 

Adolescenta se strădui să nu tresară; era obişnuită de multă 
vreme cu incursiunile „Invizibililor” în viața de zi cu zi, totuşi, a se 
afla față în față cu unul dintre ei, era mereu o experiență ex-tra-or-di- 
nar de dezagreabilă pentru ea. 


Creatura își trecuse capul prin ușă, ca și cum aceasta ar fi fost 
făcută dintr-un material moale, ușor de străpuns. Era un personaj de 
talie mică, albicios, care părea sculptat în frișcă. 

— Peggy Sue, o strigă profesoara. Ai de gând să spui ceva? 

Adolescenta se pregătea să răspundă, când fantoma îi sări pe 
genunchi... şi-i puse mâna la gură ca s-o facă să tacă. Peggy încercă 
s-o dea la o parte, dar, vai, era imposibil! Invizibilii aveau o forță 
înspăimântătoare, contra căreia se dovedea inutil să lupţi. Era ca și 
cum te-ai fi apucat să ridici un elefant în braţe! Peggy Sue ştia că are 
un aer stupid, cu gura căscată, mută... şi fața învineţită, pentru că 
era gata să se sufoce! 

— Dac-aş vrea, rânji creatura lăptoasă, aş putea să țin mâna 
nemișcată până te sufoci. Nimeni n-ar înţelege ce ți se-ntâmplă şi te- 
ai prăbuşi pe pupitru, cu faţa înnegrită. Ar fi nostim, nu? 

Peggy Sue mai încercă o dată s-o alunge pe fantomă, dar mâinile îi 
trecură prin corpul mizerabil al omulețului. Fiinţele umane nu-i 


puteau atinge pe Invizibili, era o regulă fundamentală. În schimb, 
Invizibilii aveau toată puterea asupra oamenilor. Puteau să-i 
frământe ca pe plastilină. De altfel, pentru Invizibili, întreaga lume 
era din plastilină. Peggy Sue îi văzuse pe unii turtind o mașină doar 
cu lovituri de pumni, fără dificultate. lar starea vehiculului a fost 
atribuită apoi unui accident rutier. 

Începea să-i fie frică. Spiriduşul înspăimântător n-o slăbea din 
strânsoare şi Peggy simţea cum sângele-i bubuie în tâmple. 

— Ştii c-aș putea să te omor? continuă să rânjească fantoma. N-o 
s-o fac... pentru că astăzi sunt într-o dispoziţie bună și mă simt ex- 
cep-țio-nal de bun. 

Minţea. În parte numai. Peggy Sue ştia că Invizibilii nu puteau s-o 
omoare cu mâinile lor. O vrajă secretă puternică o apăra. O vrajă 
care-i făcea pe duşmanii ei să fiarbă de mânie. 

Faţa arătării nu înceta să se schimbe la fiecare replică. 

Invizibilii aveau această deplorabilă manie de a-și schimba mereu 
înfățișarea. Se lungeau, se micșorau, își modificau chipul sau chiar 
imitau forma unui obiect ori a unui animal, dacă așa aveau chef. Cel 
care stătea pe genunchii lui Peggy Sue se distra adoptând pe rând 
înfățișarea diferiților președinți ai Statelor Unite, ale căror portrete 
decorau pereţii clasei. Era o senzaţie foarte tâmpită să-l ţii la piept fie 
pe George Washington, fie pe Abraham Lincoln, de mărimea unui 
copil de cinci ani. 

— Peggy Sue! interveni Flora Mitchell. Încetează să te mai 
strâmbi! Eşti congestionată, ești sigură că te simți bine? Vrei să te 
ducem la infirmerie? 

În clasă, băieţii râdeau. Nimeni nu putea pricepe ce se petrecea în 
realitate, pentru că doar Peggy avea tristul privilegiu de a-i vedea pe 
Invizibili. Pentru muritorii de rând, nu se întâmpla nimic neobișnuit, 


iar ora de clasă era la fel ca toate celelalte... în afară de faptul că 
Peggy Sue, care era dusă cu pluta, era din nou gata să facă o criză! 

În fine, creatura îşi ridică mâna de pe faţa adolescentei, lăsând-o 
să respire din nou. Fata sughiţă ca o înotătoare care-a stat prea multă 
vreme sub apă. Ceilalţi elevi îi aruncau priviri dezgustate. O 
considerau „ciudată”, „nesociabilă”. Comportamentul ei îi deruta pe 
cei de-o vârstă cu ea, dar și pe adulți. 

— Peggy? repetă d-na Mitchell, care începuse să se enerveze. 
Când o să încetezi să te dai în spectacol? Treci la tablă şi scrie 
formula pe care ţi-am cerut-o! 

Peggy ar fi vrut să-i dea ascultare, dar creatura așezată pe 
genunchii ei refuza să se miște, ţintuind-o în loc. Așa erau Invizibilii: 
când erau ușori de cântăreau mai puţin ca un fulg, când își 
modificau densitatea într-atât încât deveneau mai grei ca o stâncă. 

— Aştept! mormăi profesoara. 

Omulețul lăptos acceptă în cele din urmă să se dea jos. 
Compoziţia lui ca de cauciuc îl făcu să sară ca o minge când puse 
picioarele pe pământ; parc-ar fi avut un arc sub pantofi... şi asta cu 
toate că n-avea pantofi. Ca și semenii lui, nu purta haine. Ar fi fost 
imposibil să spui dacă era fată sau băiat. Invizibilii n-aveau sex. 1 se 
arătau lui Peggy Sue sub aspect mai mult sau mai puţin uman, și 
asta mai mult din comoditate decât dintr-o necesitate genetică. 

Nimeni nu-i vedea... în afară de ea. Şi asta de când era foarte mică. 

— La tablă! tună d-na Mitchell și-i întinse o bucată de cretă. 
Repede, crezi că toți suntem la dispoziția ta? 

Adolescenta apucă creta. Avea mâinile umede. Ştia formula; 
faptul de a o scrie nu punea nicio problemă, totuşi se întreba ce idee 
o să-i vină spiridușului lăptos îngrămădit în spatele ei. 

Se ținu după ea până la tablă şi se legănă lungindu-şi în mod 
grotesc unele părți ale corpului. Brațul drept avea acum cinci metri 


lungime și-l întinsese până deasupra capului elevelor, ca s-o tragă de 
păr pe Unda Browning, care stătea lângă ușă. Era o tâmpenie. Glume 
de puşti obraznic! 

Peggy Sue se săturase. Ar fi vrut s-audă sunându-se sfârșitul orei 
și s-o ia la fugă. Cu degetele crispate pe cretă, începu să scrie. 
Imediat, mâna Invizibilului se aşeză peste a ei şi o strânse s-o rupă. 
Adolescenta pricepu ce-avea să se-ntâmple și gemu disperată. 
Creatura era gata s-o oblige să formeze litere, cuvinte pe care n-ar fi avut 
niciodată de gând să ie scrie. 

În clasă izbucniră strigăte de surpriză. Îngrozită, Peggy Sue citea 
pe măsură ce creta scria pe tablă: 

Flora Mitchell este îndrăgostită la nebunie de director! 

Fetele pufneau în râs, băieţii se țineau de burtă. Profa era lividă. 
Aruncându-se spre burete, se grăbi să şteargă afirmaţia care se 
întindea pe tablă cu litere enorme. 

— Lucrurile n-or să rămână așa, gâfâi ea, cu un nod de furie în 
gât. O să te duci la consiliul de disciplină. O să cer să fii 
exmatriculată! 

Mâna Invizibilului, tot strânsă peste degetele lui Peggy Sue, o 
obligă să mâzgălească alte cuvinte, şi mai jignitoare. Adolescenta 
simți cum lacrimile îi aburesc ochelarii, ochelarii ei groşi, de care 
toate fetele îşi băteau joc. 

— Destul! urlă profesoara. O iei razna! 

Creatura rânjea în urechea victimei lui. Invizibilii aveau o voce 
șuierătoare, comparabilă cu bâzâitul unei insecte. Vorbeau atât de 
repede, încât numai Peggy reuşea să descifreze cuvintele lor, din 
care oamenii obişnuiţi nu percepeau decât un bâzâit enervant, ca al 
unui țânţar în acțiune. 

— Vezi, spunea monstrul. Vezi ce bine ne distrăm? Dacă eram rău, 
te-aş fi făcut să scrii niște orori care te-ar fi băgat la închisoare. Îţi 


imaginezi ce-am putea face noi pe zidurile oraşului cu o cariocă 
bună? Toate grozăviile pe care le-ai putea mâzgăli despre primar, 
despre șerif... Ar fi suficient să nu-ți mai dau drumul la mână. 

— Nu, sfârşi adolescenta prin a-l implora, asta nu. 

Îşi mușcă buzele chiar la timp. Nimeni n-ar fi priceput la ce făcea 
aluzie. 

Ţipetele profesoarei îl atraseră pe responsabilul cu disciplina, care 
se precipită spre Peggy. Imediat, Invizibilul se-ndepărtă de victima 
lui, redându-i libertatea de mișcare. 


Ce a urmat după aceea nu se deosebi cu nimic de ce i se 
întâmplase fetei și prin alte locuri. În toate școlile unde o înscriau 
părinţii ei, era precedată de un aviz nefavorabil. Pentru psihologii 
școlari, era exemplul clasic de adolescentă sărită, victimă a 
halucinaţiilor ei. Invizibilii se distrau pe cinste pe seama situațiilor 
pe care ei le puneau în scenă. Strategia lor era pe cât de simplă, pe 
atât de eficientă: cu cât o împingeau pe Peggy Sue mai tare în ridicol, 
cu atât scădea riscul să creadă cineva ce spunea ea. 


x 


Când era mai mică — în jur de șase ani — Peggy Sue făcuse greşeala 
să povestească celor din jurul ei despre ce vedea, ceea ce o făcuse să 
ajungă la doctor. 

— Nu-i grav, mormăi acesta din urmă. Copiii singuri trec printr-o 
perioadă de fabulaţie. Inventează tovarăși imaginari. Dar asta nu 
durează multă vreme. 

Dar, la Peggy Sue, mania asta supărătoare s-a instalat în mod 
permanent şi niciodată, absolut niciodată, n-a încetat să vadă 
fantome. 

„Fantomă” e numele tâmpit pe care ni-l dau oamenii, îi 
explicase una dintre primele creaturi care i se arătase. În marea lor 


prostie, semenii tăi ne iau drept strigoi, morți chitiți să-i bântuie. 
Alţii văd în noi niște extratereştri. Ceea ce-i o idioţenie totală. Nu 
suntem niciuna, nici alta. 

— Atunci ce sunteți? Cum puteţi fi numiţi? întrebase Peggy Sue. 

— „Invizibilii” sau „Iransparenţii”, uite cei doi termeni care ne 
convin. Cel de „fantomă” ne dezgustă, este teribil de vulgar. 


x 


Pedagogul general o conduse pe Peggy la psihologul școlii. Nu 
era pentru prima oară. Adolescenta trebui să meargă pe culoarele 
clădirii însoţită de privirile batjocoritoare ale liceenilor îngrămădiți 
în fața vestiarelor. 


Fata se așeză zgribulită pe unul din scaunele de plastic din sala de 
așteptare. Creatura care fusese la originea nenorocirilor ei dispăruse 
cu o clipă înainte, bătându-și joc de ea şi amenințând-o. 


Peggy Sue îşi scoase ochelarii ca să-i șteargă. 

Miopia i se trăgea de la răutăţile puse la cale de Transparenți. 

— Vrem să ne putem face farsele fără martor! îi strigase unul 
dintre ei. Nu ne convine să stai mereu pe capul nostru, să ne 
spionezi. Știu foarte bine că nimeni nu crede ce spui, dar tot e 
neplăcut! 

Şi proiectase în direcţia adolescentei un fascicul de lumină care îi 
înțepase retina. De la acea întâlnire, vederea lui Peggy nu înceta să 
slăbească. În fiecare an trebuia să-și schimbe lentilele. Băieţii o 
porecleau „Cârtiţa”. Cu toate că era drăguță, n-avea prieten și 
nimeni n-o invita niciodată la vreun bal al liceului. De fapt, niciun 
băiat nu ţinea să fie văzut în compania acestei fete ciudate, care-și 
petrecea viaţa scrutând peisajul ca şi cum ar vedea desfășurându-se 
spectacole invizibile pentru muritorii de rând. 


Peggy îşi aranjă ochelarii şi se duse până la fereastră. De cealaltă 
parte a peluzei se întindea orașul Chatauga, un fost teritoriu indian 
unde mai existau câteva totemuri, pe jumătate devorate de termite. 
Afară, oamenii credeau că duc o existență normală, asupra căreia ei 
singuri hotărau. 

Se înșelau... 

Invizibilii erau peste tot. Chiar în momentul ăsta, Peggy Sue îi 
vedea trecând prin zidurile caselor, ieşind din șosea în mijlocul 
coloanelor de mașini. Ei se aflau la originea nenorocirilor oamenilor. 
Adesea, Peggy îi surprindea preocupaţi de organizarea accidentelor. 
Într-o intersecție, săreau într-o mașină și apucau volanul, punându- 
și mâinile peste cele ale şoferului. Automobilistul pierdea atunci 
controlul vehiculului şi se bușea de un copac sau dădea peste un 
pieton. Apoi bâiguia îngrozit: 

— Nu înțeleg, volanul a început să mi se învârtească singur în 
mâini... 

Și nimeni nu-i credea declaraţiile. În afară de Peggy Sue. 

Invizibilii aveau toată puterea asupra materiei. Puteau să-și înfigă 
mâna în pieptul tău fără ca tu să-ți dai seama. Acolo, le era uşor s- 
apuce inima victimei și s-o strângă, provocând astfel o criză cardiacă. 

„Sunt niște asasini, îşi repeta Peggy Sue. În fiecare zi comit mii de 
crime perfecte și nimeni nu le bănuiește existența. “ 

Nimeni, în afară de ea, şi povara asta era greu de purtat. 


Îşi sprijini fruntea de geam. Oscila între furie și disperare. Furia 
de a vedea lumea pe mâinile acestor creaturi periculoase, cu râs 
sadic, şi disperarea de a nu fi în stare să îndrepte lucrurile. 

Aveau oroare de ea. O detestau. Era singurul martor al 
blestemăţiilor pe care le făceau. Când un ucigaș nebun cobora în 


stradă ca să înjunghie trecătorii, în majoritatea cazurilor se întâmpla 
asta pentru că un Invizibil îi ghida gesturile. 


x 


— Peggy Sue? se auzi vocea psihologului în spatele fetei. Mi s-a 
spus că s-a întâmplat un incident. Ai vrea să vorbim despre asta? 

Peggy Sue ridică atunci capul, ţinându-și ochii plecați în 
continuare. Nu trebuia să-i descurajeze pe adulţi, în realitate atât de 
neştiutori. Pericolul avea să vină dacă începeau să gândească: „Este 
irecuperabilă, trebuie închisă înainte de a deveni periculoasă pentru 
anturajul ei. “ 

Aici voiau s-ajungă Invizibilii. 


Trei minute mai târziu, psihologul îi semnă un bilet ca să se poată 
duce acasă. Fata îi mulțumi. După toate cele întâmplate, nu ţinea să 
înfrunte ironiile colegilor. 

Strângându-și cărțile la piept, părăsi liceul. Imediat, Transparențţii 
se adunară în jurul ei, formând o escortă. Îi adresau injurii, O 
batjocoreau. leşeau din pereţii caselor, chiar din trotuare. Unii erau 
mici ca niște șoricei, alții erau mari ca niște elefanţi. Unii se străduiau 
să adopte o formă umană, alții pluteau ca niște baloane, dar toți 
aveau în comun aceeași textură lăptoasă. Ca să se „distreze”, doi 
dintre ei apucară încheieturile fetei și o obligară să gesticuleze în 
toate direcțiile, ca şi cum alunga nişte viespi imaginare. Cărţile şi 
caietele îi căzuseră pe jos, dar Peggy nu putu să le adune, pentru că 
Invizibilii o împingeau înainte. Trecătorii, jenaţi, se făceau că n-o 
remarcă pe fata în transă, care mergea dând din mâini pe deasupra 
capului, ca şi cum s-ar fi crezut un fluture uriaş, prea greu ca să-şi 
poată lua zborul. 

— E tot micuța Fairway, murmură o vânzătoare de la drogherie, 
biata copilă e gata să-și piardă mințile. 


— Părinţii ei sunt totuși oameni foarte la locul lor, oftă colega ei. 

Transparenţii o escortară pe Peggy prin tot orașul. Deși obișnuită 
cu umilirile de acest fel, fata se stăpâni extrem de greu să nu 
izbucnească în plâns. 

Ca s-o provoace, una dintre creaturi îi arătă doi Invizibili care se 
pregăteau să declanșeze un incendiu într-un garaj. Odată, fata îi 
văzuse apucând ţeava unei carabine cu care un băiat trăgea în cutii 
de conserve şi obligându-l să îndrepte arma în direcţia prietenilor 
săi. În ziua aia, „farsa” lor a făcut o victimă. 

— De ce sunteţi atât de răi? întrebă pentru a mia oară fata când 
Transparenţii, dându-i drumul în cele din urmă, se îndepărtau. 

— Nu suntem răi, răspunse una dintre creaturi. Ne plictisim și 
simţim nevoia să ne distrăm. Ce suntem noi de vină c-avem simțul 
umorului diferit de-al vostru? 

— Dar glumele voastre ne provoacă moartea, protestă Peggy Sue. 
Nu vă fac decât pe voi să râdeți! 

— Și asta-i tot ce contează! zise râzând zgomotos gnomul albicios 
înainte de a intra în pământ. 

Adolescenta oftă. Îşi pierduse cărțile de școală, dar n-avea curajul 
să se-ntoarcă să le adune. 

Ajunsese la marginea orașului. Lanurile de porumb înconjurau 
Chatauga ca o coroană aurie, pe care vântul o legăna cu un fâşâit 
continuu. Acolo se afla tabăra de rulote, înconjurată cu o tentativă de 
gard. Rulote de toate mărimile erau parcate; unele, mâncate de 
rugină, nu mai porneau la drum. Oameni foarte diferiți trăiau în ele. 
Unii n-aveau altă locuinţă, dar erau și alții care, ca și părinţii lui 
Peggy Sue, al cărei tată era dulgher, umblau din şantier în șantier 
prin țară. 


Fata îşi dădu seama că n-are niciun chef să se-ntoarcă acasă. 
Psihologul sigur o sunase pe mama ei şi nu avea să fie scutită de 
tipetele disperate, ca de obicei. Ca să-ntârzie cât mai mult posibil 
acest moment, se adânci în lanul de porumb. Era o zonă frumoasă, 
un ținut interesant, de ce trebuia ca lucrurile să fie așa de 
complicate? Ar fi dorit atât de mult să fie o fată ca oricare alta, 
normală, să aibă după cum se obișnuiește un prieten cu coşuri pe 
față şi cam prostuţ, care ar încerca s-o sărute conducând-o acasă 
după inevitabilul film de la cinema... Ar fi vrut să n-aibă altă grijă 
decât cea de a-și alege rochia pentru balul de absolvire, pantofii 
asortați și coafura potrivită. Era prea mică pentru a înfrunta 
asemenea probleme. Deseori, invidia fericirea liniștită a celor de 
vârsta ei, care, evident, se credeau nefericiți! Imbecilii, ce-ar fi zis ei 
dac-ar fi fost nevoiți să-nfrunte în permanență batjocura 
Transparenţilor, aşa cum făcea ea? 

Asculta frunzele foșnind, ştiind că acest moment de linişte o să 
dureze puţin. Nu se înșela. O bulă albicioasă se materializă la nivelul 
solului, semănând cu o ciupercă enormă. Apoi ciuperca crescu, 
palpită şi luă forma dublurii perfecte a lui Peggy. 

— E cumplit, nu-i așa? spuse creatura. Nu te-ai săturat să fii tap 
ispăşitor pentru ce facem noi? Ştii că oamenii au început să fie 
îngrijorați de comportamentul tău. Le e teamă. 

— De ce v-a picat pe mine așa? întrebă fata. 

— Pentru că tu ne vezi, spuse cu o voce scârţâită Invizibilul. 
Privirea ta ne face rău. Ne arde. Vrem ca asta să înceteze. Te-ai 
gândit vreodată că viața ta ar putea reveni la normal dacă nu te-ai 
mai holba la noi? 

Peggy ridică din umeri. 

— Dar tot aș ști că sunteţi acolo, oftă ea. 


— La început, o corectă creatura. Dar, cu timpul, ai începe să uiţi. 
Ai reuși chiar să te convingi că totul a fost doar un vis urât. Dacă 
încetezi să ne mai vezi, încetăm și noi să te mai hărțuim. 

— Vrei să încheiem un fel de pact, nu-i așa? întrebă adolescenta. 

Invizibilul se legănă. Cum își păstrase aspectul lui Peggy, se distra 
deformându-şi trăsăturile, pocind faţa fetei. 

„E ceva mai puternic decât ei, reflectă aceasta, chiar când vin ca 
ambasadori, nu se pot abţine să nu fie cruzi. “ 

Se forță să privească transformările la care Transparentul o 
supunea pe dublura ei. Urechile îi atârnau, nasul se mărea. Apoi, 
statuia lăptoasă începu să-mbătrânească, luând aspectul unei babe, şi 
Peggy Sue putu vedea cum o să arate ea la șaptezeci de ani. 

— Nu-i prea nostim, nu-i așa? rânji Invizibilul. Sunteţi atât de 
fragili, voi, oamenii. Un fleac vă poate omori. 

— Ce-mi propui? îl luă din scurt adolescenta. Dacă pentru asta te- 
au trimis, atunci vorbeşte! 

Creatura reveni o bulă de materie anonimă. 

— Dacă am putea să te omorâm, totul ar fi simplu. Am fi făcut-o 
de mult, spuse ea, dar uite: o putere magică te apără. Așa că trebuie 
să facem pe diplomaţii, să încercăm să încheiem un pact. Pactul e 
limpede. Poate fi rezumat într-o frază: dacă tu accepţi să orbești, noi 
te lăsăm în pace. N-o să mai auzi niciodată vorbindu-se de noi şi o să 
duci o viaţă de fată normală. 

— O fată normală oarbă... îl corectă Peggy. 

— Nu-i mai bine decât să ne vezi în permanenţă cum ne punem în 
scenă farsele? i-o întoarse Invizibilul. Gândeşte-te la asta. Acolo, în 
iarbă, o să găsești un flacon cu pipetă. Conţine un elixir special. Este 
suficient să-ți pui o picătură în fiecare ochi ca să orbești fără dureri. 
Imediat, o să încetăm să te persecutăm. 


— Şi ţie ți se pare înţelegerea asta cinstită? râse cu amărăciune 
fata. N-ai impresia că mă tragi pe sfoară? 

— Nu, declară creatura. Cecitatea e mai bună decât o viață 
întreagă legată într-o celulă capitonată, într-un azil pentru nebuni. 
Or asta o să se-ntâmple dacă tu continui să ne spionezi. Gândeşte-te 
la ziua de azi. Mâine te-am putea forța să iei un cuțit şi să-l înfigi în 
oricine. Mama ta, sora ta... 

(Încă o dată, minţea. Puterea vrăjită ce o apăra pe Peggy nu o lăsa 
să comită asemenea mârșăvii.) 

Peggy Sue făcu repede câţiva paşi, scotoci în iarbă cu vârful 
pantofului. Descoperi un flacon prăfuit, care părea că vine dintr-o 
epocă îndepărtată. 

— Este elixirul, îi șopti Transparentul la ureche. O picătură, nimic 
mai mult. N-o să te doară. O picătură în fiecare ochi şi o să scapi de 
prezenţa noastră. Gândeşte-te bine, merită sacrificiul. 

„Asta-i o păcăleală, nu un târg “, gândi Peggy ridicând din umeri. 
Şi, cu călcâiul, transformă flaconul în fărâmiţe. 

Când ridică apoi capul, fantoma dispăruse, profund jignită de 
reacţia ei. Fata consideră că era timpul să se-ntoarcă acasă. Pe când 
ieşea din porumb, dădu nas în nas cu sora ei mai mare, Julia, care 
venea din tabăra de rulote. Julia avea șaptesprezece ani, cu trei mai 
mult decât Peggy Sue. Diferenţa asta de vârstă o făcea să se 
considere un adult și să-i dea surorii mai mici ordine neplăcute. 

— Ah! şuieră ea, iată-te. Directorul liceului tocmai a telefonat. Eşti 
exmatriculată iar. Se pare că de data asta ai scris porcării despre 
profesoara de mate? 

Când se dezlănţuia, putea s-o ţină așa o oră, pe același ton. Adora 
să facă pe tânăra responsabilă. Asta o apucase și în ziua când a 
fusese aleasă cea mai bună angajată a lunii la fast-food-ul unde lucra. 
De atunci, visa să-și facă propria firmă şi-i plăcea să lase impresia că 


duce pe umeri povara întregii omeniri. Era o fată înaltă, blonzie, 
urâțită de un nas prea lung. Se enerva uşor şi se antrena să 
zâmbească în fața oglinzii, ca s-o placă clienții. 

Peggy Sue o lăsă să se-agite. Știa că părinţilor ei le era ruşine cu 
fiica mai mică. Erau oameni simpli. Cinstiţi și mai degrabă 
convenţionali. Marele lor proiect era să se retragă în Nebraska 
imediat ce fetele se măritau și să-și construiască un ranch unde să-și 
omoare timpul crescând cai. Nimic nu-i îndemna la extravaganţe. 
„Crizele” lui Peggy Sue îi șocau. 

— Nu pricep de ce se poartă aşa, se văita cu regularitate mami. 
Nici măcar n-are vreo gașcă deocheată. După cum spun profesorii, 
n-are prieteni. 

— Nu mai poate continua aşa, întărea aproape mecanic Julia. O să 
ne facă o reputaţie jalnică... şi o să-mi ruineze cariera pe viitor. Cum 
o să-mi mai fac propria firmă? Niciun bancher n-o să vrea să dea 
bani surorii unei nebune. 

Peggy Sue suferea din cauza asta. Vedea bine că mama ei nu 
îndrăznea s-o privească în faţă sau că vorbea cu ea pe un ton cu care 
se vorbea, în general, copiilor colerici, de ale căror capricii te temi. 

Tati dădea dovadă de şi mai puţină răbdare. Era un om bun, dar 
dur, mai deprins să se plimbe în echilibru pe o grindă de oţel, la o 
sută de metri deasupra pământului, decât să descâlcească stările 
sufletești ale puștoaicelor. Fetele, în general, i se păreau „prea 
complicate”. De departe ar fi preferat ca soţia să-i fi făcut băieți cu 
care ar fi putut bea bere și ar fi vorbit despre baseball. Agitaţia fetei 
mai mici îl indispunea. Se bârfea în oraș. În câţiva ani, devenise 
„tatăl puştoaicei într-o ureche, cu ochelari groși”. 

— Eşti exasperantă! începu să urle Julia. 

Când furtuna se abătea asupra ei, Peggy nu încerca niciodată să se 
apere. Dac-ar fi amintit de Invizibili n-ar fi folosit decât să-şi 


convingă familia că se ţicnise definitiv. 

Epuizată de propriul discurs interminabil, în cele din urmă Julia 
tăcu. Punând braţele pe umerii surorii sale, o împinse spre tabăra de 
rulote. 

— Haide, oftă ea. Să ne-ntoarcem. Încearcă măcar de data asta să 
n-o faci pe mama să plângă prea tare. 


Lucrurile merseră exact atât de prost pe cât prevăzuse. Maggy 
Fairway, mama ei, izbucnise în hohote de plâns de cum păşise 
pragul. Incidentele deveniseră atât de dese, că nu mai avea curajul să 
se-nfurie. Îi aruncă fetei mai mici o privire dezolată şi murmură: 

— Micuța mea, nu știu ce-o să ne facem cu tine. 

— Du-te în camera ta, porunci Julia care, atunci când tata era 
plecat, lua din ce în ce mai des frâiele autorităţii în familie. 

Peggy Sue se supuse. Caravana era formată dintr-un vagon lung, 
din metal. „Camerele” semănau mai mult cu cabinele unui submarin 
decât cu o adevărată încăpere de locuit. Puștimea din oraş găsea asta 
„super”, dar lui Peggy i-ar fi plăcut să locuiască într-o casă ai cărei 
pereţi să fie din cărămidă, nu din tablă ruginită. 

Se izolă în compartimentul ei, un loc pătrat cu latura de un metru 
și jumătate. Patul era atât de mic, încât trebuia să-şi îndoaie 
picioarele ca să încapă în el! 

Neliniștită, dădu de-o parte perdeaua care ascundea hubloul ce 
ţinea loc de fereastră. Transparenţii erau acolo, în incinta taberei. Se 
strecurau în rulote trecând prin pereții metalici. O sfidau. Unul 
dintre ei îi arătă cât de ușor o să-i fie să facă să cadă un cablu electric 
într-o mică piscină gonflabilă în care se bălăceau nişte copii. 

Îngrozită, Peggy Sue îl fixă cu o intensitate ieșită din comun, 
sperând ca privirea ei să ardă „pielea” creaturii. Aproape imediat, 


percepu un miros de zahăr ars. Era semnul că Transparentul nu se 
simțea prea bine. De altfel, se îndepărta scuturându-se. 

„Nu sunt nici eu total dezarmată, gândi fata. Pot şi eu să le fac 
rău. Grav e că, de fiecare dată când îi ard, îmi obosesc ochii.” 

Îşi scoase ochelarii. Primele semne de migrenă începeau s-o 
înjunghie între sprâncene. Ce vânător de fantome jalnic mai era şi ea! 

Peggy Sue se trezi în zori, când ceața dimineţii scălda lanurile de 
porumb. Simţi dintr-odată nevoia să meargă să se plimbe în pădure, 
ca să profite de acest scurt moment de linişte, și părăsi caravana în 
vârful picioarelor. 

Nici nu intră bine în luminiș, că o voce bâzâită îi zgârie urechile. 

— Ai refuzat înțelegerea noastră, spuse fantoma jignită. Ţi-am 
întins prietenește mâna, cinstit, iar tu ai zdrobit flaconul fermecat. Ai 
lăsat să treacă şansa pe lângă tine. Nu se poate spune c-ai făcut 
alegerea potrivită. Nu eşti prea curajoasă... Faptul de a orbi este 
nimic față de ce te-aşteaptă. Pentru că vrei să-ți păstrezi vederea, pot 
să te asigur c-ai să vezi stele verzi. 

Peggy Sue se răsuci pe călcâie. Invizibilul se prelingea pe un 
trunchi de copac. 

„Parc-ar fi picături care se scurg din arborele de cauciuc”, gândi 
fata. Creatura se distra luându-și chipul Juliei. Dădu trăsăturilor 
surorii lui Peggy o expresie de răutate caricaturală. 

— Încă nu ești conştientă de puterea noastră, spuse creatura 
lăptoasă care pâlpâia între copaci. În comparaţie cu voi, noi suntem 
nişte zei. Noi am creat Pământul, noi l-am populat ca să ne distrăm. 
Eram și eu acolo când au fost fosilizați dinozaurii, într-o după- 
amiază ploioasă când ne cam plictiseam. Făceam animalele astea 
mari ca să vedem cum se comportă. Ne întreceam să inventăm 
animalele cele mai nostime... Asta ne-a amuzat câteva mii de ani, 


apoi ne-a cuprins sila şi am decis să le distrugem. Devenise monoton 
să le vedem cum se sfâşie între ele. 

— Spui prostii! șuieră Peggy Sue, încercând să facă pe curajoasa. 

— Ştii foarte bine că nu, spuse Invizibilul. Noi suntem cei care am 
aruncat peste uriaşele reptile meteoritul ce le-a transformat în 
cenușă. Atunci am creat o specie mai inteligentă, crezând c-o să fie 
mai amuzantă... şi am modelat Omul. Cel puţin, primii 
reprezentanţi. Asta ne ţinea ocupați. Așa cum copiii oamenilor cresc 
șoricei albi într-un acvariu. 

Peggy Sue simți cum groaza pune stăpânire pe ea. Pricepu că 
fantoma spune adevărul. Invizibilul şi ai lui fuseseră întotdeauna 
acolo, de la începutul lumii, de la apariția oamenilor. 

— V-am dat totul, adăugă creatura. Chiar și știința. V-am dăruit 
cele mai mari dintre descoperirile voastre! Ceea ce credeţi c-aţi 
inventat voi noi v-am suflat la ureche. Străfulgerările de geniu care 
trec prin mintea savanților voștri de noi sunt fabricate. Ne distrează 
să vedem ce faceţi cu ele. Noi v-am dat bomba atomică, rachetele... 
toată panoplia necesară autodistrugerii voastre. Aşteptăm să vedem 
dacă o să mergeţi până la capăt. Punem pariuri. Unii cred că n-o să 
mai supraviețuiți multă vreme... Este interesant. Asta ne distrează. 

— Ne folosiți ca pe nişte păpuși trase de sfori, așa-i? întrebă 
Peggy. 

— Da, admise Invizibilul. Ne place să credem că Terra este lada 
noastră cu jucării. 

— Şi dacă rasa umană se autodistruge, ce-o să faceți? 

— O să creăm alta, răspunse spectrul. Unii dintre prietenii mei 
cred că Omul s-a demodat și că e timpul să trecem la altceva. lată de 
ce împing lumea în haos, ca să-i grăbească sfârşitul. Sunt nerăbdători 
să meşterească o rasă nouă. Multe proiecte sunt în studiu. Ne 


adunăm seara, în luminișuri, ca să dezbatem înfățișarea pe care o s-o 
aibă cei ce vă vor urma. Este pasionant. 

— Sunteţi ca niște copii, şuieră Peggy. Vreţi o jucărie nouă, dar o 
s-o distrugeți ca pe precedenta, imediat ce vă obișnuiți cu ea. 

Invizibilul ridică din umeri. 

— Fără îndoială, încuviinţă el, dar ăsta-i tot hazul jocului. 

Adolescenta era pe cale să-i răspundă, când sora ei răsări dintre 
tufișuri. Îşi trăsese un impermeabil peste cămașa de noapte, iar în 
picioare își pusese niște bascheţi cu șireturile desfăcute. 

— Ce naiba faci aici? o repezi ea pe un ton iritat. Te căutăm de-o 
oră. Mama e deja convinsă c-ai fugit. 

Gesticula fără să-și dea seama că, așa cum era îmbrăcată, avea 
aerul c-ar fi scăpat dintr-un ospiciu. 

Peggy Sue o luă resemnată spre tabără. Julia tot nu se calma. 
Invizibilul se deplasa alături de ele rânjind. Le imita mimica, 
străduindu-se s-o facă şi mai grotescă. Din când în când, se distra 
ridicând poalele cămășii de noapte a fetei mai mari, ca să le arate 
fundul locuitorilor campingului care, crezând că-i numai efectul 
vântului, pufneau în râs. 

Mami aştepta în fața rulotei, supărată. Îi făcu semn Juliei să tacă 
din gură ca să nu-i agite şi pe vecini. 

— Vezi, șuieră Transparentul la urechea lui Peggy Sue, mereu o să 
fie așa... O să trăieşti un infern. 

Apoi, apucând mâna lui Peggy între degetele lui translucide, o 
ridică în aer şi o izbi de fața Juliei. Adolescenta nu avu timp să 
reacționeze şi palma pocni cu violenţă peste obrazul surorii ei, căreia 
i se tăie respirația. Mami scoase un geamăt de groază. Toţi locuitorii 
campingului spuneau că Peggy Sue a pocnit-o pe Julia așa de tare, că 
era să-i smulgă capul de pe umeri. Nimeni nu putea bănui amestecul 
Transparentului. 


— Ai... ai văzut, bâigui Julia, luându-și mama de martor. E... e 
nebună. Într-o zi o să ne omoare în somn. 

— lată! rânji Invizibilul la urechea lui Peggy Sue, bună idee! Și n-o 
să mire pe nimeni! 

— Destul, interveni mami. V-aţi dat destul în spectacol. Îmbrăcaţi- 
vă şi urcați în maşină! Plecăm. Nu se pune problema să mai 
rămânem aici după tot ce s-a întâmplat. M-am săturat să fiu arătată 
cu degetul la supermarket ca fiind mama unei extraterestre! 

Peggy lăsă capul în jos şi se supuse. În momentul când urcă în 
rulotă, Invizibilul o apucă de marginea T-shirtului. 

— O să ai o surpriză frumoasă, şuieră el. Oriunde vei merge, o să 
fim acolo ca să te întâmpinăm. Suntem gata să punem la cale o 
glumă formidabilă, în care o să fii actorul principal. 

Fata se eliberă cu o mișcare bruscă. Invizibilul rânji încântat. 

— Drum bun! râse el în hohote. Cred că va fi frumos. Dacă intri 
într-o drogherie, nu uita să-ți cumperi o loţiune contra arsurilor de 
soare. 

Ultimele formalități îndeplinite, părăsiră campingul. 

Dna Fairway se instală la volan, în timp ce surorile se strecurară 
pe bancheta din spate. Peggy aruncă o privire spre Julia. Palma ei 
lăsase o urmă roşie pe obrazul fetei. 

„N-o să mă ierte niciodată, gândi ea. Mai mult, dacă părăsim 
orașul, o să-și piardă slujba de la fast-food.“ 

O liniște grea se așternu în maşină. Peggy simţea că, dincolo de 
faptul că erau supăraţi pe ea, se și temeau destul de tare. „Sunt pe 
cale să devin dușmanul lor, își spuse ea, cu inima strânsă. Ei nu 
înțeleg de ce mă comport aşa.“ 


x 


Pe drum, Peggy Sue aţipi. Cum i se întâmpla adesea, visă prima 
întâlnire pe care o avusese cu zâna... 

Tocmai împlinea şase ani şi mami o dusese la un optician ca să 
probeze prima ei pereche de ochelari. Deodată intrase zâmbind o 
femeie cu părul roșu. Era foarte frumoasă, cu gesturi de o eleganţă 
rară. O privise pe Peggy, îi făcuse cu ochiul și cu arătătorul schițase 
un semn cabalistic ciudat. În aer se stârnise un tremur albăstrui. 
Imediat, ca și cum se transformaseră în piatră, toți cei prezenţi în 
magazin înlemniseră. Pleoapele li se închiseseră şi adormiseră în 
picioare, cu mâinile înțepenite în mijlocul unui gest. 

— Ascultă, spusese doamna cu părul roșu, așezându-se în fața lui 
Peggy Sue. N-avem prea mult timp, pentru că vin de la celălalt capăt 


al cosmosului și nu pot să-mi păstrez multă vreme forma pe care am 
luat-o ca să apar în faţa ta. Mă numesc Azena. Știu că vezi fantome, 
ai fost aleasă pentru această misiune de oamenii care încearcă să 
salveze Universul. N-o să fie uşor, dar este important să se opună 
cineva Invizibililor. Tu ai puterea asta. Pentru moment, nu este foarte 
intensă, dar o să se dezvolte pe măsură ce-o să creşti. O s-o transmiți 
copiilor tăi, şi aşa mai departe. Într-o zi o să fiți destul de numeroşi şi 
destul de puternici ca să contracaraţi uneltirile spectrelor. Da, într-o 
zi... dar până atunci o să fii singură încă multă vreme şi o să 
trebuiască să suporţi. Invizibilii te vor uri și vor încerca chiar să te 
omoare..., totuşi n-or să reușească pentru că am aruncat asupra ta o 
vrajă care te apără. O vrajă puternică. Atenţie! Asta nu înseamnă 
totuşi că eşti nemuritoare. Fantomele sunt îngrozitor de rele şi se vor 
chinui să te facă să te sinucizi sau vor organiza accidente ca să te 
elimine. Când spun că nu te pot omori, vreau să zic că nu te pot 
sugruma cu propriile mâini şi nu te pot împinge în gol de la 
înălțimea unei faleze. Totuși, le rămâne posibilitatea de a convinge pe 
cineva s-o facă în locul lor sau de a provoacă prăbușirea falezei sub 
picioarele tale. Pricepi? Diferenţa e subtilă, dar de ea depinde 
supraviețuirea ta. La fel, nu te pot forţa să faci lucruri grave: de 
exemplu să omori pe cineva. 

Era complicat! Peggy Sue dăduse din cap. Lângă ea, mami 
dormea în continuare. 

— Ştiu că ți s-a făcut un cadou urât, oftase încă o dată doamna cu 
părul roșu. Trebuia să aleagă un copil și hazardul te-a desemnat pe 
tine. Ochii tăi au puterea să le facă rău Invizibililor. Puterea asta va 
crește cu timpul... dacă nu orbeşti de acum încolo. Pentru că 
fantomele o ştiu și or să se străduiască să te facă să-ți pierzi vederea. 
Așteptând să crești, nu-ți risipi energia vizuală, învaţă să te foloseşti 
de ea cu economie. Ai răbdare! 


— De ce sunt răi Invizibilii? întrebase Peggy. 

— Pentru că asta este natura lor, răspunsese tristă Azena. Când or 
să existe mai mulţi oameni ca tine, n-o să le mai fie atât de ușor să se 
distreze pe seama altora. Tu eşti prima, trebuie să fii curajoasă. Nu 
întotdeauna este o încântare să fii eroină. O să ne revedem de fiecare 
dată când va trebui să-ți schimbi ochelarii, în locuri ca ăsta. 

Scosese din buzunar o pereche de ochelari şi-i schimbase cu cei pe 
care opticianul se pregătea să-i pună pe nasul lui Peggy Sue. 

— Nu sunt ochelari obișnuiți, îi explicase ea. Sunt aproape vii şi 
vor fi aliaţii tăi fideli în lupta pe care o s-o duci. Lentilele sunt în 
realitate cristale extraterestre, cu funcţia de a-ți amplifica puterea 
vizuală. Când cristalele mor, o să vin să-ți aduc unii noi. 

Femeia cu părul roșu se ridicase, ciufulise cu tandreţe părul lui 
Peggy, apoi pocnise din degete. Imediat, viaţa își reluase cursul, 
oamenii din magazin redeschiseseră ochii. Nu-și dăduseră seama de 
NIMIC. 


Ca urmare, de câte ori Peggy Sue trebuia să schimbe lentilele 
corectoare, Azena apărea ca să se substituie opticianului. Lucrurile 
se petreceau mereu la fel: întrerupea viaţa lumii pocnind din degete, 
apoi examina ochii lui Peggy, înainte de a-i pune noi lentile magice. 

În timpul ultimei lor întâlniri, Peggy Sue fusese frapată de mina 
obosită a Azenei. O întrebase dacă se simte bine. 

— Călătoriile astea în spaţiu mă epuizează, recunoscuse ea 
coborându-și ochii. În realitate, mă consumă şi-mi scurtează viaţa cu 
mai mulți ani. De-acum trebuie să-nţelegi că n-o să mai fiu mereu 
aici ca să te apăr. 


x 


Familia Fairway merse toată ziua de-a lungul câmpurilor pustii, 
care se întindeau până la linia orizontului. Julia se smiorcăia 


pufnind, mami nu deschidea gura, iar Peggy Sue încerca să-și 
amintească ultimele cuvinte pe care i le aruncase Invizibilul înainte 
de a dispărea. 

Ceva în legătură cu soarele? Nu, ceva despre o loţiune protectoare... 
despre o ecranare totală sau ceva de genul ăsta. 

Ceva lipsit de orice sens. 


Seara se culcară în rulotă, la marginea drumului. În ziua 
următoare, la fel, şi tot aşa. Peggy pricepu că mami voia să se 
depărteze cât mai mult de Chatauga, ca să scape de bârfe. Atmosfera 
era neplăcută, pentru că nimeni nu vorbea. 

Invizibilii rămâneau... invizibili! De când plecaseră din tabăra de 
rulote, fata nu mai văzuse niciunul. 

„Este adevărat că-i întâlneşti foarte rar în zonele de deşert, își 
spunea ea. Acolo unde nu există oameni, nu există nici perspectiva 
unor glume bune.“ 


x 


Ajunseră în sfârșit la Point Bluff, un târgușor cu case cu flori. 
Exista acolo o veche pompă de benzină cu mâner și un indian din 
lemn pictat în culori ţipătoare în faţa farmaciei. Era cald, vântul lua 
cu el un praf galben, care izbea pielea. În clipa aia, pneul din 
dreapta-față pocni. Aplecându-se la roată, dna Fairway murmură 
ceva printre dinți: 

— Ciudat, e ca și cum un animal ar fi mușcat din cauciuc destul 
de tare ca să înțepe camera. Se văd urmele de colți. 

Peggy privi în jurul ei. Ghici fără dificultate ce se petrecuse: un 
Invizibil ţâşnise din pământ chiar în fața mașinii, ca să spargă pneul 
cu dinții. 

„Speră să ne oprim aici, conchise ea. Deci în orășelul ăsta au de 
gând fantomele să-și pună în aplicare viitoarea farsă.“ 


Nu era deloc liniştită, pentru că bănuia că Transparenţii doreau să 
dea marea lovitură înainte de venirea iernii 

— Cu atât mai rău, mormăi mami. Nu mai mergem mai departe. 
Locul pare destul de bun. O să-l sun pe tatăl vostru ca să-l anunţ că 
ne-am instalat aici. 

— E mic, se văicări Julia. Niciodată n-o să reuşesc să deschid o 
mare afacere în paragina asta. 


x 


Găsiră fără dificultate un nou loc pentru camping. 

Julia se angajă la fast-food-ul de lângă cinematograful în aer liber, 
mami o duse pe Peggy la liceul din oraș şi discută despre înscrierea 
ei cu directorul. Acesta se arătă reticent. Dosarul şcolar al 
adolescentei îl îngrozea. Telefonul dat la liceul din Chatauga nu-l 
liniştise deloc. 

— Point Bluff e un oraș liniștit, repeta el, cu privirea în altă parte. 
Aici nu există nici drogaţi, nici scandalagii. Elevii noștri sunt niște 
copii drăguți. 

Mami fu nevoită să-l implore. Directorul se lăsă convins, cu 
condiţia ca Peggy să fie exmatriculată fără preaviz, la prima abatere. 

A doua zi, adolescenta se aşeză în clasă printre noii ei colegi. 
Absența Invizibililor o descumpănea. Ce puneau la cale? Nu înceta 
să se uite în jurul ei, încercând să-i repereze, dar în zadar. 

— Cauţi pe cineva? o întrebă Sonia Lewine, o fată roșcată cu fața 
acoperită de pistrui, care îi observase neliniştea. 

— N... nu, bâigui Peggy. 

— Haide, șopti Sonia. Mama ta te-a adus aici ca să te despartă de 
iubitul tău, nu-i aşa? Și tu speri să-ți dea de urmă. 

Sonia adora comploturile amoroase. Era gata s-ajute pe oricine era 
încurcat într-o pasiune interzisă. 


— Era mai mare ca tine, nu-i așa? insistă ea. Oh! te-nţeleg. O fată 
de aici, Monica Greyhold, a pățit același lucru. Părinţii ei nu-l 
plăceau pe boyfriend, au exilat-o într-un internat, la mii de kilometri 
de Point Bluff. Şi-a fost atât de nefericită, c-a slăbit şase kile... şi când 
s-a întors în vacanţa de Crăciun, mi-a dat toate rochiile ei. 


După două săptămâni, Peggy Sue realiză c-o place foarte mult pe 
Sonia. Erau ani de când nimeni nu-i mai arătase nici cel mai mic 
semn de prietenie. Aici, în Point Bluff, încă n-o considerau o nebună 
periculoasă, o fată cu care nu trebuie să ai relaţii. Absența 
Invizibililor îi permitea să se destindă şi să se comporte normal, fără 
să tresară în fiecare clipă. 

Nu știa cât o să dureze asta, dar era foarte plăcut. Se surprindea 
râzând la glumele prosteşti ale băieţilor, ca toate fetele de vârsta ei. 
Erau Mike, Stanley, Hopkins, Dudley... care cu toţii încercau să-i 
intre în grații. Dudley era incredibil de drăgut, exact atât de timid cât 
trebuia ca s-arate că, deşi era băiat, era amabil. Se străduia din 
răsputeri s-o facă pe Peggy să râdă, făcea din ce în ce mai multe 
glume (adesea nu foarte nostime!). Era foarte mișcător şi fata se făcea 
că se prăpădeșşte de râs în modul cel mai convingător posibil. 


x 


La Point Bluff, Peggy era considerată o fată care a călătorit enorm, 
pentru că adolescenţii din orășel nu luaseră niciodată autobuzul. Tot 
o întrebau: „Cum este în altă parte?”, şi ea trebuia să se-abțină să 
răspundă: 

— În altă parte e îngrozitor..., pentru că acolo sunt Invizibilii. 

— Ăsta, mormăi Sonia Lewine, e orașul plictiselii. Nu-i nimic de 
făcut, nu se întâmplă niciodată nimic. 

— Și n-o să se-ntâmple niciodată nimic! întăriră băieţii în cor. 


Peggy Sue simţi cum i se strânge inima. Ce naivi erau... ce 
inocenți! Ar fi vrut să le împărtășească seninătatea, să nu aibă decât 
problemele neînsemnate care-i preocupau pe ei: Cineva a invitat pe 
cineva la cinematograful în aer liber? X chiar l-a sărutat pe Y la ultimul 
bal? 

— Văd limpede în ochii tăi că eşti nefericită, îi șopti Sonia Lewine. 
Te gândești la iubitul tău? Dacă te gândeşti foarte intens la el, până la 
urmă te va găsi, te asigur, e ceva magic. lubirea este ca o emisie 
radiofonică. Sunteţi ca două telefoane mobile care funcționează pe 
aceeași frecvenţă și nimeni altcineva n-o poate capta. 

Era adorabilă și Peggy Sue nu îndrăznea s-o dezamăgească. Şi 
apoi nu-i displăcea să-şi inventeze un iubit, ea, de care întotdeauna 
fugiseră băieții. 


Totuși, tabloul era umbrit de ceva. La liceu, un anume profesor de 
matematică, numit Seth Brunch, se dovedea odios. 

Era un bărbat înalt, chel, îngrozitor de slab și care-i zdrobea pe 
elevi cu disprețul lui. 

— A primit un premiu pentru matematici când era tânăr, îi 
explică Sonia. De-atunci, s-a scrântit la creier. Se crede omul cel mai 
inteligent din ţinut. 

Nu mințea, lui Seth Brunch îi plăcea să-și umilească elevii 
scoţându-i la tablă ca să rezolve probleme de neînțeles. În timp ce 
nefericiții transpirau, cu degetele înțepenite pe o cretă inutilă, el 
rânjea la intervale de timp calculate. După un moment, striga: 
„Destul!”, şi rezolva exerciţiul în trei secunde. 

— Sunteţi prea proşti, ofta el. Îți vine să plângi de disperare. Sunt 
sigur că, dacă le-aș preda câinilor vagabonzi din oraş sau vacilor care 
rumegă prin preajmă, aş obține rezultate mai bune. Un şoarece de 
laborator este mai inteligent ca voi. Probabil c-aţi fost iradiați din 


greșeală când erați bebeluşi. Trebuie că vă lipseşte o bucată din 
creier. 

Adopta apoi o expresie îngrijorată și adăuga: 

— Poate nu sunteţi chiar umani? 

Părea că-i foarte satisfăcut de glumele astea de prost-gust. Peggy 
Sue îl găsea antipatic. Se ferea totuşi să emită o părere definitivă. 
Unii profesori, în secret îngroziți de elevii lor, se purtau astfel ca să- 
și ascundă frica, și ea știa lucrul ăsta. 

Într-o seară, ieșind de la liceu, îşi întrebă noii colegi dacă nu 
consideră că Seth Brunch a depăşit măsura. 

Sonia Lewine ridică din umeri. 

— Deh! oftă ea, nu greșeşte chiar de tot, știi. Este adevărat că-i 
genial şi că toţi ceilalți sunt cam cretini. Este în stare să joace zece 
partide de șah în același timp, legat la ochi, şi noi, cum se spune, n- 
am inventat apa caldă. Sigur nu-i asta regiunea inteligenţei, asta se 
ştie deja. 

Peggy Sue nu-i împărtășea defetismul. 

Totuși, viața ei nu era uşoară. Se știa frumoasă (când își scotea 
blestemaţii de ochelari!), dar asta nu-i folosea la mare lucru, băieţii se 
temeau de ea. Regula generală e că detestau fetele complicate, iar ea, 
din nenorocire, intra în categoria asta. Pe deasupra, avea atâtea griji, 
că-i era greu să se-arate la fel de veselă, de amuzantă ca tovarășele ei 
de clasă. 

— Nu eşti cool! îi spuneau adesea adolescenţii. Chiar n-ai nimic 
cool! Lași impresia că stai în permanență pe o bombă gata să 
explodeze! 

Cum ar fi putut să le dovedească faptul că era exact aşa? 

Şi apoi mai era și familia ei. Mami, Julia, care o priveau ca pe un 
animal ciudat. Tati, mereu absent, mereu obosit... Se simţea deseori 
foarte singură. 


Dar nu-şi pierdea curajul. Ştia că departe, undeva în alt capăt al 
universului, niște oamenii contau pe ea. Mai ales Azena, zâna cu 
părul roșu. 


+ 

Într-o după-amiază, după ore, Peggy Sue, Sonia și băieții coborâră 
la râu și se schimbară în costume de baie. 

— Nu putem să ne scăldăm pentru că sunt curenți periculoși, 
explică fata roșcată, dar te bronzezi mai bine aici datorită nisipului 
alb care reflectă razele soarelui. Astfel, reușești să te bronzezi și sub 
bărbie. Vino, o să-ți dau loţiunea mea solară. 

Peggy simţi o lovitură bruscă în stomac. Cuvintele „loţiune 
solară” îi aminteau de cele rostite de Invizibilul care venise s-o 
amenințe, chiar înainte de a pleca din Chatauga. Încercă să-şi 
ascundă indispoziția. Fără îndoială, era vorba de o simplă 
coincidență? 

— Mereu ai un aer misterios, îi șopti Sonia despăturind un prosop 
de baie. Se vede clar că eşti una dintre fetele care au trecut prin 
multe. Poate într-o zi o să-mi spui secretele tale? 

„Mai bine nu, gândi cu tristeţe Peggy, sau o să-ncetezi imediat să 
mai râzi... şi pentru totdeauna.” 

Sonia se-ntinse, deschise o carte de matematică şi o puse pe 
frunte, ca s-o apere de soare. 

— lată, conchise ea, ce numesc eu să nu te bronzezi prostește. 

În aceeaşi clipă, Peggy crezu că aude în spatele ei un ricanat. 
Tresări. Ar fi recunoscut acest râs dintr-o mie... era cel al unui 
Invizibil. 


A doua zi, la liceu, profesorul de matematică, fidel obiceiului său, 
luă la rând, unul câte unul, culoarele care despărțeau băncile. Din 


trei în trei paşi se apleca spre un elev şi bătea cu degetul îndoit în 
capul acestuia. 

— Toc, toc! râdea el, e ceva înăuntru? N-ai zice, sună a gol. 

Când îi veni rândul, Sonia Lewine se înroși de rușine. Evident, se 
lupta să nu izbucnească în lacrimi. 


x 


În timpul weekendului, Seth Brunch se dădu în spectacol în sala 
mare de ședințe a primăriei, unde avea loc un concurs de şah. Acolo, 
legat la ochi, jucă „orbeşte” contra cincisprezece adversari. Totul era 
stocat în memoria lui. Câştigă toate cele cincisprezece partide cu 
ochii închiși. 

— Ce minte! se auzea în sală. 

Peggy Sue, care venise să asiste la spectacol însoţită de mama și de 
sora ei, avu impresia că oamenii erau, în același timp, mândri şi 
ruşinați de prezenţa lui Seth Brunch printre ei. Mândri pentru că 
inteligența profesorului aurea blazonul comunității, ruşinați pentru 
că toţi se simțeau proști în comparaţie cu el. De altfel, Brunch nu știa 
să triumfe cu modestie. Avea un rânjet dispreţuitor pe buze, ca şi 
cum ar fi gândit: „E prea simplu, voi sunteți niște jucători atât de 
slabi.” 


x 


În dimineaţa următoare, soarele groazei se materializă pe cer, fix 
peste Point Bluff, chiar deasupra primăriei. 

O altă partidă începea: de data asta era rândul Invizibililor să 
mute pionii pe tabla de șah a terorii. 

Peggy Sue își dădu seama când ieşi din rulotă că strălucea ceva 
anormal printre nori, ca un ciob de oglindă aruncat pe cer. 

— O să fie frumos! exclamau oamenii din camping. Rareori 
soarele strălucește în felul ăsta așa de dimineaţă. 

Se înșelau, nu soarele era cel care strălucea astfel... 

„Ai zice că deasupra capetelor noastre pluteşte o sferă, gândi 
Peggy Sue. O bulă luminoasă, care parcă s-a așezat între soarele 
adevărat şi noi.“ 

Luă ochelarii negri de la Sonia Lewine ca să observe mai bine 
fenomenul. I se păru că descoperă turbulenţe ciudate, ca și cum o 
formă zbuciumată şi lăptoasă ar încerca să spargă o gaură în mijlocul 
norilor. 

„Seamănă cu un vârtej, îşi spuse ea. O spirală de lumină. Am 
impresia că, dacă o s-o fixez mai mult de cinci minute, o să mă 
hipnotizeze până la urmă.“ 

— Încă îţi mai cauţi iubitul? glumi Sonia. Crezi c-o să sară cu 
parașuta în curtea liceului? Ar fi hiper-romantic! 

— Nu ţi se pare că-i prea multă lumină? o întrebă Peggy, curioasă. 
Ai zice că suntem sub un proiector. Uită-te la umbrele noastre, parcă 
sunt pictate pe pământ. 

— Adevărat, admise Sonia. O să se facă îngrozitor de cald. Apoi 
îşi îndreptă atenţia spre băieţii care veneau şi încercă încă o dată să 
afle care dintre ei era „cel mai drăguţ”. Era sportul ei favorit, putea 


petrece ore întregi examinând comparativ defectele și calitățile 
fiecăruia dintre colegi. 

Peggy Sue acordă o atenţie distrată diverșilor profesori. Soarele 
ăsta clandestin o neliniștea. Nu-i plăcea culoarea lui; îi amintea prea 
mult de cea a Invizibililor. Oare ce se petrecea? 


x 


În clasă se făcea foarte cald şi chiar Seth Brunch, aşa slăbănog cum 
era, nu înceta să se şteargă cu o batistă mare. Mulţi moțăiau. 
Picotind, Dudley Martin și Steve Petersky adormiră cu obrazul pe 
pupitru. La ora 10, responsabilul cu disciplina făcu un anunţ prin 
difuzor. Le atrăgea elevilor atenţia asupra riscurilor insolaţiei pe care 
puteau s-o facă din cauza acestei canicule neașteptate. Pe străzile 
orașului, adjunctul şerifului patrula cu megafonul în mână și sfătuia 
persoanele în vârstă să rămână la umbră. 

— Protejaţi-vă capul! repeta el. Nu ieșiți fără pălărie sau umbrelă. 

Acum, Peggy Sue își putea îndrepta cu greu privirea înspre 
soarele clandestin care strălucea printre nori. Lumina lui albăstrie 
căpătase o nuanţă total ireală. 

„Nu se află la o înălțime firească, observă ea. Nu-i un astru 
normal. Abia dacă pluteşte puţin mai sus decât un elicopter. Razele 
lui aproape că nu depășesc marginile Point Bluff. Este un soare în 
miniatură, care străluceşte pentru noi..., dar cu ce scop?“ 


Enervat de indolența elevilor lui, Seth Brunch hotărî să-i 
pedepsească trântindu-le o serie de exerciții pentru a doua zi. 

— Chimia, declară el, a dovedit că temperatura crescută grăbeşte 
reacţiile și, deci, activează procesele. O să vedem dacă o să vă 
stimuleze activitatea cerebrală canicula! 

Îşi marcă vorbele cu rânjetul lui etern, își luă sacoșa și plecă. 


La sfârşitul orelor, Peggy, Mike, Sonia şi Dudley rămaseră 
nemișcaţi în hol, ezitând să iasă din zona umbroasă care îi mai apăra 
încă de soare. Afară, lumina întărea contururile cu o precizie 
uimitoare. Cel mai mic obiect metalic strălucea ca și cum fusese 
lustruit pentru paradă. Mașinile păreau pe punctul de a se lichefia. 
Străzile erau goale. Puţinii adulți care mai mergeau prin oraş purtau 
pălării gen cowboy sau umbrele. 

— Nu mergem la râu? propuse Dudley. Măcar acolo o să fie 
răcoare. 

Supraveghetorul general se grăbi spre cei patru prieteni, ca să le 
ceară să-şi acopere capul. Ajutat de cei de la pază, împărțea caschete 
vechi de baseball, recuperate dintr-un depozit. 

— Puneţi-vă astea! porunci el. Dacă nu, soarele o să vă fiarbă 
creierii ca pe-o supă. 

— Domnul Brunch v-ar explica sigur că nu riscați nimic... pentru 
că sunt capete goale! replică Sonia Lewine. 

Şi făcu un salt afară, în lumina puternică. Peggy Sue luă cascheta 
pe care i-o întindea supraveghetorul şi o puse pe cap. Ceilalţi o 
imitară. 

— Ce urâţi sunteţi așa! râse Sonia când se întâlniră din nou. 

Insistară în zadar, ea refuză să caute ceva care să-i acopere părul 
roșu. Era îngrozitor de cald. O căldură dușmănoasă, care părea că 
vrea să te fiarbă de viu. Peggy Sue nu s-ar fi mirat deloc dac-ar fi 
văzut părul prietenei ei luând foc. Adulmecă mâneca jachetei: 
mirosea a pârlit. 

Un câine traversă strada în fugă, temându-se parcă să nu-i la 
blana foc. 


Ajunși pe malul râului, se grăbiră spre apa rece ca să se 
stropească, apoi băieţii se retraseră la umbra stâncilor. Peggy Sue îi 


urmă; numai Sonia se încăpățâna să rămână în soare. Scosese un tub 
cu loţiune solară din geantă și-și tot ungea braţele, umerii. 

— Sunteţi nişte fraieri, le şuieră ea. Eu o să mă bronzez ca un star 
de la Hollywood, iar voi o să fiți cu toţii geloşi când o să mă vedeţi 
aşa de frumoasă! 

— Aşa o fi, mormăi Dudley, dar mai trebuie şi să facem exerciţiile 
date de Brunch, dacă nu, ne ucide mâine dimineaţă. 

În timp ce Sonia lenevea la soare, Peggy și băieţii se cufundară în 
cercetarea problemelor, dar nu izbutiră să găsească vreun răspuns. 
Două ore trecură, fără niciun rezultat, lăsându-i descurajaţi. Tocmai 
atunci, Sonia, de care şi uitaseră, puse capăt siestei. Avea o expresie 
ciudată, ca şi cum ar fi avut febră. Avea pupilele anormal de dilatate. 

— Ţi-e bine? o întrebă Peggy, îngrijorată. 

— Da, răspunse fata. Am adormit, asta-i tot. 

— Te prăjeai acolo fericită, în timp ce aici se muncea din greu, 
mormăi Dudley. 

Sonia ridică din umeri, ceea ce însemna că n-o interesează chestia 
asta. Avea o expresie absentă... ca şi cum, în timpul acelei simple 
sieste, ar fi îmbătrânit brusc. 

„Are aerul unui adult, realiză Peggy Sue. Da, asta e. Are aceeași 
privire ca profu' de mate.“ 

— Eu mă-ntorc, decise Sonia. Mă plictisesc aici. 

Peggy Sue încruntă din sprâncene. Ceva nu era în regulă. Sonia 
Lewine se schimbase. A fost destul să doarmă la soare ca să-și 
schimbe personalitatea. Peggy fu pe punctul de a le atrage atenţia şi 
prietenilor ei, dar se răzgândi. 

Hotărâră să se-ntoarcă. Atmosfera era încărcată. La venirea serii, 
căldura se potoli şi aproape se făcu frig. Când ridică ochii, Peggy Sue 
observă că bula opalescentă plutea încă deasupra orașului; nu mai 
lumina deloc. 


„Are nevoie de soare ca să strălucească, gândi ea. Este o lupă care 
deformează razele solare și le transformă în ceva rău.“ 

Sonia se duse să-și bage capul în apă şi se așeză să se pieptene. 

— Deci? o întrebă îngrijorată Peggy Sue. Cum te simţi? 

— Nu ştiu, bâigui fata. Mă doare capul și simt că mi se-ntoarce 
stomacul pe dos. Haideţi, să mergem. 

După ce urcară spre strada principală, trecură prin fața localului 
Cindy's Coffee. Era aglomeraţie, pentru că oamenii, fugind de 
caniculă, își găsiseră refugiul în fața țapilor de bere sau a sifonului. 

Seth Brunch profitase de asta ca să facă una din celebrele lui 
„performanţe”, în timpul cărora juca legat la ochi cu toți şahiștii din 
Point Bluff. Adolescenţii se apropiară de intrare ca să privească în 
sală. Niciunul dintre ei nu știa să joace jocul ăsta, care li se părea 
tuturor îngrozitor de respingător. 

— S-o ştergem, gemu Dudley. Dacă profu’ de mate ne vede, din 
nou o să-și bată joc de noi. 

Peggy Sue schiță un gest ca să-l urmeze, dar Sonia nu se mișcă 
deloc. Cu sprâncenele încruntate, urmărea mutările pionilor pe 
pătrăţelele diferitelor table de șah. 

— Ce te-a apucat? se neliniști Mike. 

— Învăţ să joc, răspunse fata. Este simplu... Oh! cât de prost 
joacă... Taica Donovan o să piardă partida din trei mișcări... și ăla de 
acolo n-a văzut capcana pe care i-a întins-o Brunch. 

— Termină! se enervă Dudley. Ce încerci să ne faci să credem? Tu 
pierzi tot timpul şi la „x şi 0 “. N-ai avut cum învăţa șah în mai puţin 
de un minut, doar privind prin vitrină la oamenii care joacă. 

„La naiba! gândi Peggy Sue, alarmată. Și dacă spune adevărul?“ 

Fără să-i mai pese de tovarășii ei, Sonia deja intrase în cafenea. Se 
aşeză la o masă și ceru un șah, ceea ce-i făcu pe adulți să chicotească, 


pentru că micuța Lewine nu era cunoscută în Point Bluff pentru 
vioiciunea minții ei. 

Mike o prinse pe Peggy de mână. 

— Crezi c-o să...? se bâlbâi el. 

— Da, spuse adolescenta, pe un ton neliniștit. Cred c-o să-i bată, 
pe toți. 

— Haide, șuieră Dudley, e imposibil! 

Dar seara se desfășură aşa cum prevăzuse Peggy Sue. 


Seth Brunch, care se plimba printre mese legat la ochi, îi făcu 
repede şah mat pe ceilalți jucători. Încetă să mai zâmbească atunci 
când se găsi față în faţă cu Sonia, singura rămasă în luptă. Se juca cu 
el, inventa tot felul de strategii și-l urmărea până-n pânzele albe. De 
fiecare dată când ea își anunța mișcarea cu voce tare, Brunch 
strângea din dinți. 

— Încă nu şi-a dat seama că-i Sonia, remarcă Dudley. Aţi 
priceput? Îşi schimbă vocea când îşi anunţă mutările. 

Profesorul de matematică începu să transpire. Picături de sudoare 
îi curgeau pe frunte și udau legătura caraghioasă pe care se- 
ncăpăţâna s-o poarte la ochi. 

În sală, toţi adulţii își ţineau respiraţia. Cronicarul ziarului local 
nu înceta să ia notițe. Mergea de la unul la altul, încercând să afle 
cine era jucătoarea genială de care nu auzise vorbindu-se. 

— E un nimeni, îi șopti una din barmaniţe. Doar o gâsculiță de la 
liceu. O puicuţă fără creier. Nu pricep cum face să trişeze. 

— Tocmai asta-i frumuseţea, gâfâi ziaristul. Nu trişează! 

Curând Seth Brunch fu făcut șah mat. Umilit, nebun de furie, își 
smulse legătura. Își privea adversarul ca și cum dintr-odată 
descoperea un monstru bubos de cealaltă parte a tablei de şah. 

— Sonia..., bolborosi el. Sonia Lewine! 


Şi asta sună în gura lui ca o insultă dintre cele mai urâte. Se 
clătină, livid. Mergând împleticit până la ușă, dispăru în noapte. 
Imediat ce se făcu nevăzut, mulțimea se grăbi spre câștigătoare şi o 
copleși cu întrebări tehnice. Sonia le răspunse cu un aer de 
superioritate. Anunţă c-o să ţină o conferință de presă a doua zi 
dimineaţa, în același loc, la deschiderea cafenelei. Îi fu însă greu să 
scape. Peggy Sue și Dudley se văzură nevoiţi să intervină ca s-o 
smulgă din mijlocul admiratorilor. 

— Cum ai făcut? repeta fără încetare Mike. De unde ai știut? 

Sonia nu răspunse. Părea că nu vede nimic, înainta ca o 
somnambulă. 

— Ştiu ce ţi s-a întâmplat, îi şopti Peggy Sue, luându-și prietena 
de mână. Soarele este de vină... Ai fost singura dintre noi care nu şi-a 
pus cascheta. Razele lui ți-au încălzit capul timp de două ore. Nu 
știu de ce, dar razele ţi-au pătruns în cutia craniană şi au accelerat 
funcţiile creierului. Ai făcut un fel de insolaţie care, pe moment, ţi-a 
dezvoltat inteligenţa. 

Îşi mușcă limba, regretând deja că vorbise prea mult. Era atât de 
obişnuită să trăiască în mijlocul întâmplărilor extraordinare, încât, în 
cele din urmă, ajunsese să le considere perfect banale. 

„Ce idioată sunt! gândi ea, gata să izbucnească în plâns. Acum o 
să mă ia de nebună și n-o să vrea să mai vorbească nimeni cu mine. 
Şi totuși sunt convinsă că am dreptate! ” 

Într-adevăr, adolescenţii o cercetau curioşi. Dar nu păreau ostili. 

— E ciudat ce spui, şopti Dudley. Dar tocmai mă gândeam şi eu la 
acelaşi lucru. 

Atunci, lui Peggy i se păru mai adorabil ca niciodată şi abia se 
abţinu să nu-i sară de gât. 

— Este adevărat, adăugă Mike. Este ciudat soarele ăsta. Nu-i o 
lumină normală. Aţi văzut? Totul părea albastru... Ai fi zis că eşti în 


zăpadă sau sub un ghețar. 

Cu toate că seara era blândă, adolescenților li se făcu pielea găinii. 
Peggy Sue privi în jurul ei. Oraşul, golit de trecătorii obișnuiți, avea 
ceva dintr-un oraş-fantomă. Animalele — câini, pisici —, ascunse pe 
sub mașini şi șarete, lăsau impresia că aşteaptă un ciclon care va 
smulge casele rând pe rând. 

— Şi dacă Peggy Sue are dreptate? își zise ca prin vis Sonia 
Lewine. Dacă într-adevăr soarele m-a făcut inteligentă? La naiba! 
Toată lumea știe că sunt lipsită de minte, și eu la fel. Dacă eram în 
starea mea normală, n-aş fi fost niciodată în stare să-l bat pe Seth 
Brunch la șah. Abia dacă reușesc să-mi aduc aminte regulile de la 
Monopoly! 

Instinctiv, ridicară toți capul ca să cerceteze astrul a cărui 
strălucire umplea cerul cu o pulsaţie aproape vie. 

— Nu-i adevăratul soare, murmură Peggy Sue. Este ceva care 
pluteşte deasupra orașului. Un fel de meteorit... sau cam aşa ceva. 

— Atunci vreau să profit de asta! exclamă Sonia, ridicându-se. Este 
singura șansă care mi s-a dat vreodată ca să devin genială. Seth 
Brunch și-a bătut prea des joc de mine, o să-l pun la zid! Vreau să 
devin mai inteligentă decât el. 

— Nu, o imploră Peggy Sue. Aminteşte-ți cum te-a durut imediat 
capul mai adineauri. 

— Lipsă de antrenament, declară Sonia. Creierul este ca un 
mușchi, la începutul antrenamentului are crampe. 

Începu să danseze în lumină, ciufulindu-şi părul. 

— Soarele trebuie să-mi pătrundă până la pielea capului, spuse ea. 
Mâine o să mă ocup din nou de asta, şi după două ore o să fiu în 
stare să construiesc un calculator cu ochii închiși! 

Gluma nu păru amuzantă nimănui. 

— Eşti nebună, șopti Mike. O să cazi moartă de insolaţie. 


— Chestia asta sigur e periculoasă, bâigui Dudley. E ca un soi de 
dopare, nu? După părerea mea, nu poate duce la nimic bun. 

— Oricum, suspină Mike, oricui i-am spune n-o să ne creadă. 

Peggy Sue îşi stăpâni un zâmbet trist. Cunoştea bine problema. 

Fără un cuvânt, o însoţiră pe Sonia până acasă şi se despărțiră. 
Când Peggy încercă să-şi sune prietena din campingul de rulote, 
mama fetei îi răspunse că Sonia avea migrenă şi nu voia să vorbească 
la telefon cu nimeni. 


x 


Dis-de-dimineaţă, jurnaliștii de la postul de radio local se postară 
sub ferestrele Soniei Lewine, pregătiți să-i ia un interviu. Dar fură 
decepționaţi. Vedeta din Point Bluff, adolescenta care l-a bătut măr 
pe marele Seth Brunch, părea că nu pricepe nimic din întrebările lor. 
După doar o noapte de somn şi trei aspirine, toate cunoştinţele ei de 
șah dispăruseră ca prin farmec. Peggy Sue o găsi pe Sonia plângând, 
așezată pe marginea patului, cu faţa descompusă. 

— M-am... m-am prostit din nou, suspina fata, ghemuindu-se 
lângă Peggy. În dimineaţa asta, la sculare... Nu mai ştiam nimic. Mă 
revedeam aseară, la cafenea, în faţa șahului... dar aș fi incapabilă să- 
ți explic ce făceam. E ca și cum, timp de o seară, mi s-ar fi dat puterea 
să vorbesc chinezește, şi acum am uitat și ultimul cuvânt din această 
limbă, în somn. 

Gemu și se agăță de umerii lui Peggy Sue. 

— O să fiu ridicolă, se văicări ea. Toată lumea o să mă creadă mai 
inteligentă decât sunt. O să fie groaznic. Oh! Niciodată nu m-am 
simțit atât de proastă. 

Când cele două fete coborâră în bucătărie, observară că dna 
Lewine era stânjenită. Vecinii îi povestiseră aventurile fiicei sale pe 
parcursul concursului de șah, dar ei îi venea destul de greu să 


creadă. Descoperind maşinile presei oprite sub fereastră, intrase 
imediat în panică, iar această panică se transforma acum în furie. 

— Nu ştiu ce-aţi pus voi la cale, fetelor, mormăi ea, dar nu-mi 
place. Dacă aţi pregătit o farsă cu care să vă ridiculizaţi profesorul, o 
să iasă rău şi vă sfătuiesc să mergeţi cât mai repede să vă cereți 
scuze. Văd că sunteţi la strâmtoare, nu încercaţi să mă păcăliți. 

— Ooh! oftă Sonia, ieşind din casă. Dac-aș putea să-mi pun un sac 
în cap! 


Mai târziu, când se întâlniră cu Dudley și Mike, Sonia recunoscu 
sincer că era deprimată. 

— Înainte, spuse ea, nu mă deranja că sunt proastă, acum e 
altceva. Am gustat din inteligenţă și știu ce efect are. Mai vreau. 

— Te auzi ce spui? suspină Dudley, vorbeşti ca o drogată. Mă 
sperii. 

— Nu poţi să înţelegi, șuieră Sonia ridicând din umeri 
disprețuitor. Mai vreau... Mai vreau o dată. Nu pot să rămân așa. 

— Cum adică „așa“? ţipă Mike. 

— Așa proastă ca tine! urlă Sonia. Na! Dacă voiai să ştii! 

Atunci începură să ţipe unii la alții şi Peggy Sue trebui să 
intervină. Băieţii o îmbrânciră; era gata să-şi piardă ochelarii. 

— Terminaţi! strigă ea. În loc să ne certăm, mai bine să încercăm 
să cercetăm problema. 

Instinctiv, ridicară cu toţii capul în direcția cerului. Era acoperit. 
Un abur cald ascundea sfera luminoasă, plutind pe deasupra Point 
Bluff şi-i intercepta razele. 

„Măcar suntem protejaţi, gândi Peggy Sue. Pentru moment...“ 

— Nu trebuie s-o luăm de la capăt, se încăpățână Dudley. Este 
hiper-periculos. Cât se poate de sigur! 


— Ba nu, ripostă Sonia. Sunt sigură că ne putem obişnui și că 
migrenele or să dispară în timp. Nu pricepi că ni se dă o şansă şi că 
trebuie să profităm de ea? Inteligența asta artificială care ne cade din 
cer este un fel de comoară, trebuie s-o înhățăm. 

— Cum? zise tropăind pe loc Mike. Şi de ce? 

— Pentru că suntem niște bieți cretini, tu şi cu mine! strigă Sonia 
gata să plângă. Dacă ne îndopăm cu inteligență dimineața devreme, 
avem o șansă să ne schimbăm cursul vieţii în timpul zilei. 

Peggy Sue încruntă din sprâncene. Începea să priceapă unde voia 
s-ajungă prietena ei. 

— Vrei să spui, făcu ea, că ai încerca să profiți de deşteptăciunea 
pe care ţi-o dă soarele ca să devii bogată înainte de venirea nopții... 
înainte ca somnul să te facă așa cum te-a lăsat natura? 

— Da, murmură Sonia. Stând la soare dimineața devreme, poți 
deveni inteligent pe la ora 10 și chiar genial la prânz. Ar fi timp 
destul ca să inventezi ceva... nu știu ce: o mașinărie incredibilă, un 
mega-calculator. Invenţia asta poate fi brevetată şi devii super-bogat 
vânzând-o unei firme mari. 

— Genial, bogat și din nou idiot, în aceeași zi, rânji Dudley, ce 
program! 

Peggy Sue dădu din cap. Vedea clar cum se profilează pericolul. 
Sonia gustase din ceva care o depășea, cunoscuse ameţeala 
înălțimilor şi nu mai putea trece de asta. 

— Toate astea sunt niște trăsnăi, o întrerupse Mike. Mai bine ne 
prefacem că nu s-a întâmplat nimic niciodată. 

— Vorbeşte pentru tine, nimic ce eşti! îi aruncă Sonia, întorcându-i 
spatele. 

Timp de trei zile, ceața acoperi soarele albastru. Căldura rămase 
totuşi apăsătoare, dar măcar razele nefaste nu mai bombardau 
capetele trecătorilor. În oraș, continua să fie evocat ciudatul caz al 
Soniei Lewine, această adolescentă care strălucise pentru o seară, ca 
apoi să recadă într-un anonimat complet. 

La liceu, atmosfera la orele de matematică era încordată, iar biata 
Sonia nici nu mai îndrăznea să-l privească în ochi pe Seth Brunch. 

— Nici n-ai idee, îi mărturisi ea într-o seară lui Peggy. Simt că 
toată lumea mă examinează ca pe un animal ciudat. Așteaptă ceva 
de la mine... Revistele de şah sună într-una acasă, profesorii de 
facultate la fel... organizatorii de concursuri... Ar vrea să accept să 
mă produc în public, mă imploră să scriu un tratat, să dau sfaturi 
cititorilor lor... Şi ce-ar trebui să le răspund eu? Că în realitate mi-e 
greu să câştig la „x şi 0 “şi că sunt genială doar din când în când? E 
îngrozitor. Niciodată n-aş fi crezut c-o să fie așa greu. Trebuie ca 
soarele să se-ntoarcă. Soarele albastru. Am nevoie de el. 

De joi, ceața se risipi și totul o luă de la capăt. 


Un copil de patru ani, care, scăpând de sub supravegherea mamei 
sale, se expusese razelor, prezenta simptome asemănătoare cu cele 
ale Soniei Lewine. Calculatorul tatălui său se stricase şi el îl reparase 
folosind circuitul integrat al unei foste cărți de credit expirate! 
Noutatea făcu senzaţie. Mulţi spuseră că-i o farsă, dar doctorul din 
Point Bluff se înființă la domiciliul părinţilor, ca să-l examineze pe 
puşti. Carl Bluster, șeriful, îl însoţise. 

— Nu-i imposibil să avem de-a face cu o febră meningiană, 
mormăi doctorul. A fost cazul micuţei Lewine, acum acesta... O 
suprasolicitare mentală care slăbeşte după câteva ore. Este ciudat. Ar 
trebui făcute niște teste, să ne asigurăm că nu lasă sechele. 

— E nenorocitul ăsta de soare, mârâi șeriful. El declanșează 
insolații în serie. Trebuie să fie avertizaţi toți oamenii care se plimbă 
fără pălărie. 


În ce-o priveşte pe Sonia, ea devenise de nestăpânit. Peggy Sue 
simţea clar că prietena ei nu va rezista multă vreme să nu se expună 
razelor nocive ale soarelui albastru. Încercase din răsputeri s-o facă 
să-nțeleagă, fără niciun rezultat. Sonia devenea din ce în ce mai 
irascibilă, ceda crizelor bruște de răutate şi se dădea cu capul de 
pereţi, strigând: 

— Auzi? Auzi cum sună a gol? 


Disperarea ei creştea. Într-o după-amiază, scăpă de sub 
supravegherea prietenilor și dispăru. Când Peggy Sue și băieţii o 
găsiră pe malul râului, fata era schimbată. Broboane de sudoare îi 
acopereau fruntea și avea pupilele dilatate. 

„Aproape ţi se face frică, gândi Peggy, schițând gestul de a da 
înapoi. Ai zice că-i o vrăjitoare.” 

— La naiba! şuieră ea, câtă vreme ai stat la soare? Te căutăm de la 
prânz. 

Dar Sonia se mulţumi să rânjească. Își luase din nou aerul de 
superioritate, tratându-și prietenii ca o regină care-şi descoperă 
dintr-odată sclavii deranjanți. 

— Mi-e foame..., spuse ea cu o voce schimbată. 

— Trebuie să-mi fi rămas niște biscuiţi cu ciocolată, îi propuse 
Dudley. 

— Idiotule! șuieră Sonia. Mi-e foame de cunoaștere. Am ca o 
gaură în minte... O senzaţie de hămeseală. Da. Asta e. Creierul meu 
are nevoie de hrană, are nevoie să gândească. 

Nu glumea. Avea trăsăturile crispate. Peggy Sue pricepu că 
inteligența disproporționată care se afla acum în cutia ei craniană se 
învârtea în gol... şi suferea. 

„Are dreptate, gândi ea. Este ca un stomac gol. La început, 
senzația de foame este plăcută, apoi devine insuportabilă, 
dureroasă... și începe să moară de foame.” 

Întorcându-se spre băieții năuciţi, strigă: 

— Repede! Trebuie să-i dăm ceva la care să se gândească: dacă nu, 
creierul ei o să se autodevoreze. 

— Ce? bâigui Dudley, făcând ochii mari. 

— Creierul ei funcționează acum ca un stomac. Are nevoie de 
hrană intelectuală, trebuie să-i dăm ceva să digere, ceva chiar dificil, 


foarte complicat, care o să-l țină ocupat ore întregi, dacă nu, se va 
mânca singur. 

— Nu-i adevărat, îngăimă Mike. Cred că-ncepi să fii la fel de 
nebună ca ea! 

Cum niciunul, nici celălalt nu se mișcau, Peggy Sue deschise 
ghiozdanul ca să scoată două manuale, unul de chimie, altul de 
fizică. Le aruncă pe genunchii Soniei. 

— Uite, îi spuse ea, învaţă-le pe dinafară și fă toate exerciţiile. 

— E prea simplu, suspină Sonia. Nu-mi ia decât un sfert de oră. 

— Trebuie să mergem la biblioteca liceului, decise Peggy. O să te 
punem la o masă și o să-ți dăm să devorezi tot ce-o să găsim pe 
rafturi. Chestiile cele mai complicate... manuale de medicină, de 
astronomie, de geologie. 

— Este o secţie dedicată informaticii și electronicii, se hazardă 
Mike. 

— E bine, făcu Peggy Sue. Cu cât va fi mai complicat, cu atât va fi 
mai bine. Creierul ei trebuie să facă indigestie. 

Se întoarseră la liceu cât de repede putură. Bibliotecara, dra Suzie 
Wainstrop, ridică din sprâncene când îi văzu trecând. Nu-i mai 
fusese dat să vadă până atunci elevi atât de grăbiţi să meargă să 
lucreze şi care să se-arunce pe cărți cu o asemenea... lăcomie. 

O instalară pe Sonia într-un colț izolat, unde să nu stârnească prea 
mare mirare celor care o zăreau răsfoind lucrări care nu erau în 
programă. Peggy Sue, Mike și Dudley se apucară apoi să dea din 
mână în mână cărți, furnizându-i fetei hrana necesară pentru 
satisfacerea exigenţelor creierului ei. Nu era uşor, căci Sonia rezolva 
problemele cu o viteză fenomenală şi cerea într-una altele. Peggy avu 
ideea de a-i da mai multe metode de iniţiere în diverse limbi străine, 
cu dicționarele aferente, şi-i porunci să le înveţe pe dinafară. 

— Asta poate o să ne lase timp să respirăm, îi spuse lui Dudley. 


Cei doi băieți erau palizi. Le era teamă și o priveau pe Sonia pe 
furiș. 

— Când o să se termine toate astea? murmură Mike. Dacă o să- 
nghită tot conţinutul bibliotecii? Cum poate să facă asta? În locul ei, 
mie mi-ar fi explodat capul. 

Nu de asta se temea Peggy Sue. Ea se gândea mai degrabă la o 
implozie. Dacă Sonia se pomenea fără hrană pentru minte, creierul i 
s-ar fi transformat într-un fel de gaură neagră cosmică, aspirând tot 
ce o înconjura. Fata ar fi dispărut înghițită de acest puț de 
antimaterie. Ar fi fost victima foamei ei de cunoaștere. 

— Pe mine mă sperie, recunoscu Dudley. Nu mai e Sonia pe care 
o ştiam noi. l-ai văzut ochii? Ne privește ca și cum am fi niște câini 
morți. 

Dar nu avură timp să spună mai multe, că Sonia înlătură teancul 
de cărți pe care le terminase de parcurs și spuse ceva de neînțeles. 

Peggy Sue avu nevoie de două secunde ca să priceapă că prietena 
ei vorbea în japoneză. Nu-i trebuise nici măcar o oră ca să ajungă să 
stăpânească această limbă; vorbit şi scris. 

— Repede, porunci Peggy. Să-i găsim altceva, mai complicat. 
Unde sunt lucrările de electronică? 

Deși încercaseră să fie discreți, manevra lor nu trecuse 
neobservată şi dra Wainstrop veni repede să vadă ce luaseră. Bifând 
titlurile volumelor care se îngrămădeau în brațele lui Peggy Sue, 
întrebă: 

— Ce faceți voi cu manualele astea? Sunteţi mult prea tineri ca să 
pricepeţi asemenea lucruri. De-a ce vă jucaţi? E o glumă? Un pariu 
prostesc? 

— Nu..., se bâlbâi adolescenta, este... este pentru un concurs! Da, 
un concurs de cultură generală! Încercăm să găsim răspunsurile 
corecte... 


— Hmm, făcu bibliotecara. Aș putea să vă ajut? 

— Mulţumim, spuse Peggy, sunteţi foarte drăguță, dar asta ar 
însemna să trişăm. Preferăm să ne descurcăm singuri. 

— Bine, bine, cum vreţi, capitulă dra Wainstrop, îndepărtându-se. 

Dar se vedea că nu era convinsă. 


Astfel se scurse după-amiaza, într-o atmosferă de panică ascunsă. 
Din cauza drei Wainstrop, trebuia să pară zâmbitori şi să se prefacă 
binedispuși. În realitate, Peggy Sue tremura la gândul s-o vadă pe 
Sonia prăbușindu-se, cu sângele curgându-i prin urechi. Nimic nu 
reuşea să stăvilească nemaipomenita ei foame de cunoaștere. 
Înghiţea tot, indiferent ce: geologie, teoriile matematice cele mai 
complicate, manuale de anatomie pentru uzul studenţilor la 
medicină (nu-i trebuiră decât treizeci de secunde ca să înveţe pe 
dinafară lista oaselor scheletului uman şi să fie în stare să le repete în 
mare viteză). 

Totul îi părea simplu... prea simplu. 

Voia mereu ceva şi mai complicat şi se plângea de încetineala 
tovarășilor ei. 

— Am impresia că sunt chelner într-un restaurant, mormăi 
Dudley. Nu transport cărți, ci farfurii de spaghete cu perişoare de 
carne! 


Spre ora 5, Sonia avu o amețeală. Era gata să leşine. Era palidă, 
transpira. Mâinile îi tremurau. 

— O să moară, se văicări Mike. Asta e, creierul ei e pe cale să 
pocnească. 

— Nu, făcu Peggy Sue. Cred că știu ce este. Face hipoglicemie. 
Creierul consumă zahăr, iar ea a muncit atât de mult, încât s-a 


terminat carburantul. Are nevoie de bomboane, de sucuri, de 
prăjituri. Tot ce conţine zahăr. 

Se văzură nevoiți să plece în căutare de dulciuri și să devalizeze 
aparatele din hol. Ascunseră mâncarea sub haine, pentru că era 
interzis să mănânci în incinta bibliotecii. Sonia avea o față 
îngrozitoare, palidă, cu cearcăne. Ai fi zis că-i gata să moară de 
hemoragie. 

— Este formidabil, mormăi ea. Înţeleg lucrurile... Universul... 
încep să văd cum funcționează. N-aveţi idee. 

Vorbea foarte repede. Folosea una după alta japoneza, greaca 
veche, latina. Gândurile ei o luau razna, sărea de la un subiect la 
altul. Îşi luase notițe folosind ideogramele chinezești. Dar le citea cu 
voce tare, traducând în germană. 

„Parc-ar avea o sută de ani, gândi Peggy Sue, cu un frison. Are o 
privire de femeie bătrână.“ 

Când începu să scotocească în pungile cu bomboane, Sonia 
Lewine se simți mai bine şi se puse pe treabă şi mai abitir. 

Hotărâse să-și inventeze propria limbă, spunea ea, care să- 
ngăduie exprimări mai performante. Tovarăşii ei schimbau priviri 
neliniștite. Ora închiderii se apropia şi dra Wainstrop o să-i dea 
afară; ce se va întâmpla când n-o să mai aibă ce să-i dea să rumege 
creierului înfometat al Soniei? 

„Trebuie să-l ținem ocupat, gândi Peggy. Să-i dăm să dezlege 
enigme de nerezolvat. Perpetuum mobile, poate? Sau să-i cerem să 
inventeze ceva imposibil. Motorul cu apă? Piatra filosofală care 
schimbă plumbul în aur?“ 

Da, poate era o soluţie. În minutele care urmară, puseră la cale mii 
de șmecherii ca să-i atragă atenţia prietenei lor. 

— Sigur ai devenit mai inteligentă ca noi, rânji ea, dar ai fi 
capabilă să inventezi un motor de maşină care să funcționeze cu apă 


de la robinet? Ei? Pariez că nu. 

Spera ca Sonia, ofensată, să accepte provocarea. Ceea ce se și 
întâmplă. 

Imediat, Sonia se lansă în calcule și desene complicate. În acelaşi 
moment, soneria anunţă închiderea bibliotecii. Erau nevoiţi s-o ia din 
loc. Sonia se lăsă dusă de prieteni. Era într-o stare total nefirească şi 
mormăia în timp ce lua notițe. Când nu mai avu hârtie, începu să-şi 
scrie pe mâini, pe haine. 

Prietenii se grăbiră s-o ducă acasă. Din fericire, mama ei era de 
gardă la spital. 

— Ce ne facem dacă tatăl ei ne ia la întrebări? întrebă Peggy. 

— E agent comercial, răspunse Mike, nu vine acasă decât la 
cincisprezece zile. 

Pe scări, se văzură nevoiţi s-o sprijine pe Sonia. Părea epuizată. 
Odată întinsă în pat, ea închise ochii şi adormi imediat. 

— Asta o s-o liniștească, se hazardă Dudley. Data trecută totul a 
încetat la apusul soarelui. 

Peggy Sue îşi arătă îndoiala printr-o strâmbătură. 

— Depinde de doza de radiaţii pe care a absorbit-o, observă ea. 
Cred c-a stat ore bune sub soarele din ce în ce mai puternic, asta-i 
problema. Este ca un acumulator, care trebuie să fie pus la reîncărcat 
atunci când se consumă. 

Se aşezară pe mochetă, în jurul patului. Şi ei se simțeau foarte 
obosiţi. Sonia dormea, dar mâna ei cu degetele crispate pe un pix 
continua să scrie pe cearşafuri, acoperind țesătura cu ecuații de 
nepriceput. 

— Dacă va continua, gemu Dudley, va descoperi cu siguranță 
secretul motorului care merge cu apă de la robinet! 

Peggy Sue nu răspunse. Era îngrozită de starea prietenei ei. Fata 
trebuie că slăbise cu vreo zece kilograme în timpul după-amiezii. 


Prodigioasa activitate cerebrală a cărei victimă fusese se hrănise din 
trupul ei, luându-și carburantul de oriunde putuse. 

— Organismul ei este la capătul puterilor, dar creierul nu reuşeşte 
să-și încetinească activitatea, șopti ea. Continuă calculele în somn. E 
ca şi cum ar fi somnambulă. 

— O somnambulă care trece examenele ca să devină inginer 
specialist în atom! rânji Mike, pentru a-şi ascunde frica. 

Nu mai era pastă în pixul cu bilă, dar Sonia continua să scrie fără 
să-şi dea seama că pixul zgâria cearşaful degeaba. În fine, în jur de 
miezul nopţii, mâna încetă să se mai miște. Cei trei adolescenţi 
schimbară o privire. Peggy Sue se aplecă spre prietena ei, ca să 
verifice dacă mai respira. 

— Doarme, anunţă ea, cu o voce nesigură. Gata, în sfârșit! 
Creierul ei a terminat rezerva de energie. 

— La naiba! șopti Dudley. Dacă n-aveai prezenţa de spirit s-o 
încurci cu povestea asta cu motorul cu apă, cred că era moartă acum. 

„E foarte posibil”, gândi Peggy, ridicându-se. 

Cei trei prieteni coborâră scara în linişte. 

— Părinţii noștri probabil că ne caută peste tot, se văită Mike. Am 
pierdut complet noţiunea timpului. Ce scandal o să-mi facă! 

Se despărţiră, ştiind că n-aveau niciun alibi serios ca să-și scuze 
întârzierea. 

În zilele care urmară, „miracolele” au fost din ce în ce mai 
frecvente; ceva anormal era pe cale să se întâmple. Cazul Sonia 
Lewine nu mai era ceva izolat. Copii de vârstă mică, distribuitori de 
pizza se transformau brusc în înspăimântătoare genii capabile să 
bată viteza calculatoarelor. Ipoteza febrei meningiene fusese 
adoptată de autorităţi, chiar dacă medicul din Point Bluff nu era 
decât pe jumătate convins de această explicație. 

La liceu, elevii începeau să vorbească tot mai mult despre 
„misterul Lewine”. Unii băieți se arătau foarte interesați de 
experienţă. 

— Un fel de insolaţie, murmurau ei. Te loveşte direct în cap și pe 
urmă devii mai inteligent ca un inginer de la NASA. 

— Ar fi super, ca să treci examenele, adăugau amicii lor. Te 
bronzezi zece minute, te-ntorci în clasă şi poți să răspunzi la 
întrebările care ți se pun, fără să fi învățat vreodată ceva! 

Pe deasupra, perspectiva de a-i bate pe profesori în propriul lor 
teren îi incita în mod special pe liceeni. Astfel că „epidemia de 
inteligență spontană” luă amploare. Mulţi elevi luaseră obiceiul să se 
expună la soare ca să-şi ofere plăcerea de a-și sfida profesorii. Cu 
creierul clocotind, se întorceau în clasă și se distrau sfidând 
profesorii de matematică, de fizică sau de chimie, calculând mai 
repede decât ei. În curte, puteau fi văzuți acum băieți — care până 
atunci nu citiseră niciodată altceva decât benzi desenate — gata să 
înghită lucrări de matematici superioare, luate de la bibliotecă. 


O exaltare, asemănătoare celei pe care o cunoscuse Sonia, punea 
stăpânire pe ei și, timp de o oră, acopereau tabla cu ecuaţii care-l 
lăsau mască pe Seth Brunch. 

— Trișaţi! urlă el într-o zi. Cunoştinţele voastre dispar o dată cu 
noaptea şi vă treziți la fel de proşti ca înainte de a sta la soare. N- 
aveți decât o falsă inteligenţă... nimic mai mult. Și se termină pe 
măsură ce-o folosiţi, ca benzina dintr-un motor. 

— Ce contează, rânji Jude Hopkins, un elev ce era cunoscut ca 
leneş, dacă putem face din nou plinul fără probleme! 

Şi, cu o mișcare a degetului, arătă spre soarele care strălucea 
deasupra Point Bluff-ului. 

Acest duel verbal anunţă începutul unui scandal adevărat, căci 
profesorii, care nu mai suportau să fie umiliți, deciseră şi ei să stea la 
soare. 

— Este un caz de legitimă apărare! tună Seth Brunch. Nu se pune 
problema să ne lăsăm călcaţi în picioare de nişte imbecili care-și 
dopează creierul cu razele soarelui! Trebuie să fim în stare să le dăm 
replica! De asta depinde onoarea corpului profesoral. 

De atunci, profii puteau fi văzuți cum se grăbeau în curte imediat 
ce soarele albastru își făcea apariția. Seth Brunch, chel, era foarte 
avantajat, se bronza foarte repede. Colegii lui, din nefericire dotați cu 
păr, nu ezitară să se radă în cap, arătându-şi „bilele tunse zero“cel 
puţin surprinzătoare. 

— E o nebunie, observă Peggy Sue. Nu vedeţi că totul este gata să 
se ducă de râpă? Trebuie oprită chestia asta. 

Dar nimeni n-o asculta. În clasă, puteai asista la dueluri 
îngrozitoare, luptători de geniu își aruncau în față ecuaţii și teorii 
științifice. Peggy, Dudley şi Mike, care continuau să se apere de 
soare, nu pricepeau nimic din ce se vorbea. Cât despre Sonia, după 


după-amiaza delirantă de la bibliotecă, se oprise, prizonieră a unui 
soi de somnambulism din care nimic nu putea s-o scoată. 

— Mă-ntreb dacă creierul nu i-a fost afectat, îi mărturisi Peggy 
Sue lui Dudley. Ai observat cât e de... bleagă? 

— Da, recunoscu băiatul. Își caută cuvintele. Ieri dimineaţă, nu-și 
amintea cum mă cheamă. 

— Asta o să li se-ntâmple TUTUROR! explodă Peggy, arătând 
spre elevii şi profesorii ocupați să se bronzeze în curte. Creierele 
noastre nu sunt concepute să suporte atâta tensiune. Se uzează ca 
pneurile unei mașini care merge cu o viteză extrem de mare. 


x 


În oraș se instală o atmosferă ciudată. Dacă unii se fereau să 
creadă povestea cu soarele miraculos, mulți începeau să considere că 
era ceva adevărat în toate astea. 

La drogherie, Peggy fu martoră la o conversaţie ciudată între un 
vânzător și una dintre cliente. 

— De ce-ar trebui să rămâi prost când inteligenţa e la îndemâna 
tuturor? bombănea el. Părinții mei n-au fost bogaţi ca să mă dea la 
facultate, dar văd limpede că aceia care au studii au astăzi 
buzunarele pline. Acest soare albastru e un adevărat chilipir pentru 
noi, cei săraci, ne dă o şansă, restabilește dreptatea! (Prinzând-o de 
umeri pe biata femeie care-l asculta, vociferă:) Nu v-ar plăcea, 
doamnă Bowers, să construiți rachete spaţiale în loc să vă ocupați de 
gospodărie? 

— Rachete spațiale? se miră bătrâna doamnă. 

— Soarele albastru este revanșa noastră, mormăi comerciantul. 
Nu trebuie scăpată. Pentru oamenii din Point Bluff străluceşte, nu 
pentru alţii. Este un chilipir, v-am spus. Un chilipir curat! 

Cu toate că mașina șerifului continua să patruleze repetând că era 
interzis prin decret să ieși afară fără pălărie, Peggy Sue vedea din ce 


în ce mai mulți oameni care se hazardau să treacă pragul casei cu 
capul descoperit. Înaintau timid, priveau în sus, apoi îşi scoteau 
cascheta de baseball sau pălăria de cowboy. În primul moment, 
rămâneau încordați; apoi — constatând că părul nu le ia foc! —, se 
relaxau şi rămâneau acolo, cu pălăria sau cascheta în mână, lăsând 
razele soarelui albăstrui să-i pătrundă. 

În general, nu se grăbeau deloc şi intrau în casă numai când îi 
obliga şeriful. 

— Funcţionează! i se confesă bătrâna dră Lizzie lui Peggy. Nu 
credeam, dar am rămas un sfert de oră cu capul gol ieri după-masă. 
Când am intrat, am rezolvat toate cuvintele încrucișate în zece 
minute. La vârsta mea, e un miracol. Pentru oamenii bătrâni ca mine, 
care-şi pierd memoria, acest soare albastru e o binefacere. 


x 


Într-o dimineaţă, pe când ieşea din rulotă, Peggy detectă mişcarea 
fluidă a unui Invizibil în spatele unui copac. Se grăbi spre el. 
Râsetele răutăcioase o conduseră în mijlocul unui lumini. Un grup 
de Transparenţi o așteptau acolo. Se distrau luând aspectul 
prietenilor adolescentei. 

Folosindu-se de plasticitatea formelor lor, modelară o Sonia, un 
Mike şi un Dudley lăptoși ca ectoplasma. Peggy Sue făcu o mişcare 
îndărăt. Timp de o secundă, avu iluzia că admiră fantomele 
tovarăşilor ei. Nu era o senzație foarte plăcută. Ochii lor albi o fixau 
cu o expresie morbidă, ca și cum proprietarii lor reveneau din morți. 

— Destul! se adresă ea Invizibililor, nu mă speriați. 

(Nu putea să fie sinceră în privinţa asta.) 

Transparenţii continuară totuşi oribila scenetă şi chiar se distrau 
legănându-se cum ar fi făcut-o nişte morți vii. Peggy Sue se strădui 
să ascundă că i se făcea rău privindu-i. 


— Bineînţeles că voi aţi fabricat soarele albastru, nu-i așa? șuieră 
ea. 

— Bineînţeles, hohoti unul dintre Invizibili. Te-am prevenit că 
punem la cale o farsă de mare anvergură. Ceva ca un super 
Halloween. 

— Asta o să degenereze, oftă ea. Știţi foarte bine că situaţia o să se 
degradeze. 

— Exact, făcu fantoma Soniei. Asta ne și distrează. Să asistăm la 
explozia finală, să vedem cum oamenii din rasa ta se devorează între 
ei. 

— Sunteţi mizerabili! le aruncă în față adolescenta. 

— Noi suntem Invizibili, ripostă creatura. Ne distrăm în felul 
nostru... Pe deasupra, voi ați inventat pescuitul, vânătoarea. Oare 
aceste „jocuri” ale oamenilor sunt mai puţin crude decât ale noastre? 
Nu sunt foarte sigur. Totul depinde de unghiul din care priveşti: din 
cel al vânătorului sau din cel al vânatului. 

— Presupun că-i inutil să vă implor? spuse Peggy Sue. N-o să 
renunţaţi? 

— Bineînţeles că nu! strigă fantoma lui Dudley. O să fie o 
brambureală. Lucrurile sunt atât de bine puse la punct! Ai văzut? 
Războiul a început. Profesorii ăia şi elevii care se bat pe inteligență 
sunt teribil de nostimi! O să te zbaţi în zadar, o să-ncerci să-i 
convingi, dar nimeni n-o să te-asculte... Nu ai decât paisprezece ani, 
de ce-ar asculta o fată atât de mică? N-o s-accepte să le dai tu lecţii. 

Fata se răsuci pe călcâie. Era inutil să le cadă în genunchi, n-ar fi 
obținut nimic. 

Disperată, se-ntoarse în camping. 

Mama ei o aștepta lângă maşină, neliniştită. 

— Nu-mi place deloc ce se petrece aici. Am încercat să dau de 
tatăl vostru la şantier, dar liniile telefonice sunt tăiate. Nici chiar 


mobilele nu funcționează. Nu știu ce se pune la cale, dar toate astea 
mă sperie. Când am fost la cumpărături, am întâlnit oameni care mi- 
au spus lucruri ciudate. Poveşti incredibile despre soarele albastru. 

Îşi frângea mâinile și o privea pe Peggy Sue chiondorâș, ca și cum 
ea era vinovată de întorsătura evenimentelor. Adolescenta se urcă în 
rulotă. Sora ei, Julia, o aștepta înăuntru, mâncând în silă dintr-un 
sandvici. 

— E adevărat ce se povestește? atacă ea. Că-i suficient să te expui 
la soare ca să devii genial? (Fără să-i lase lui Peggy timp să răspundă, 
adăugă:) Ştii, mi-a venit o idee. Dacă m-aş bronza câteva ore, poate 
aş deveni destul de deşteaptă ca să descopăr metoda de a face avere, 
nu? 

— Este periculos, şopti Peggy. E adevărat că creierul este ca și 
dopat, dar imediat dă înapoi, ca un sufleu cu brânză, şi nu-şi mai 
amintește niciuna dintre ideile geniale pe care le-a avut. 

Julia se strâmbă. Cu un gest de enervare, puse sandviciul pe 
farfurie. 

— Zici așa ca să mă descurajezi, șuieră ea. În realitate, nu-ti pică 
bine să reușesc eu. Ai prefera să rămân chelneriţă la fast-food toată 
viața. 

Peggy Sue își puse mâna pe cea a surorii ei. 

— Nu vreau să-ți pierzi minţile, spuse ea cu blândeţe. Asta-i tot. 
Nu-i asculta pe oamenii din oraș. E periculos. E o capcană. Cât ai 
clipi din ochi, totul o să dispară. 

Julia își trase mâna şi plecă bosumflată în celălalt capăt al 
caravanei. 

Mami se-ntoarse în rulotă. 

— M-am hotărât să plecăm mâine în zori, anunţă ea. Nu vreau să- 
mi asum niciun risc. Nu ştiu ce strălucește pe cer deasupra Point 
Bluff-ului, dar mă tem că-i vorba de o porcărie nucleară. Dacă ar fi 


aici, tatăl vostru mi-ar da dreptate. O să coborâm spre sud, ca să-l 
găsim pe şantier. 


Se duseră la culcare. Peggy Sue nu reușea să adoarmă. Îi venea 
foarte greu să-şi abandoneze prietenii. Nu știa cum să-şi convingă 
mama să rămână. De altfel, știa că mami luase o decizie înțeleaptă. A 
rămâne în preajma soarelui albastru ar fi însemnat o nebunie. 


+ 

A doua zi dimineața, familia Fairway părăsi campingul. Dar, pe 
drumul care ducea la șoseaua principală, dădură de un baraj pus de- 
a curmezișul. Unul dintre adjuncții șerifului făcea de pază alături, cu 
pușca pe umăr. 

— Regret, doamnă, spuse el ameninţător, nimeni nu părăseşte 
Point Bluff fără autorizaţie specială. 

— Cum?! exclamă Mami. Ce vrea să însemne asta? Nu trăim într- 
o ţară liberă? 

— Îmi pare rău, doamnă, replică adjunctul, dar e în legătură cu 
această epidemie de febră meningiană. S-au primit directive ca 
bolnavii să fie ținuți într-un anume perimetru. Nimeni nu trebuie să 
treacă de cordonul sanitar. 

— Dar nici eu, nici fetele mele nu suntem bolnave! protestă mami. 

— N-aveţi de unde şti, doamnă, rânji adjunctul. Asta numai 
doctorul v-ar putea spune. Până atunci, faceți cale-ntoarsă și intrați 
în camping. 

Nu glumea deloc. Dna Fairway făcu deci cale-ntoarsă. 

— Ce se-ntâmplă? se agită Julia, rozându-şi unghiile. Credeam c-o 
să tragă în noi. 

— Nu știu, oftă mami, dar şi mie mi-e frică. 

— Nu pricepeţi, spuse Peggy. Oamenii din Point Bluff nu vor ca 
asta să se ştie. Vor să rămână singurii care să profite de 


„binefacerile” soarelui albastru. 

Peggy Sue constată că adulţii prindeau curaj. Observând că nu le 
exploda creierul după cincisprezece minute de expunere la soare, 
lungeau în fiecare zi ședințele de bronzat. Facultățile mintale li se 
dezvoltau proporțional cu timpul petrecut cu capul gol la soare și 
deveneau din ce în ce mai ambiţioși. La început, se mulțumeau să 
citească lucrări complicate, să-şi repare singuri televizorul, 
calculatorul..., apoi, foarte repede, foamea de cunoaştere punea 
stăpânire pe ei, voiau să ştie mai mult. Peggy Sue îi văzuse pe 
factorul poștal și pe băcan bătându-se la secţia de „lucrări tehnice”, 
pentru a obține un manual de astronomie legat de calculul curburii 
spaţiu-timp. 

— Asta-i pentru mine! urla băcanul, tu nu pricepi nimic din ea! 

— Nu-i adevărat! vocifera factorul poştal, sunt mult mai bine 
bronzat decât tine! 


x 


Cu cât se expuneau la soare mai mult, cu atât oamenii deveneau 
mai albaștri. Pielea lor bătea spre indigo. Începea de la cap și se 
întindea pe restul corpului. Ai fi zis c-au căzut într-un cazan cu 
vopsea sau că un vopsitor de caroserii i-a stropit din greşeală cu 
pistolul de vopsit. 


Mai multe familii hotărâseră să părăsească oraşul forțând barajele 
sau tăind-o direct prin pădure. Asta se termina de fiecare dată prost. 


— Familia Borowsky, murmură Dudley într-o dimineaţă. Au 
murit. Tatăl, mama și cei doi fii. Maşina a ieșit de pe drum și s-a 
ciocnit de un copac. A luat foc. Este îngrozitor. Au încercat să fugă. A 
fost de parcă asta ar fi trebuit să-i împiedice. 

— Şi n-a fost vina paznicilor, adăugă Mike. Tata era acolo când s-a 
întâmplat. Spune c-a văzut mașina cum ieşea singură de pe drum, 
uite-așa. În mod inexplicabil. Ca şi cum șoferul a ales de bunăvoie să 
se izbească de copac. 

Peggy Sue își mușcă buzele. Nu-i era greu să priceapă ce se 
întâmplase. O dată în plus, Invizibilii erau stăpâni pe situaţie. 
Strecurându-se în interiorul mașinii, apucaseră volanul ca să 
provoace accidentul. 

„Vor să ne împiedice să fugim, gândi ea. Nu le convine ca partida 
să se termine din lipsă de jucători. Toţi cei care vor încerca să scape o 
să fie omorâţi.” 

Două zile mai târziu, avu loc un alt accident mortal. O familie, 
care încercase să fugă la volanul unei camionete, se răsturnase într- 
un canion fără ca nimeni să poată înțelege cum putuse șoferul să 
piardă controlul mașinii. 

De fapt, agitația din oraș era atât de mare, că le păsa prea puţin de 
asemenea fleacuri. 

— La urma urmei, râse băcanul, există şi oameni destul de proști 
ca să întoarcă spatele norocului. Îi priveşte! 


Se formară două tabere: cei care, speriați de fenomen, refuzau cu 
încăpățânare să se expună la soare... și ceilalți, care abuzau de el. 
Primii mergeau cu pălării, cu cămăşi cu mânecă lungă şi mănuși de 
bumbac, ceilalți se plimbau în costum de baie, bikini și deveneau... 
albaștri. 


— Este simplu, decretă băcanul, care bătea, și el, în albastru. În 
câtva timp, în Point Bluff vor fi două grupuri: elita şi proştii. Proştii 
nu vor avea nicio scuză, pentru că, de data asta, au ales să fie așa. 
Nimic nu justifică obscurantismul, când e suficient să-ți scoţi pălăria 
în fiecare dimineaţă şi să simţi cum devii genial. 

— Sunt cu toții pe cale să-și piardă minţile, gemu mama lui 
Peggy. Este îngrozitor. Şi nici nu există vreun mijloc de comunicare 
cu exteriorul. Între timp, vă interzic să vă expuneţi la soare. 
Pricepeţi? Dacă pe una dintre voi o s-o tenteze să se facă albastră, o 
să aibă de-a face cu mine! 

Julia se strâmbă. 

— Mami, se smiorcăi ea. Nu poți să-mi ceri asta. Este un noroc 
care n-o să se mai repete. Nu aveţi destui bani ca să mă trimiteţi la 
facultate. OK, pricep, dar astăzi, când mi se oferă posibilitatea de a 
scăpa de slujba de chelneriță, nu vreau să spun nu! 

— Nu-i ceva firesc, zise supărată dna Fairway. I-ai văzut pe toți 
oamenii ăia care se fac albaștri? 

— Tocmai sunt gata să-și ia partea leului! insistă Julia. Mai 
devreme sau mai târziu, unul dintre ei va face o descoperire genială, 
care va valora mult, iar el va avea averea asigurată. Apoi, o să poată 
deveni la loc idiot în linişte, ce mai contează câtă vreme și-a vândut 
invenţia pe bani buni?! 

— Nu inventează nimic serios, observă Peggy. 

— Bine! miorlăi Julia. Deocamdată bâjbâie, dar n-o să dureze. 
Scânteia se va produce şi unul dintre ei va lua potul cel mare. Tot ce 
mă interesează este să mă umplu de ştiinţă o zi, atât cât trebuie ca să 
inventez o chestie formidabilă și să-i schițez planurile. A doua zi, o 
să iau un brevet pe planurile astea și o să le vând unei firme mari. 

— O zi, spuse încetişor Peggy Sue, este suficientă ca să-ți prăjeşti 
creierul. Dacă nu mă crezi, n-ai decât să te duci s-o vezi pe prietena 


mea, Sonia Lewine. Nu mai știe nici să-și scrie numele. 

— Oh! Ce mă enervezi! i-o trânti Julia. Dacă vrei să faci parte 
dintre idioţi, te privește, dar nu conta pe mine să-ţi mai dau bună 
ziua când o să te întâlnesc pe stradă. 

Şi plecă trântind uşa. 

— O să facă o prostie, se văită mami. Ah! de-ar fi fost aici tatăl 
vostru. 


x 


Peggy Sue îl auzi pe Berkovitch, instalatorul, declarând: 

— Nu ştiu ce-am inventat chiar ieri, dar părea al naibii de 
complicat. Azi dimineață, nu puteam nici măcar să intru în 
bucătărie, blestemata aia de mașinărie ocupa tot locul! Am examinat- 
o atent pe toate părțile! N-a fost chip să aflu la ce folosește. Un 
adevărat mister. 

Majoritatea „inventatorilor” duceau o cursă contra cronometru, 
străduindu-se să pună capăt muncii înainte ca somnul ignoranței să 
șteargă totul. Asta îi făcea să mâzgălească planuri şi calcule ilizibile, 
care ai fi zis că ieşeau din mâna unui cimpanzeu. Vai, maşinile, 
abandonate fără nicio indicație de folosire utilizabilă, lăsau pe toată 
lumea perplexă. Nimeni nu îndrăznea să le atingă, de frică să nu 
declanșeze o catastrofă. 

Invențiile erau destul de neobișnuite. 

— Astăzi instalatorul face o mașină care, în loc de benzină, 
consumă banane! anunţă Dudley. 

— Poştașul a decis să-şi transforme casa în navă spaţială, spuse 
Mike. E aproape gata să instaleze reactoarele în cele patru colțuri ale 
căsuțe. 

— Și farmacistul vrea să pună la punct o baterie electrică 
inepuizabilă, încheie Peggy Sue. Mâine, o să aibă fiecare altă toană. 


Totul se dezorganiza. La liceu, majoritatea claselor rămâneau 
goale. De ce s-ar mai fi predat cursuri elevilor care se dovedeau mai 
inteligenți ca profesorii? Nici chiar Seth Brunch nu mai venea. Se 
hotărâse să nu mai iasă din casă decât la venirea nopţii. Refuza, 
după spusele lui, să „devină mutant”. 

Peggy Sue şi prietenii ei umblau prin localurile goale. De o 
săptămână, încercau s-o înveţe din nou pe Sonia să citească, care nici 
măcar nu mai știa să descifreze literele alfabetului. Era jalnic s-o vezi 
pe fata roşcată buchisind ca un copilaş abecedarele folosite la 
grădiniţă. Uita totul. 

— Ce-i intră pe-o ureche îi iese imediat pe cealaltă, oftă Dudley 
trist. Nu cred să mai revină la normal. 

— Nu se poate şti, decretă Peggy. Trebuie continuat. Poate nu-i 
decât o confuzie trecătoare. 

— Ceea ce mă sperie, şopti Mike, este că, refuzând să ne expunem 
la soare, ajungem de râsul tuturor. Până la urmă, o să ne considere 
nişte animale. Mi-e cam rușine să fac parte dintre cei care nu 
inventează nimic. Şi dacă ceilalți sunt cei care au dreptate? Dacă noi 
lăsăm să treacă pe lângă noi șansa vieţii noastre? 

— Întreab-o pe Sonia care-i este părerea, spuse încetișor Peggy 
Sue. 

Mike lăsă ochii în jos, ruşinat. 


x 


Într-o seară, când Peggy Sue se aşeză la masă pentru a lua cina în 
familie, constată că sora ei, Julia, se albăstrea. 

— Fără comentarii! se răsti aceasta din urmă. V-am prevenit, nu se 
pune problema să rămân pe peron câtă vreme trenul norocului se 
îndepărtează. 

Nu mai era nimic de replicat. 


x 


Peter Boyle, fermierul „cosmonaut“, muri într-un accident cu 
tractorul zburător pe care-l inventase. Mașina lui continua să meargă 
în zigzag prin aer, căzând uneori ca un bombardier nebun, apoi 
prindea din nou altitudine, în ultima secundă. Cu carburantul 
terminat, sfârşi prin a se zdrobi de câmpul de porumb, spre uşurarea 
generală. 

În fine, Billy Downing, ajutorul farmacistului, făcu descoperirea 
secolului: cu ajutorul unui lichid misterios, reușea să schimbe 
metalul cel mai banal în aur pur! 

Făcu o demonstraţie în piața primăriei, în faţa tuturor locuitorilor 
adunați acolo, şi transformă vechea lui mașină rablagită într-o 
sculptură în aur masiv. 

— Este formidabil! bâigui primarul. lată, în fine, ceva util 
comunității. Sper că ţi-ai notat bine formula şi c-o să fii în stare să 
fabrici un nou bidon mâine dimineaţă. 

— Staţi liniștiți, făcu Billy. Asta o să pot s-o fac, nu aici e 
problema. 

— Ah, da? mormăi primarul încruntând din sprâncene. Atunci 
unde? 

— În durata fenomenului, explică ajutorul farmacistului ruşinat. 
Transformarea nu-i durabilă. Când apune soarele, obiectul îşi 
recapătă aspectul iniţial. Asta înseamnă că, dacă facem lingouri din 
cărămizi obișnuite, va trebui să le vindem înainte de venirea serii. 

Mulțimea scoase un oftat decepționat. 

— Evident, e o mare problemă, admise primarul. Dacă vindem 
aurul ăsta o să devenim niște escroci. 

Urmă o discuţie înflăcărată, fiecare încăpățânându-se să-și susțină 
punctul de vedere. Cearta se înteți şi curând se încăierară. Peggy Sue 
și prietenii ei se retraseră, considerând că văzuseră deja destul. 


Se despărţiră. Pe drumul care ducea la camping, Peggy îi auzi 
râzând pe Invizibili. Spectacolul din seara aceea îi distrase grozav. 

Ceea ce trebuia să se-ntâmple se întâmplă. Din dorința de a-și 
dezvolta inteligenţa, locuitorii din Point Bluff își arseră neuronii. 
Creierele lor, epuizate de acumularea atâtor cunoștințe, făcură 
scurtcircuit. Erau văzuţi bântuind pe străzi, cu privirile goale, 
uitându-și până și numele. Mulţi nu mai știau nici să citească, nici să 
numere, unii se dovedeau incapabili să vorbească. Creierul lor, ars 
din cauza exceselor, redevenise cel al unui nou-născut. 

— Toate astea trebuie oprite, imploră doctorul într-una din 
adunările consiliului municipal. Nebunia asta nu mai poate dura. 
Mergând tot așa, în Point Bluff n-o să mai fie decât amnezici. Spitalul 
este plin! Toţi acești oameni au creierul spălat. Pornesc de la zero, ca 
nişte copii mici. Va trebui să reînvețe totul. Și unii dintre ei nici 
măcar nu sunt sigur că mai sunt în stare. 

Adunarea protestă, nemulțumită. Atracția câştigului îi determina 
pe oameni să continue pe drumul invențiilor nebunești. Mai era şi 
povestea asta cu cărămizile schimbate în lingouri de aur... 

Oare chiar trebuia renunţat la toate astea? 

— Mai daţi-ne un răgaz, negocie băcanul. Ştiţi foarte bine că 
suntem aproape de lovitura cea mare. Până acum, Point Bluff era un 
orășel amărât, plin de oameni sărmani, condamnaţi să bată pasul pe 
loc. Epidemia asta de febră meningiană este singura șansă pe care o 
vom avea vreodată ca să scăpăm de mediocritate. Nu trebuie să ne 
speriem de cele câteva rebuturi care s-au făcut. Șeriful n-are decât să 
împiedice excesele, să reglementeze timpul de expunere la soare. 


— Orice ar inventa, îi spuse Peggy lui Dudley, o să fie ca 
lingourile de aur ale ajutorului de farmacist, care or să devină la loc 
cărămizi în mai puţin de douăsprezece ore. Nimic nu va merge. 


x 


Băcanul fu găsit prăbușit în „laboratorul” lui, cu sângele 
curgându-i din urechi. Gângurea ca un bebeluş şi nu era în stare să 
se ţină pe picioare. Ajutorul de farmacist muri de congestie 
cerebrală. Cumetrele care asistaseră la sfârșitul lui pretindeau c-au 
văzut cum i se aprinsese părul în cap. 

— Creierul i-a luat foc! tot trăncănea bătrâna doamnă Pickins. Așa 
cum vă spun. De altfel, fumul îi ieșea prin nări. 

În consiliu, Seth Brunch propunea să se ceară ajutorul guvernului. 

— Toate liniile telefonice sunt tăiate, se văită șeriful. Undele sunt 
bruiate. Emiţător-receptorul meu nu prinde nicio frecvenţă. 

— Atunci trebuie trimis un mesager, pe jos, mârâi profesorul de 
matematici, prin pădure. Îi încredințăm o scrisoare contrasemnată de 
primar, de doctor... și de mine, ca să facă o bună impresie. Nu 
trebuie decât să ajungă până în comitatul învecinat și s-o dea 
șerifului de acolo. 

Ideea stârni un entuziasm moderat. Fără să îndrăznească s-o 
spună, mulți se gândeau la ce li s-a întâmplat oamenilor care 
încercaseră să fugă din oraș. Toate accidentele astea de maşină, atât de 
nefireşti... Ar fi avut un mesager mai multe șanse să treacă de bariera 
nevăzută care părea să închidă Point Bluff? 


O ordonanţă a primarului fu lipită pe clădiri. De-acum, era 
interzisă expunerea la soare. Cei care nu respectau ordinul erau 
închiși. 


— Este inadmisibil! tună Julia, tocmai când eram gata să-mi 
termin lucrarea. 

— Cred că-i mai bine așa, zise Mami, cu voce tremurândă. Uită-te 
cum arăţi. Ai zice că ești o marțiană dintr-un film din alea vechi care 
se dădeau la televizor. 

— Sigur! șuieră Julia. Dacă te uitai mai bine la filmele în 
chestiune, te bucurai mai puţin de decizia primarului. Vrei să știi ce- 
o să se-ntâmple? Armata va încercui teritoriul, apoi o să fim închişi 
într-un laborator secret, ca să facă experienţe pe noi. O să ni se taie 
creierul felii ca să se determine ce ni s-a întâmplat. Da, așa se va 
întâmpla și n-o să-ţi mai ardă de glume când nişte țipi în bluze albe o 
să înceapă să-ţi taie cutia craniană! Sigur că după asta o să faci 
economie la coafor! 

— Încetează să mai spui grozăvii! ţipă mami, care se albise la față. 


x 


Trebuia desemnat un mesager. Şeriful propuse să fie organizată 
printre adjuncţi o tragere la sorți, pentru că niciunul dintre ei nu se 
oferise voluntar. 

Un anume Tommy Balfour se trezi însărcinat cu delicata misiune 
de a traversa pădurea ca să ajungă la şosea. Fusese sfătuit să nu plece 
cu mașina. Peggy Sue remarcă faptul că nimeni nu îndrăznea să 
vorbească despre pericolul care părea că pândește la marginea 
orașului Point Bluff. 

„Presimt că-i ceva, îşi spuse ea, dar n-au curajul să vorbească 
despre asta. Îi înspăimântă, deși se încăpăţânează să nu recunoască.” 

Era o atitudine obișnuită pentru nişte adulți, observase ea. În 
cazul de față, ştia că pericolul era real. Invizibilii nu acceptau 
niciodată ca vreo inițiativă umană să strice spectacolul pe care ei se 
străduiseră atât de tare să-l pună în scenă. Cu stomacul strâns, îl 
privi pe bietul Tommy Balfour. Era un tânăr înalt, puţin arogant (ca 


majoritatea băieţilor!), care încerca să zâmbească mereu cu toată 
gura, dând asigurări că o să fie la înălțime. 

I se înmână un document oficial, semnat de autorităţile din Point 
Bluff. Un SOS care — măcar așa sperau — o să fie luat în serios de 
locuitorii comitatului vecin. 

— Oamenii ăştia nu ne iubesc prea tare, mormăi bătrâna dnă 
Pickins, și n-am avut niciodată legături cu ei. Nu văd de ce ne-ar 
veni astăzi în ajutor. 

Majoritatea populaţiei din Point Bluff nu se amesteca. Oamenii nu 
erau foarte convinși de pretinsul „pericol” despre care vorbeau Seth 
Brunch şi primarul. 


Se adunară ca să asiste la plecarea lui Tommy Balfour. Tânărul, 
jenat să fie în centrul atenţiei, făcu stângaci cu mâna și o tăie peste 
câmp, ca să ajungă în pădure. 

— Crezi c-o să reuşească? șopti Dudley la urechea lui Peggy Sue. 

Adolescenta ridică din umeri. Se aştepta la ce era mai rău. Cu 
coada ochiului, observă feţele din jurul ei. Îngrijorarea mulţimii era 
evidentă. Toţi ştiau că în pădure exista ceva amenințător, care 
încercuia orașul. Ceva care, puțin mai târziu, o să-l hăituiască pe 
Tommy Balfour ca pe un amărât de iepure... și o să-i pregătească o 
soartă crudă. 

Îl auzi pe şerif şoptindu-i lui Seth Brunch: 

— Tommy este înarmat. Nu l-am lăsat să plece fără muniţie. Şi-a 
luat pistolul de serviciu și cincizeci de cartuşe. Am încredere, este un 
bun trăgător. N-o să i se-ntâmple nimic. În patruzeci și opt de ore, 
toată această poveste se va aranja. 

Mulțimea rămase pe loc, chiar și după ce Tommy dispăruse prin 
porumb. Aștepta îngrijorată. Şeriful fu nevoit să ordone oamenilor să 
se împrăștie. 


— Şi nimeni să nu iasă fără pălărie! urlă el. Sunt cu ochii pe voi! 
Dacă peste trei zile cineva mai prezintă urme de bronz albastru, o să 
aibă de-a face cu mine. 

Câţiva comentară. Povestea asta cu bronzarea îi plictisea pe 
șmecherii care sperau să continue să facă băi de soare pe ascuns. 


x 


Peggy Sue și Dudley se duseră să-i facă o vizită Soniei. Fata îi 
recunoscu şi păru bucuroasă să-i vadă. Începea din nou să 
vorbească, dar conversaţia ei era cea a unui copil de cinci ani. Mama 
ei le spuse că-și petrece multă vreme privind casete video pentru 
copii foarte mici și că se străduia, mai mult sau mai puţin încântată, 
să fredoneze refrene. 

Spunând astea, dna Lewine avea lacrimi în ochi. 

— O să dureze, dar o să câştige terenul pierdut, o asigură Peggy 
Sue, cu părere de rău. 

Cei doi adolescenți petrecură după-amiaza cu Sonia, dar 
comunicarea se dovedi dificilă. Fata roșcată devenise capricioasă şi 
se enerva că nu era înțeleasă destul de repede. Vru să se joace cu 
păpuşa, apoi se jucară de-a masa. Peggy Sue îi blestemă pe Invizibili 
că i-au adus prietena într-o asemenea stare de infantilism. 

„Oare când se va stinge soarele albastru, gândi ea, lucrurile vor 
reveni la normal?” 

Oare până atunci va mai rămâne vreo fiinţă vie în Point Bluff? 


x 


Douăsprezece ore mai târziu, avu o surpriză urâtă. leşind din 
birou ca să-și facă primul rond, șeriful distinse o formă neobișnuită 
în vârful unui copac. Punându-și binoclul, își înăbuși un strigăt de 
groază. 


Pata înfiptă în vârful unui pin înalt era corpul lui Tommy Balfour. 
Tânărul era agăţat acolo, ca un spânzurat, cu braţele bălăbănindu-se, 
cu bărbia atingându-i pieptul. După unghiul nefiresc pe care-l făcea 
capul, se ghicea fără greutate că-i fusese sucit gâtul. Cineva îl 
omorâse de cum intrase în pădure. 

Vestea făcu turul oraşului, umplându-i pe locuitori de groază. 
Acum nu se mai putea nega: exista, evident, cineva în pădure. Un 
dușman misterios care veghea ca nimeni să nu poată fugi din Point 
Bluff. 

Mai mult ca orice, îngrozea modul în care fusese executat Tommy. 

— Cine a putut să-l agaţe atât de sus? se șoptea. Copacul ăla 
măsoară douăzeci de metri! 

Numai Peggy Sue știa că, pentru Invizibili, acest tur de forță nu 
prezenta nicio dificultate. 

— La naiba! oftă şeriful. Suntem încercuiți... 

— Nu se pune problema să stăm cu brațele încrucișate, comentă 
Seth Brunch. O să constituim o miliţie din bărbaţi înarmaţi și o să 
explorăm pădurea. Dacă se ascunde acolo un ucigaș, o să-l găsim... 
și o să scăpăm de el cât ai bate din palme! 

Lui Peggy Sue i se păru jalnic. N-avea nicio idee despre cine era 
vorba. Avea chef să strige: „Nu faceţi asta! Dacă trimiteţi oameni în 
pădure, o să fie uciși ca Tommy! Nu în felul ăsta se poate lupta 
contra Invizibililor.” 

Dar cine ar fi ascultat-o? 

Propunerile profesorului de matematici rămaseră fără niciun 
ecou. Nimeni n-avea chef să calce în pădure. Şerifului i-a fost, de 
altfel, foarte greu să-şi convingă subalternii să meargă să ia 
rămășițele lui Tommy. 

Când coborâră cadavrul, găsiră o scrisoare în buzunarul lui. 
Faimosul SOS pe care avea misiunea să-l ducă în orașul vecin. 


Misiva fusese ruptă în mii de bucățele. 
„Este răspunsul Invizibililor, gândi Peggy Sue. Ne fac să 
înţelegem c-ar fi inutil s-o luăm de la capăt.” 

La insistenţele lui Seth Brunch, şeriful trimise în pădure o trupă 
de bărbați înarmați. Peggy Sue îi privi disperată cum pleacă. O oră 
mai târziu, focuri de armă izbucniră ca și cum se dădea o bătălie în 
frunziș. 

Cu toată distanţa, se auzeau țipetele de groază ale patrulelor. 
Apoi împușcăturile se răriră şi liniștea se aşternu. 

„Sunt morţi cu toţii, gândi adolescenta. De data asta, Invizibilii au 
ţinut să lovească dur, ca să ne dea o lecţie. “ 

Un singur om ieşi din pădure, cu fața şi hainele sfâșiate. Se 
bălăbănea de-a lungul câmpului de porumb, buimac, şi se prăbuși 
când ajunse la marginea orașului. Când îl ridicară, nu reuși decât să 
îngaime: 

— Crea... creaturile invizibile... ele ne-au atacat... Apar din 
neant... 

— Şi ceilalți băieţi? întrebă Seth Brunch. Unde sunt ceilalți? 

— Morţi..., se bâlbâi omul. Toţi sunt morți. 

ÎI ridicară. Toată seara se zvârcoli, pradă delirului, explicând 
medicului de la căpătâiul lui că vedea spectre ieşind din pereți. 
Spectre care-şi băteau joc de el. Apoi muri, fără îndoială de frică. 

— De data asta, este sigur, spuse şeriful. Suntem încercuiți. Există 
în pădure ceva care ne vrea pielea. 


Străzile se goliră, toți se baricadară. Peste tot se îmbulzeau în 
spatele obloanelor ca să vadă ce-o să apară dintre copaci. 


În campingul de rulote, mami îşi frângea mâinile de disperare. 

— Nu suntem în siguranţă în fierătaniile astea vechi, se văita ea. 
Oh! Ne-ar trebui o casă adevărată. 

Peggy Sue se mulțumi să ridice din umeri. O casă adevărată n-ar 
servi la nimic, pentru că Invizibilii puteau trece de orice obstacol. De 
altfel, „fantomele” nu luau cu asalt Point Bluff. Ceea ce doreau 
Invizibilii nu era decât să rămână îngrămădiţi în pădure, în lanul de 
porumb, ca spectatorii din gradenele unei arene. 

„Vor să privească urmarea coridei, gândi adolescenta. Până la 
moartea victimelor.” 

Ceea ce încă nu știa era forma pe care o va lua această trimitere la 
moarte. 


x 


În adunarea consiliului, Seth Brunch sublinie că acum era necesar 
să se organizeze o tabără fortificată. Point Bluff trebuia să se 
transforme într-o fortăreață capabilă să reziste asaltului dușmanului. 

— Este esenţial să încetăm expunerea la soare, decretă el. O să 
inversăm obiceiurile. Începând de mâine, o să dormim ziua şi o să 
lucrăm noaptea. Astfel, razele nefaste n-or să ne mai tulbure 
creierele; oamenii or să redevină normali. Toate invențiile absurde 
care umplu străzile vor trebui distruse. 

— Să trăim noaptea? șopti Dudley la urechea lui Peggy. Ca 
vampirii? 

— O să punem santinele la marginile orașului, hotărî Seth Brunch 
ca şi cum devenise stăpân pe Point Bluff. În afară de paznici, nimeni 
n-are dreptul să umble pe străzi în timpul zilei. Toţi cei care vor fi 
prinși vor fi împușcați. 


Discursul fu întâmpinat cu un val de proteste. Seth Brunch bătu 
cu pumnul în birou. 

— Cer aplicarea legii marţiale! tună el. Cei care fac parte din 
Garda naţională trebuie să se prezinte în uniformă de acum într-o 
oră, în sala de festivități. 

— Lucrurile iau o întorsătură proastă, mormăi Dudley. Presimt că 
n-o să ne distrăm foarte tare în săptămânile care urmează. 


x 


Marini, Julia şi Peggy Sue se văzură nevoite să părăsească totuși 
campingul. Fu evacuat pentru că șeriful îl considera situat într-o 
zonă prea expusă „creaturilor pădurii”. Se decise ca sala de 
festivități să fie transformată în dormitor. Paturile de campanie se 
înşirau de la un capăt la altul al sălii, separate de mici paravane. 
Ambianţa n-avea nimic încântător. 

— Ai văzut? murmură Julia, arătând spre ferestre. Ţicnitul ăsta de 
Brunch a pus să fie vopsite geamurile în albastru închis. La naiba! 
Nu se mai vede nimic. 

În obsesia lui legată de soare, profesorul de matematică 
convinsese autorităţile din Point Bluff că toate ochiurile de geam 
trebuie să fie vopsite cu o vopsea opacă, pentru a împiedica razele 
nocive să pătrundă în clădire. Majoritatea ferestrelor fură astfel 
camuflate. Gărzile care patrulau pe-afară purtau salopete, în 
întregime din pânză albă. O cagulă și nişte ochelari groși negri 
completau această neliniștitoare deghizare. 

— Ai crede că ești într-un oraș contaminat de radiaţii atomice, 
mormăi Julia. Nu ştiu de cine trebuie să ne fie mai frică... de 
creaturile din pădure sau de Seth Brunch. 

Peggy Sue ştia că măsurile luate de profesorul de matematică erau 
inutile, nu făceau decât să amplifice climatul de îngrijorare din oraș. 


Prizonieri în propriile case, oamenii deveneau morocănoși. Mulţi, 
lipsiți de trăsnăile științifice pe care soarele albastru îi făcuse să le 
descopere, aveau imense dificultăți să-şi reia viața normală. 

— Întotdeauna am fost un elev prost, mormăi bătrâna dnă 
Pickins. Detestam școala, nu mi-am imaginat niciodată că a învăța 
este atât de fascinant. Astăzi, sunt obligată să recunosc că-mi lipseşte 
teribil. 


Trăiau în semiintunericul întreţinut de ferestrele opace, în 
mijlocul sforăiturilor celorlalți refugiaţi. Trebuia să se obișnuiască să 
doarmă ziua, înconjurați de o mulțime de necunoscuţi. Nu era deloc 
plăcut. Bronzul Juliei se ducea. Toate deschiderile spre exterior erau 
încuiate, nu se scoteau lacătele decât noaptea, ca să-i lase pe 
prizonieri să-și exercite ocupațiile profesionale. 

Era destul de ciudat să vezi orașul rămas luminat până la primele 
raze ale zorilor. Pe câmp, fermierii munceau la lumina lămpilor sau a 
proiectoarelor. În cele din urmă, se întrebau ce ciudățenie de recoltă 
o să se facă astfel, în plin întuneric. 


Populaţia voia să facă impresie bună, dar oamenii n-aveau inima 
împăcată. Comunicaţiile nu se restabiliseră. În ce priveşte soarele 
albastru, el strălucea acum deasupra unui oraș cu străzile goale. 

„Invizibilii au prevăzut asta, fără îndoială, gândea Peggy Sue. 
Deci au organizat alte distracţii pentru a doua parte a programului.“ 

Pe unul din coridoarele sălii de festivități, zgâriase vopseaua unei 
ferestre ca să-și facă o mică „gaura cheii”, prin care să se uite afară. 
Aştepta, convinsă că pericolul o să vină de unde nimeni nu se 
aștepta. 

Pentru Peggy Sue, cel mai greu era să doarmă ziua. Nu se 
obişnuia cu schimbarea ritmului de viață hotărât de Seth Brunch. Şi, 
apoi, era dificil să-ți vină somnul în dormitorul plin de sforăituri, cu 
paturi de campanie îngrămădite. Lipsa de intimitate o deranja. 
Adesea, când toată lumea dormea, ea se scula și se plimba în pijama 
pe culoarele clădirii, o fostă şcoală comunală transformată în sală de 
festivități. 


Și aşa îl întâlni pe câinele albastru... 


Scotocea prin lăzile de gunoi din sala de mese, încercând să sfâșie 
cu dinţii sacii cu gunoi. Era o biată corcitură de rasă incertă, un soi 
de foxterier cu păr scurt. Blana lui albă lăsa să se ghicească o piele 
albăstruie, „bronzată” de soarele malefic care plutea deasupra 
orașului Point Bluff. 

Văzându-l, Peggy Sue realiză că nimeni nu se gândise să apere 
animalele de razele nefaste. Nicio clipă n-avuseseră în vedere faptul 
că animalele pot fi și ele victimele vrăjilor astrului artificial fabricat 
de Invizibili. 

Când Peggy intră în bucătărie, cățelul ridică botul ca s-o cerceteze 
și privirea i se înfipse în cea a adolescentei, cu o precizie ciudată. 

Avea o înfățișare mai degrabă caraghioasă: piept lat, labe scurte, 
codiță mică ţinută în sus, covrig. Avea tot ce-i trebuia ca să fie un 
tovarăş de joacă simpatic, până și mica pată neagră de pe ochiul 


drept şi urechile croite în triunghi echilateral, una ridicată, cealaltă 
îndoită. Dar avea acea privire... supărătoare, insistentă. 

— Ce cauţi aici? îi spuse Peggy, cu o voce nesigură. Sigur ţi-e 
foame. Stai, mă duc să caut ceva mai bun de mâncare decât resturile 
astea vechi. 

Se îndreptă spre dulapuri, conştientizând că nu-i plăcea să-și 
întoarcă spatele căţelului. De ce? Era o prostie, nu? 

Deși se străduise să se calmeze, încerca o stare reală de rău 
simțindu-i privirea de corcitură înfiptă între omoplați. 

„Nu mă priveşte ca un câine normal...”, gândi ea. 

Da, asta era. Avea impresia c-o privea atent un copil, un copil 
bosumflat, cu mască de câine, ca la Halloween. Era ceva în expresia 
ochilor... prea inteligenţi. Deschise dulapurile ca să găsească ceva de 
mâncare şi sfârşi prin a da de un rest de pateu pe care-l fărâmiţă pe o 
farfurioară. Câinele o privea deschis, dar fără să fie cuprins de acea 
agitaţie care poate fi observată de obicei la animale la ora mesei. 

„Este rezervat, gândi Peggy Sue. Mami ar zice: binecrescut. Cam 
exagerat pentru un câine vagabond.” 

Continua să-i vorbească în timp ce starea de rău i se accentua. Se 
simțea din ce în ce mai proastă. 

Câinele mâncă, fără să hăpăiască, tacticos. Se-ntrerupse s-o 
privească pe Peggy Sue, ghemuit alături de ea. 

— Cum te cheamă? murmură ea. Bineînţeles, nu poţi să-mi spui. 
Vrei să te botez Toby? 

Animalul mârâi cu răutate, ca şi cum tocmai fusese jignit. Fata 
crezu chiar că o să-și arate colții. Se pregătea să-l mângâie, dar se 
abținu, de teamă să n-o muşte. Imediat, căţeluşul o șterse, ieșind din 
bucătărie, și se pierdu în întunericul coridoarelor. 

„Ciudat”, îşi spuse adolescenta îndreptându-se de spate. 


Cum se strecurase în fosta școală? Printr-o conductă de evacuare, 
probabil. 

Curioasă să afle mai multe, urcă la etaj și intră în debaraua unde 
mucezeau vechile echipamente sportive. Acolo, râcâi vopseaua 
albastră a unui ochi de geam ca să se uite la ce se petrecea afară. 
Căţelușul alb se plimba cu pași mărunți pe strada principală. 
Minusculul animal, care rătăcea pe lângă magazinele închise, pe 
lângă fațadele cu obloanele trase, accentua imaginea de oraș fantomă 
pe care o avea acum Point Bluff. Ajuns la jumătatea drumului, 
câinele se întoarse ca s-arunce o privire în urmă şi Peggy Sue avu 
certitudinea că se știa observat. În ciuda distanţei, încercă din nou 
șocul tulburător al privirii lui cercetătoare. 

„Am impresia că-și bate joc de mine, gândi ea, tremurând. Dac-ar 
fi posibil, aş zice că zâmbește.“ 

Un zâmbet ciudat, chiondorâș. Puțin răutăcios. 

Dădu înapoi. La intersecţie, corcitura se-ntâlni cu o haită de alte 
javre care-l aşteptau, nemișcate, cu limba scoasă. Animalele 
rămaseră multă vreme faţă în față, ca şi cum se concentrau. Peggy 
Sue nu mai văzuse niciodată la câini un asemenea comportament. 

„Sunt prea înţelepţi, gândi ea. Ar trebui să ţopăie, să muște, să 
alerge... în loc de asta, au aerul că ţin o adunare. Curând o să voteze 
o rezoluţie ridicând urechea dreaptă!” 

Încerca să glumească, dar o îngrijorare surdă își împrăștia otrava 
în ea. În fine, haita se urni şi vântul începu din nou să împrăștie 
praful pe suprafaţa de lemn a obloanelor închise. 


x 


Îl revăzu pe câinele albastru două zile mai târziu. Deranjată de 
căldura îngrozitoare care domnea în interiorul gimnaziului, plecase 
să caute o cană cu apă rece în sala de mese. Trecând prin fața sălii de 
recreere, acolo unde fuseseră păstrate masa de ping-pong, șahurile și 


cărți de joc, îl zări pe animal cățărat pe un scaun. Cu labele din față 
puse pe masă, agitându-şi ușor coada, părea să contemple un şah 
abandonat în timpul unei partide. 

— Hei, salut! făcu adolescenta, pe un ton fals amuzat. 

Câinele îi aruncă o privire rapidă, care părea să spună: „Ce vezi e 
adevărat!”, apoi își mută atenţia la șah. Cu vârful labei drepte, făcea 
să alunece o piesă dintr-o căsuţă în alta. După această treabă, sări de 
pe scaun şi o luă la fugă, ca și prima dată, lăsând-o pe Peggy Sue în 
culmea mirării. 

Fata se aşeză, stupefiată. Mișcarea făcută de animal fusese prea 
precisă, nu se putea spune că fusese una întâmplătoare. Sigur, ea nu 
știa nimic despre șah, dar văzuse foarte limpede cum câinele mişcase 
calul alb în mod studiat, cu atât mai mult cu cât această piesă nu era 
cea mai accesibilă de pe tabla de șah. 

— Deci şi tu te pricepi, se auzi vocea lui Seth Brunch în spatele ei. 

Peggy tresări şi se strădui să lase o impresie bună. Profesorul de 
matematică se apropie de masă ca să privească șahul. Zâmbetul 
îngăduitor îi înțepeni pe buze. 

— Hm..., mormăi el. Frumoasă lovitură! O să-i dea bătaie de cap 
adversarului tău. Contra cui joci? 

— Contra nimănui, bâigui Peggy. Şahul era acolo, abandonat. 

— Atunci permite-mi să contraatac, scrâșni profesorul. Ce zici de 
asta? 

Multă una dintre piesele negre cu un zâmbet răutăcios. 

— Gândește-te bine înainte de a muta orice, rânji el. Ai putea fi 
mat din două mutări. 

Astea fiind zise, părăsi sala de recreere și-și continuă rondul. De 
când luase orașul în mâini, se dădea în spectacol, mândru de el. 
Oamenii începeau să se teamă de el, iar lui îi convenea această 
situație. 


Când soarele apunea, se deschideau ușile sălii de festivități, iar 
toată lumea lua drumul slujbelor cotidiene. Peggy Sue se întâlni cu 
Dudley și Mike. Cei trei adolescenţi încă nu se obişnuiseră cu mersul 
la școală la miezul nopţii. Era cel puţin ciudat să stai într-o sală de 
clasă, în timp ce luna plină strălucea pe cer şi strigătele cucuvelelor 
răsunau în toiul testelor scrise! 

— Sonia ar fi considerat asta teribil de romantic, oftă Mike. Păcat 
că nu este cu noi. 

— Mama ei încearcă să obțină o dispensă ca s-o înscrie la 
grădiniță, murmură Dudley. Povestea asta mă deprimă complet. 

„Ce e mai rău poate încă nu s-a întâmplat”, se feri Peggy Sue să 
spună. Nu îndrăznea să le vorbească despre câinele albastru și 
despre comportamentul ciudat al animalelor. Aceste jivine 
abandonate, care rătăceau toată ziua sub soare și care, poate, 
începeau să se transforme. 

„La început, nimeni nu le-a dat atenţie, se gândi fata. Când 
soarele albastru a apărut, instinctul le-a spus că e pe cale să se 
producă ceva nefiresc și au avut reflexul să se retragă într-o 
ascunzătoare, așa cum fac atunci când se abate o tornadă sau un 
ciclon. Multă vreme, umbra i-a apărat de raze. Apoi, cu trecerea 
timpului, au prins curaj şi au început să iasă. Atunci au început să se 
schimbe...” 


x 


Părăsind colegiul - în zori! —, Peggy își promisese să reziste 
somnului şi să pândească venirea câinelui albastru. Avea 
certitudinea c-o să se strecoare în şcoală ca și în zilele precedente. 

„Încearcă să-mi spună ceva...”, îşi repeta ea. 

Ajunse în pat căscând. Renunţase să mai facă duș, pentru că 
trebuia să stea prea mult la coadă. Când toţi cei care o înconjurau 


adormiră, se strecură în sala de mese ca să bea o cană de cafea 
neagră, apoi se grăbi spre sala de distracţii, lângă masa pe care stătea 
șahul. Remarcă faptul că profesorul de matematică lipise pe masă o 
hârtie care anunţa: Partidă în desfăşurare. Nu mutați piesele, vă rog. Seth 
Brunch. 

Auzi paşii câinelui albastru chiar înainte să-l vadă. Ghearele lui 
țţăcăneau pe pardoseala coridoarelor. Intră în sală ca o vijelie, sări pe 
scaun, mută o piesă cu laba și o luă la fugă. 

Seth Brunch își făcu apariţia o oră mai târziu. Intră rânjind şi plecă 
îngrijorat. Partida nu se desfășura cum prevăzuse el. 


Jocul ăsta dură timp de trei zile. Profesorul de matematică și 
cățelul duceau un duel încrâncenat. A patra zi, Seth Brunch scăpă o 
înjurătură, apoi se îndreptă spre Peggy Sue cu un aer răutăcios. 

— Destul! mormăi el. O ia de la capăt povestea cu Sonia Lewine? 
Te-ai expus la soare ca să-ți baţi joc de mine! 

Apucând fata de păr, îi dădu capul pe spate ca să-i examineze 
fruntea, urechile. Căuta urme de bronzare indigo. Dar fu 
decepționat. 

— De ce sunteți furios? ripostă adolescenta, cu lacrimi în ochi. 

— Cum, nu știai? explodă Brunch. Am pierdut! Orice-aș face, sunt 
mat în două mutări! Ai câștigat... Ei, ești mulțumită? M-ai bătut! 

Era livid. Își reveni și părăsi încăperea trântind ușa. 

„Ce-ar mai fi zis dacă ar fi aflat c-a fost bătut de un câine?”, gândi 
adolescenta, ridicându-se. Îşi trecu mâna prin păr. Seth Brunch o 
ciufulise. Contemplă șahul cu piesele răsturnate. Acum pricepea 
ceea ce încerca animalul s-o facă să-nţeleagă. Animalele profitaseră 
de soarele albastru ca să-și dezvolte inteligența. Mai rămânea o 
întrebare: cum aveau de gând s-o folosească? 


În aceeaşi noapte, Peggy Sue le înfăţişă adevărul tovarășilor săi, 
Dudley și Mike. Băieţii o priveau încurcați; simți că nu-i crezută. 
Decise deci să-și continue ancheta de una singură și să vadă ce pun 
la cale animalele. 

N-a fost uşor, pentru că Seth Brunch o luase la ochi. Își băgase în 
cap că ea nu-l putea învinge decât trișând. O suspecta că recursese la 
un oarecare subterfugiu ca să-și șteargă de pe piele urmele de 
bronzare indigo şi părea foarte hotărât s-o înfunde. 

Împinse îndrăzneala până la a o interoga pe biata Sonia, pentru a 
verifica dacă nu recuperase destulă inteligență ca să-i sufle prietenei 
ei modul în care trebuia să joace partida. 


x 


Câinele albastru reveni. Peggy Sue îl surprinse așezat în fața unei 
reviste, încercând neîndemânatic să-ntoarcă paginile. Îl ajută şi făcu 
ceea ce el nu prea putea. „Se pregăteşte să citească sau încearcă să 
mă impresioneze?” se întrebă ea. 

Când era gata cu o pagină, scotea un mic mârâit ca s-o anunţe pe 
adolescentă că putea trece la pagina următoare. Era în același timp 
uimitor... şi puțin umilitor, căci Peggy Sue se simţea ca o sclavă. 

— Mă-nţelegi? îl întrebă dintr-odată. Știu că soarele albastru te-a 
schimbat. Fii atent! Ai văzut ce li s-a întâmplat oamenilor. Pericolul 
este același și pentru voi. 

Câinele mormăi și plecă să caute altă revistă. Evident, avea 
gusturi precise. Detesta toate revistele de tipul Animalele, prietenele 
noastre. Când Peggy îi arătă un număr, se grăbi să-l sfâșie într-un 
acces de furie. Adora revistele de modă și se cufunda în 
contemplarea cataloagelor vestimentare, fără ca fata să poată stabili 
de ce. 

De-a lungul timpului, obiceiurile lui evoluară. Nu mai voia să se 
așeze pe jos, ci avea pretenţia să se instaleze într-un scaun. Trebuia 


să pună revista pe masă și să-i întoarcă paginile de fiecare dată când 
dădea din cap. 

„Dacă m-ar vedea Brunch!” îşi spunea uneori Peggy Sue, 
înăbușindu-și un râs nervos. 


Într-o după-amiază, îl descoperi pe câinele albastru gata să 
răsfoiască tocmai cartea de telefon și trebui să-i întoarcă paginile, pe 
măsură ce le parcurgea cu privirea. Ce căuta? Învăţa pe dinafară lista 
locuitorilor din Point Bluff? 

Apoi încetă să mai vină. De sus, din magazia de materiale, îl 
vedea umblând cu paşi mari pe străzile goale, în lumina albastră, în 
miezul zilei. La intersecţii, se întâlnea cu alți câini și se oprea ca să le 
„Vvorbească”. Cel puţin asta era impresia pe care i-o făcea de la 
distanţă. 

Regreta că nu-l mai vedea, chiar dacă, în realitate, o speria. 

Acela fu momentul când începu să audă lătratul... în interiorul 
capului. 

La început, Peggy Sue crezu că toată lumea auzea, ca și ea, 
lătrăturile câinelui albastru. Deveni conștientă de contrariu într-o 
dimineaţă, după ce se întorsese de la colegiu și se zvârcolea în patul 
de campanie, incapabilă să-și găsească somnul din cauza lătrăturilor. 

— Javra asta mă înnebunește! Dacă o continue așa, n-o să pot 
închide un ochi. 

— Care javră? mormăi Julia, care era gata să ațipească. Nu e 
niciun câine. Delirezi, fetițo! 

Peggy încruntă din sprâncene. Mârâiturile animalului răsunau 
totuși în urechile ei; le auzea clar. Ridicându-se, se duse s-o vadă pe 
dna Pickins, de cealaltă parte a culoarului. Bătrâna doamnă suferea 
de insomnie și avea întotdeauna nevoie de o eternitate ca să 
adoarmă. 

— Câinele ăsta vă deranjează și pe dumneavoastră? se hazardă 
Peggy Sue. 

— Ce câine? se miră dna Pickins, care încerca să dea de cap unui 
careu de cuvinte încrucișate. Nu aud nimic. Oare am surzit? E foarte 
posibil, adevărat, la vârsta mea totul se strică. 

Adolescenta se retrase scuzându-se. Începea să înțeleagă faptul că 
animalul care urla în capul ei nu urla decât pentru ea. Fără să ştie de ce, 
avea convingerea că era câinele albastru. Dar de ce nimeni altcineva 
nu-l auzea? 

„Oare îmi vorbeşte transmițându-mi gândurile?”, se întrebă ea 
dintr-odată. 


Fu străbătută de un frison. 

„Este adevărat că animalele nu se mai aud scoțând vreun sunet, 
gândea ea. De când se plimbă singure în plin soare, se pare c-au 
dezvoltat un alt mijloc de comunicare. Câinii nu mai latră, vacile nu 
mai mugesc deloc. Or fi devenit telepate?” 

Tot ce era posibil. În plus, nu se știa nimic despre modul în care 
razele solare acționau asupra creierului animalelor. 

„Animalele au puteri pe care noi nu le avem, observă Peggy Sue. 
Se bucură de un instinct care pe noi ne depășește, flerul lor este 
impresionant...” 

Soarele albastru ar fi putut dota animalele cu puterea de a se 
insinua în spiritul oamenilor, de a se infiltra în gândurile lor. 

„Dacă vorbeau, își spuse fata, aş fi auzit cuvinte, fraze, dar nu știu 
decât să scoată anumite sunete.” 

lată de ce auzea lătrături în cap! 

Faptul de a înțelege ce i se întâmpla o liniştea puţin, dar nu 
schimba cu nimic aspectul penibil al fenomenului, căci câinele 
albastru nu tăcea niciodată. 

De fiecare dată când ea aţipea, începea din nou să urle, făcând-o 
să tresară și să sară din pat cu inima bătându-i tare. 

— Ai avut un coșmar? o întrebă într-o zi mama ei. 

— Nu, se bâlbâi Peggy, abia trezită din somn, este tot câinele... 

— Nu există niciun câine, îi răspunse mami. A fost în visul tău. 
Încearcă să adormi la loc. 

Pentru ceilalți nu exista niciun câine, sigur, totuși o amărâtă de 
potaie se distra lătrând în mintea ei, fără ca alţii s-o audă, 
împiedicând-o să-şi găsească odihna. 

Curând avu dureri de cap şi suferi din cauza lipsei de somn. 
Mârâiturile javrei vrăjite îi acordau trei ore de odihnă pe noapte, şi 
era puţin. 


„O face din răutate, se întrebă ea, sau încearcă să-mi spună ceva?“ 

Decise să-i vorbească despre asta lui Dudley. Băiatul o privi cu un 
aer ciudat. El nu auzea nimic... 

— Poate îţi imaginezi tu? se hazardă el, stânjenit. 

— Nu-mi imaginez nimic, ripostă Peggy Sue. Este o chestie între 
mine şi câinele albastru. M-a ales ca interlocutor, nu știu de ce, şi m- 
aş lipsi foarte bine, dar asta e. Încearcă să stabilească un contact. 
Problema e că nu înţeleg nimic din lătrăturile lui şi că durerea de cap 
o să mă înnebunească înainte de a ști ce spune „câinele”. 

— A, da? făcu evaziv Dudley. Nu-i prea amuzant. 

Peggy simţi că n-o credea. Fără îndoială, considera că era pe cale 
și ea să-şi piardă minţile, ca Sonia Lewine. 

Era inutil să insiste. 

— Gândeşte-te un pic, îi spuse ea, înainte de a se despărți. N-ai 
remarcat că animalele din Point Bluff au amuţit? 

— A, da? se repetă Dudley. 

Peggy îl lăsă în pace, băieţii erau uneori exasperanți în 
încăpățânarea lor de a nu vrea niciodată să înveţe nimic de la fete. 


Noaptea (adică în timpul orelor petrecute la liceu, căci cursurile se 
ţineau acum la lumina stelelor!), adolescenta se bucura de o perioadă 
de acalmie. 

„Câinele albastru este probabil gata să adoarmă!”, îşi spunea ea. 
Atunci liniștea se reinstala în capul ei, binefăcătoare, iar Peggy avea 
tendința să ațipească, ceea ce-i aducea mustrări din partea 
profesorilor. 

„Ce liniște, se gândea ea, indiferentă la ce se petrecea în jur. Ce 
fericire să fii în sfârşit singură cu tine.“ 

Vai, imediat ce răsărea soarele, câinele albastru se trezea și-și relua 
hărțuiala, lătrând doar pentru Peggy Sue Fairway. Fata avea 


impresia că lătratul animalului era gata să-i facă o rană sângerândă 
în creier. 

— Doamne, exclamă Julia, ce mutră îngrozitoare ai, prostuţo! 

Cel mai rău e că avea dreptate. Lipsa de somn, durerile infernale 
de cap îi imprimaseră cearcăne mari, albăstrui, sub ochi. Se îngrozea 
de fiecare dată când se privea în oglinda din sala de dușuri. 

„Javra asta nenorocită o să mă omoare, se surprindea ea gândind. 
Dacă continuă așa, o să mor de epuizare.” 

Mai mult, îi era neplăcut să simtă un gând străin care i se infiltra 
în cap. Lătrăturile telepatice nu făceau parte din gândurile ei 
personale, era prea mult. 

De asemenea, e atât de neplăcut să fii spionat de un intrus sau să 
descoperi că frățiorul mai mic îți scotocește prin lucruri ca să-ți 
citească jurnalul intim... şi să mâzgălească niște comentarii ironice 
pe margine! 


Într-o dimineaţă, când se ridică din pat ca să caute o aspirină, o 
zări pe Frida Partridge, o lucrătoare de la lăptărie, care se ţinea şi ea 
cu amândouă mâinile de cap. 

— Ceva nu e în regulă? se îngrijoră Peggy Sue. 

— Nu, mormăi Frida. E vaca asta... mugește într-una, ca să vin s-o 
mulg. N-o auzi? 

Peggy ciuli urechea. Nu, nu auzea nicio vacă. Numai un câine... 
mereu același. 

„Asta e, gândi ea. 1 se întâmplă același lucru ca și mie, cu diferența 
că ea e persecutată de o vacă. Există vreo noimă în toate astea?” 

Împărţi pastila cu Frida Partridge și se întoarse la culcare. 


x 


În aceeaşi noapte, în timp ce Peggy Sue era la cursul de 
matematică ținut de Seth Brunch, şeriful se năpusti în sala de clasă. 


Tinea în mână un walkie-talkie care, de obicei, îl ajuta să rămână în 
legătură cu adjuncţii. Lătrături fornăite se auzeau din emițător. 

— Ascultă aici! spuse el. La naiba, de săptămâni întregi nu pot să 
prind nimic pe unde, şi uite că acum se aud lătrături pe toate 
posturile. 

— Toate? se miră proful de mate. 

— Da, confirmă şeriful. Radiouri portabile, dar şi cele de la 
mașini, toate, îți spun! Pe televizor e la fel. Aparatele captează 
strigătele animalelor, ca şi cum animalele stau în fața unui microfon 
din studio, acolo unde se face emisiunea. 

— Trebuie să aud şi eu, mormăi Seth Brunch. 

Părăsi clasa alergând și cobori în biroul directorului instituției. Un 
aparat mare de radio era deschis. În timp ce manevra butonul ca să 
schimbe posturile, dădu peste un concert de lătrături și un cor de 
mugete. 

— Ce vrea să însemne asta? spuse încurcat proful de mate. 

— Habar n-am, bâigui șeriful, dar toate animăluţele astea sunt pe 
unde, este sigur. Ai crede c-au un emițător agăţat în jurul gâtului. 

Peggy Sue se îndepărtă, ea știa că nu era vorba de o farsă. 
Animalele se exprimau acum prin intermediul undelor hertziene, pe 
care le emiteau în spaţiu. Posturile de radio puteau să le capteze, dar 
şi creierele unor indivizi. 

— Acum mă crezi? i se adresă lui Dudley. Câinii, pisicile, toate 
animalele... nu se mai folosesc de coardele vocale, au găsit ceva mai 
bun. Strigătele lor călătoresc în spaţiu ca undele unui telefon mobil. 
Nu trebuie decât să alegi un destinatar pentru ca sunetele să-nceapă 
să-i răsune în cap. E foarte simplu: direct de la emiţător la receptor... 
și nu avem posibilitatea să respingem comunicarea. Pricepi ce- 
nseamnă asta? 

— Nu, recunoscu Dudley. 


— Asta vrea să spună că ne pot bombarda cu strigăte atâta vreme 
cât vor... până înnebunim sau murim de epuizare din lipsă de somn. 

— Dar nimeni, în afară de tine, nu le aude... mormăi băiatul. 

— Asta urmează, murmură Peggy Sue. Poţi fi sigur. O să se 
generalizeze. Ştiu că Frida Partridge le aude și ea. Mâine va fi 
altcineva. O să vină şi rândul tău. 

— Dar de ce? gemu Dudley. 

Fata ridică din umeri. 

— Cred că încearcă să ne vorbească, oftă ea. Dar, din păcate, asta 
se întâmplă înainte ca noi să fim în stare să comunicăm cu ele. 


În zori, trei ocupanți ai dormitorului auziră în cap lătrând, 
mieunând sau nechezând. Aşa cum prezisese adolescenta, 
fenomenul luă amploare. La prânz, chiar Julia şi mami erau bântuite 
de ecouri sâcâitoare, care le făceau să tresară și să-și astupe urechile. 

— Nu folosește la nimic să vă lipiți palmele de tâmple, le explică 
Peggy Sue. Asta nu vine din afară, este în interiorul vostru. Dopurile 
Quies n-o să vă fie de niciun folos. 

— Nu pot să le suport! urla Julia. Este îngrozitor. 

În dormitor, multă lume se lamenta şi se ţinea de cap cu 
amândouă mâinile. Unii erau persecutați de vaci, alții de porci, unii 
de oi... Strigătele erau când îndepărtate, când foarte puternice. 

Medicul îşi făcu apariţia îngrijorat. După cât de crispată îi era fața, 
se vedea că suferea de același bombardament mental. 

— Nu pot face nimic pentru voi, mormăi el, doar să vă dau 
somnifere care să vă oblige să dormiți. Nu-i decât o soluţie 
provizorie, căci rezerva mea nu-i foarte mare. 

Nimeni nu-l asculta. Mâini lacome se întinseră după flacoane. 
Toată lumea voia să doarmă, ca să scape de insuportabilele emisii 
telepatice. 


— Asta nu mai poate continua! mormăi Seth Brunch. Cel mai bine 
este să omorâm animalele cât mai repede! (Și, întorcându-se spre 
șerif, porunci:) Adună-ţi oamenii, să-și ia armele şi muniţie 
suficientă, ca să putem distruge toate animalele din Point Bluff. 

— Nici să nu te gândeşti! protestă doctorul. Dacă omorâţi toate 
vacile, transformați crescătorii în cerșetori. 

— Preferi să înnebunești? urlă profesorul de matematică. Crezi c-o 
să rezistăm mult timp la acest bombardament mental, ei? Câte zile? 

ÎI apucase pe doctor de guler şi-l zgâlţâia. Şeriful fu nevoit să-i 
despartă. 

Peggy Sue se apropiase ca să le spună că, după părerea ei, un 
masacru general nu era o soluţie bună, dar o respinseră fără s-o 
asculte. Nu era decât un copil. 

Şeriful își adună oamenii în fața biroului, ca să treacă la 
distribuirea armelor. Cu toate astea, primul adjunct abia puse mâna 
pe armă că se și prăbuși ducându-și mâinile la tâmple. Cei din jurul 
lui făcură la fel. Unii începură să sângereze pe nas. 

— Ce se-ntâmplă? întrebă Julia care urmărise scena prin 
geamurile râcâite de la parter. 

— Animalele au înțeles ce li se pregăteşte, îi explică Peggy. 
Presupun c-au mărit volumul emisiilor... şi asta până ce le-au făcut 
de nesuportat. 

Afară, Seth Brunch, şeriful și oamenii lui se zvârcoleau în praf, își 
zgâriau fruntea sau își smulgeau părul. În mintea lor, strigătele 
animalelor răsunau cu puterea unui difuzor de bâlci. 

— Spui prostii, şuieră Julia, albindu-se la faţă. 


%* 
Se văzură nevoiți să renunțe la partida de vânătoare. Oamenii, 
neliniştiți, se îngrămădeau în spatele ferestrelor vopsite în albastru 
ale fostei şcoli. Ca să vadă ce se petrecea afară, râcâiseră vopseaua în 


mai multe locuri şi se îngrămădeau în spatele acestor „găuri de 
cheie” improvizate. 

Dar animalele se ascundeau în continuare vederii. 

— Se zice că şi-au părăsit stăpânii, explică dna Gangway. Chiar 
cele mai domesticite, câinii, pisicile cele mai drăguțe. Au spălat 
putina ca să se alăture altora... animale sălbatice. Vulpi, bursuci, 
lincşi. 

— Este adevărat, întări Flossie Johnson. Vacile au ieșit din staule, 
hălăduiesc prin preerie, în tovărăşia cailor. Se zicea că nu vor să se 
mai supună oamenilor. Niciodată nu s-a mai văzut aşa ceva. 

— Doctorul spune că soarele albastru poate le-a făcut mai 
inteligente decât noi! se lamentă dna Pickins. Ţi se face părul 
măciucă în cap. 

— S-a întors lumea cu fundul în sus, conchise adunarea savantă. 


Încet-încet, Peggy Sue percepu o schimbare în interiorul capului 
ei. Lătrăturile deveniră... altceva. Un fel de mormăit. Era destul de 
greu de explicat. S-ar fi zis că animalul încerca să pronunţe cuvinte 
omenești. Rezulta un vacarm în care silabe greu de identificat se 
intercalau între două mârâituri. 

— Asta mă face să mă gândesc la filmele științifico-fantastice în 
care extratereștrii se chinuiesc să ne vorbească limba, îi mărturisi fata 
prietenului ei, Dudley. 

— Şi ce-ţi povesteşte? se neliniști băiatul, cu o silă abia disimulată. 

În timp ce punea această întrebare, cerceta fruntea interlocutoarei 
sale cu o insistență supărătoare. 

— Nu mă mai privi aşa! șuieră Peggy Sue. Poate crezi c-o să auzi 
lătrăturile ieşindu-mi prin urechi? 

Atitudinea băiatului o întrista. Avea o slăbiciune pentru Dudley, 
chiar dacă încerca să nu se gândească prea mult la asta. 


x 


De fapt, câinele progresa rapid. Numai în două zile, fu capabil să 
facă fraze simple. 

„Se folosește de mine, realiză adolescenta. Sapă în amintirile mele, 
în cunoștințele mele. Mă vampirizează.” 

Avea impresia oribilă că-i perchiziţiona creierul, deschizând unul 
după altul sertarele spiritului. Câinele scotocea, răsturna totul, golea 
etajerele, nu păstra decât ce-i putea fi de folos. 

Acest jaf o epuiza într-atât pe Peggy Sue, încât suferea de goluri 
de memorie. 

„Tot câinele, își spunea ea, mi-a mai furat o amintire!” 

Într-o zi, în fine, pe când era singura trează din dormitorul plin de 
sforăituri, vocea răsună în capul ei. O ciudată voce mică, în acelaşi 
timp copilăroasă şi foarte bătrână. 

„Un gnom sau un spiriduș exersează în felul ăsta”, gândi ea 
imediat. 

Era vocea unei creaturi care nu vorbise niciodată limba oamenilor 
și care încerca, ezitând, să imite un copil mic. Peggy Sue se strâmbă 
totuși, căci cuvintele aveau efectul unei lămâi stoarse pe o zgârietură. 

— Sunt eu, spuse câinele albastru. Acum sunt în stare să vorbesc cu 
cuvintele tale... Am învățat. 

— Știu, răspunse mental fata, mi-ai săpat prin cap, ca şi cum 
căutai oase vechi. Am impresia că mi-e capul plin de găuri. 

— E cam adevărat, zise câinele. Am făcut-o repede. Sunt mai 
inteligent decât celelalte animale. Am înţeles cum funcționează 
mintea ta. Mai știu și că nu ești ca fetele obișnuite. Tu-i cunoşti pe 
zei. 

— Ce zei? se miră Peggy Sue. 

— Cei care au creat soarele albastru, spuse câinele. 


— Nu sunt zei, ripostă fata. Sunt Invizibilii... Își petrec vremea 
făcând rău. 

— Taci din gură! urlă câinele (şi vocea lui se transformă într-o 
mușcătură care o făcu pe adolescentă să se chircească). Nu trebuie 
să-i vorbeşti de rău pe zei. Ei sunt cei care ne-au dat nouă inteligența. 

Peggy îşi duse mâinile la urechi. Avea impresia că are dinţii 
animalului înfipți în creier. 

— Știu că-i vezi, reluă câinele. Am cercetat și spiritul altor oameni 
din jurul tău, nu sunt conștienți de prezenţa Invizibililor. Din cauza 
asta te-am ales ca interlocutoare. Eşti singura care ştie despre ce 
vorbesc. 

— Trebuie să te temi de efectele soarelui, gândi Peggy Sue. Uite 
ce-a făcut din oameni. Au înnebunit. 

— Oamenii au mintea fragilă, ripostă câinele. Sunt dintr-o rasă 
imperfectă, debilă. Poartă războaie, iubesc banii, luxul. Au inventat 
munca... Nimic din toate astea nu există la noi, animalele. Noi trăim 
în armonie cu natura, ne mulțumim cu puţin, visăm la soare. Viaţa 
noastră este scurtă, dar o folosim cum trebuie; viaţa oamenilor este 
îngrozitor de lungă, dar nu știu cum s-o petreacă iar plictiseala îi 
împinge la cele mai rele prostii. 

— Dar soarele..., îl întrerupse fata. 

— Soarele nu ne face rău, continuă vocea mentală. Creierele 
noastre sunt mai bine construite decât cele ale oamenilor. 
Funcţionează diferit. Când oamenii din Point Bluff se bronzează ca 
să devină mai inteligenţi, uită în fiecare noapte ce-au învăţat în 
timpul zilei, ceea ce nu-i cazul nostru. Ce s-a câștigat rămâne pentru 
totdeauna. Asta ne dă o incontestabilă superioritate. 

Cuvintele lui erau însoţite de vanitate. Pentru prima oară, Peggy 
Sue încerca în privința lui o adevărată antipatie. „Nu-şi dă seama, 
gândi ea, dar deja şi-a pierdut minţile.” 


— Atenţie la ce gândeşti! şuieră câinele. Nu uita că sunt în mintea 
ta şi că aud tot ce spui. 

Adolescenta roşi, în același timp rușinată și iritată că se lăsase 
surprinsă. 

— Cum te cheamă? îl întrebă ca să schimbe vorba. Toby? Fido? 

Un val de furie îi străbătu creierul. Parcă un ac îi intra printr-o 
ureche și-i ieșea prin cealaltă. 

— Am oroare de aceste nume stupide şi dispreţuitoare! urlă 
câinele. Le credeți simpatice, voi, oamenii, și ne alintați stupid cu 
nume imbecile: Kiki, Zuzu... Asta vă distrează! Va trebui să aduci la 
cunoștința semenilor tăi că timpurile-astea au trecut. Vrem să ni se 
dea nume onorabile. Vreau să mă numesc Jonas Barnstable... Jonas 
Henry Bamstable. Sau chiar Henry James Carnaggie. Am găsit 
numele astea în cartea de telefon, dar încă nu m-am oprit la unul. 
Toate animalele poartă de-acum nume precedate de un prenume și 
vor trebui consemnate în registrul de stare civilă de la primărie. 

Se bâlbâia de furie și avea vocea ca o lamă înroșită care sfârâie 
când îi dai drumul într-un lichid. 

— O să vă schimbaţi cu toții numele? se miră Peggy Sue. 

— Da, vacile, porcii, vulpile..., confirmă câinele. Ne grăbim să fim 
recunoscuţi. Și nu-i decât primul nostru pas spre onorabilitate. 
Curând vom deveni cetățeni cu drepturi depline. Spune-le 
concetățenilor tăi. Spune-le chiar că ziua câinelui albastru a venit, și 
că totul va fi reorganizat în funcţie de schimbările din ultimele 
săptămâni. O nouă societate va lua naștere. Spune-le asta! 

— N-or să mă asculte, suspină fata. Pentru ei, nu sunt decât o 
puştoaică, numai în romane adulții dau ascultare copiilor! 

— Vor fi nevoiţi să te-asculte, rânji răutăcioasă vocea spiriduşului, 
care ricoşă dureros în mintea lui Peggy Sue. Dacă nu, o să le facem 
rău, foarte rău... O să le urlăm în cap până le umplem creierul de 


sânge. O să fii ambasadoarea noastră. Numai tu, pentru că-i cunoşti 
pe Invizibili. (Câinele făcu o pauză înainte să adauge:) Ah! un lucru: 
fă-mi o listă de nume care sună bine, ca să pot să-mi aleg! Cu aceeași 
ocazie, spune-le oamenilor care te înconjoară c-or să fie rebotezați. 
Eu și semenii mei vom decide care va fi noua lor identitate. Poţi deja 
să-i aduci şerifului la cunoştinţă că se va numi Zuzu. Îl urăsc pe acest 
om, a încercat în trei rânduri să-i pună pe hingheri să mă ia. M-ar fi 
gazat şi la ora asta aș fi fost mort. Zuzu... da, este bine. I se 
potriveşte ca o mănușă. 

Câinele râdea, dar râsul lui era ca un fierăstrău ruginit care 
alunecă pe un lemn prea tare. 

În fine, vocea se stinse și presiunea insuportabilă care se exercita 
asupra creierului lui Peggy dispăru. 

„A plecat, gândi ea. Poate nu reușeşte să mențină contactul prea 
multă vreme? Poate-i obositor pentru el? “ 

Alergă în sala de dușuri, ca să-şi pună capul sub jetul chiuvetei. 
Apa rece îi făcu bine. 

În restul după-amiezii, vocea nu se mai manifestă şi Peggy putu, 
în fine, să se odihnească. După ce se lăsă noaptea şi veni ora să se 
ducă la liceu, se întrebă cum o să primească adulții declaraţia ei. Se 
îndoia că o să fie prea încântați. 

Pe drumul spre școală, îi întâlni pe Dudley şi pe Mike. De ceva 
vreme, cei doi băieţi o evitau. 

— Părinţii mi-au interzis să vorbesc cu tine, recunoscu Mike. Spun 
că tu ai adus nenorocirea în Point Bluff şi că toate lucrurile astea 
ciudate au început o dată cu venirea ta. 

„la uite, gândi Peggy Sue, în cele din urmă au observat. Trebuia să 
se întâmple.” 

Cu Dudley, lucrurile stăteau altfel. Îi era teamă de ea. Toţi 
regretau existența modestă şi plicticoasă pe care o aveau înainte de 


venirea acestei fete ciudate cu ochelari groşi. Ar fi dat orice să se 
întoarcă la epoca în care Seth Brunch îi copleşea cu sarcasmul lui. 


În timp ce se îndreptau spre colegiu, le comunică pretențiile 
câinelui albastru. O priviră cu ochii la fel de rotunzi ca bilele de 
biliard. 

— Tu... tu glumeşti? bâigui Mike. 

— Şeriful se va numi Zuzu? pufni nervos Dudley. Și tu o să-l 
anunti? Succes! 

— Nu pot face nimic în privinţa asta, spuse fata. Câinele albastru 
cred că este atins de nebunia grandorii, dar că nu-i conștient de asta. 
Dacă nu i se satisfac dorințele, se va încrâncena împotriva noastră și 
o să ne facă creierul bucățele. Sunteţi în stare să pricepeţi asta? 

— E-n regulă, suspină Dudley, nu te supăra. 


Odată ajunsă la liceu, Peggy Sue ceru să-l întâlnească pe Seth 
Brunch, ca să-i transmită cererile reprezentantului animalelor. 
Profesorul de matematică reacționă destul de prost la acest anunţ. 

— Deci, așa, rânji el, câinele ţi-a vorbit, ţie... numai ție, o puştoaică 
de paisprezece ani! Ce ciudat! Şi de ce nu mi s-a adresat mai degrabă 
mie, omul cel mai inteligent din Point Bluff? 

Peggy simţi cum o cuprinde sila. Ca nimic să nu meargă, şeriful 
îşi făcu apariţia în cancelarie şi adolescenta se văzu obligată să ridice 
problema spinoasă a numelor. 

— Deci, se înecă acesta din urmă, făcându-se roşu ca ardeiul, n-o 
să mai am dreptul să mă numesc Carl Bluster? Va trebui să port o 
poreclă stupidă? 

Începuse să urle. Seth Brunch ridică o mână hotărâtă, cerând să se 
facă liniște. Privirea lui devenise cercetătoare, o fixa pe Peggy Sue cu 
răutate. 


— Fie încerci să te distrezi pe seama noastră, şuieră el printre 
dinți, fie... emisiile mentale de care suferim cu toţii te-au înnebunit, 
dar nu cred o clipă în povestea asta cu ambasadoarea. Întoarce-te în 
clasă! 

— Greşiţi, insistă adolescenta. Animalele doresc să se lupte, o știu 
bine. 

— Destul! urlă Seth Brunch. N-o să vină o puştoaică să-mi spună 
cum să mă port! leși de-aici, înainte să-ți aplic o pedeapsă pe care s-o 
ţii minte! 

Cum se făcu dimineaţă, câinele albastru se năpusti în mintea lui 
Peggy Sue. 

— N-au vrut să mă creadă, gândi ea imediat. 

— Ştiu, făcu vizitatorul mental. Or să regrete. Te-ai gândit la 
nume? 

Fata se grăbi să înşire la întâmplare nume de oameni celebri. 
Câinele le repeta după ea, ca şi cum încerca o haină în fața unei 
oglinzi. 

— Stuart Wisdom Carruthers..., spunea el. Îmi place grozav ăsta. 
Cred că o să-l iau... Ah! mai trebuie să specifici tovarășilor tăi că de- 
acum vor trebui să se adreseze animalelor dându-le un titlu: 
doamnă, domnule... și că vor trebui să le salute când se-ntâlnesc pe 
drum. Animalele s-au săturat de lipsa de politețe a oamenilor. 
Salutul va trebui însoţit de o plecăciune. Dacă omul poartă pălărie, 
va trebui s-o scoată. Dimpotrivă, este inutil să zâmbească. Atunci 
când un om zâmbește, își arată dinţii, ceea ce, pentru noi, animalele, 
este o manifestare de agresivitate și semnul că se trece la atac în mod 
iminent. 

— Bine, domnule, gândi Peggy. Dar nu știu cum vor primi 
oamenii aceste schimbări. 

— Nu-ţi face probleme, ricană „Stuart Wisdom Carruthers”, după 
lovitura de avertizare pe care ne pregătim să le-o administrăm, or să 
se arate mult mai cooperanți. 

Şi dispăru din mintea fetei. 


O oră mai târziu, locuitorii din Point Bluff se țineau de cap cu 
amândouă mâinile și gemeau de suferință sub asaltul urletelor 
telepatice. Era ca şi cum o haită sau o turmă se stabilise cu locuința 
în creierul lor și se distra după pofta inimii. 

Orașul se umplu de vaiete. Cei mai loviți cădeau în genunchi și se 
dădeau cu capul de pereți. Îi vedeai pe unii — era cazul şerifului 
Bluster — cum alergau în patru labe lătrând. 

— Trebuie să-nţeleagă faptul că, odată intraţi în capul lor, îi 
putem obliga să facă ce vrem noi, șopti câinele albastru în mintea lui 
Peggy Sue. Creierul oamenilor este ca un pupitru de comandă. Dacă 
știi pe ce buton să apeşi, omul devine o marionetă. 

— Și dumneavoastră..., se hazardă fata, voi știți, bineînţeles. 

— Da, răspunse câinele. Dar nu trebuie să te arăţi atât de 
ceremonioasă cu mine. Îmi placi și avem o relaţie privilegiată, nu-i 
aşa? Nu ești ca ei. Eşti ambasadoarea noastră. Nu mă lua cu 
„domnule”, rămâi cool. 

Peggy Sue se strădui deci să rămână calmă, în timp ce tot oraşul 
se tăvălea pe jos. La o intersecție, dra Wainstrop, bibliotecara, mugea 
pe o notă de disperare, în timp ce dna Pickins behăia ca un mielușel 
pierdut. 

Groaza deforma trăsăturile victimelor lipsite de orice voinţă. 
Peggy Sue ştia prin ce treceau: o oribilă senzaţie de a nu fi stăpân pe 
tine, de a nu avea control nici asupra corpului, nici asupra 
gândurilor. 

— Într-o oră, spuse câinele, o să mergi din nou să-l cauţi pe șerif şi 
o să-i comunici revendicările noastre. Cred c-o să te asculte cu mai 
multă atenţie. 


Şaizeci de minute mai târziu, emisiile telepatice încetară, lăsându- 
și victimele sufocate, cu ochii sticloși și bale la gură. 

Peggy Sue avea conștiința încărcată: era singura care nu suferise 
atacul mental al animalelor. În stradă, oamenii îi aruncau priviri 
răuvoitoare. Aproape tuturor le curgea sânge din nas. 

— Tovarășii mei de luptă nu sunt cu toții experţi în mânuirea 
undelor telepatice, interveni câinele în mintea adolescentei. Au 
tendinţa de a exagera şi asta poate avea urmări. Este ca și cum te-ai 
branșa la un aparat electric supraalimentat, sfârșești prin a te arde. 
Când gândirea animală este prea puternică, se imprimă ca un fier 
înroșit în creierul uman. 


Pătrunzând în biroul şerifului, Peggy Sue îi descoperi pe 
subalternii lui prăbușiți la pământ, gemând buimaci. Carl Bluster nu 
reuşea deloc să-și reia poziţia verticală şi își presăra frazele cu 
lătrături necuviincioase, de care se ruşina. Fata îi transmise cererile 
animalelor și o şterse fără să mai aștepte. ÎI bănuia pe câinele 
albastru că se ocupase personal de șerif și că îl bruscase în exces, ca 
să se răzbune pe loviturile de picior pe care grăsanul i le dăduse 
cândva la colț de stradă. 

Chiar când intra în dormitorul fostului gimnaziu, Seth Brunch îi 
apăru deodată în faţă. Era livid. Vene groase i se zbăteau la tâmple. 

— Deci aşa stau lucrurile, împroşcă el cu salivă. Eşti cu ei! Mergi 
alături de duşman! N-ar fi trebuit să mă-ndoiesc... În plus, nu eşti 
decât o străină în Point Bluff, ţi-e ușor să trădezi. 

— N-am avut de ales, replică fata. Pentru moment, nu cer nimic 
important. Nume, să fie salutați pe stradă, să fie numiţi 
„domnule”... Astea sunt fleacuri care nu fac rău nimănui. Dacă 
lucrurile n-or să meargă mai departe, putem aprecia c-am făcut o 
afacere bună. 


— Gâsculiţo! şuieră proful de mate. Nu știi ce vorbeşti. După aia 
or să ceară dreptul la vot! 

Peggy ridică din umeri și-i întoarse spatele. În dormitor se întâlni 
cu mama și sora ei. Dacă mami nu suferise deloc din cauza emisiilor 
mentale, Julia încasase o doză zdravănă de mieunături. Rămăsese 
tremurând, cu enervantul obicei de a-şi linge mâna dreaptă, ca apoi 
să şi-o treacă după ureche. 


x 


Primarul convocă încă o dată consiliul municipal. Se deschise un 
registru nou la secțiunea de stare civilă, pentru a consemna numele 
alese de noii cetăţeni din Point Bluff. 

Animalele care, de la o vreme, se retrăgeau de pe străzi imediat ce 
oamenii ieşeau din case, la căderea nopții, îşi făcură din nou apariţia. 
Câinele albastru se prezentă primul; urmară apoi trei vaci și o droaie 
de pisici. Înaintau cu capul sus, nu priveau pe nimeni, cu o morgă 
regală, care le dădea un aer de animale împăiate mișcate de un 
sistem de rotițe. 

— Doamne! gemu dna Pickins arătând spre un motan, priviţi, este 
Mitsy, pisica mea. A fugit acum o săptămână... se face că nu mă 
recunoaște. 

— Tăceţi din gură! o imploră Peggy Sue, o să vă audă. 

Dar bătrâna doamnă, furioasă, își tăie drum prin mulțime și agită 
mâna în direcția animăluțului, o pisică maidaneză, cenușie, 
împopoţonată cu o zgardă cu clopoțel. 

— Mitsy! Mitsy! strigă ea. Unde ai plecat? Întoarce-te acasă 
imediat! Oh! Nerecunoscătoarea! 

Peggy Sue strânse din dinți. Ca toate persoanele în vârstă din 
Point Bluff, dnei Pickins îi venea greu să se adapteze regulilor 
neașteptate care domneau acum în oraş. 


— Nu-l strigați pe numele de pisică! îi șopti adolescenta, 
încercând să prevină o catastrofă. 

Dar dna Pickins se încăpăţâna să strige: „Mitsy! Mitsy! “. 

Dintr-odată dădu înapoi, ducându-și mâna la frunte, cu 
trăsăturile crispate de suferință. Motanul întorsese ochii în direcţia ei 
Și o privea cu o intensitate îngrijorătoare. 

— ler... lertaţi-mă... Excelența-Voastră, bâlbâi bătrâna doamnă. 
Am reţinut... schimbarea de identitate... de-acum o să vă numesc 
Patrick Stainway-Hopkins... Pe viitor o să-mi amintesc... da... da... 

Se legăna pe picioare, iar Peggy Sue pricepu că motanul o 
bombardase cu o emisie telepatică deosebit de agresivă. 

Îşi strecură mâna sub braţul dnei Pickins ca s-o susţină. 

— Nu mai e Mitsy pe care-l știați, îi șopti ea la ureche. S-a 
schimbat. Nu vă sfătuiesc să-i dați ordine. Nu acum. O să vă facă să 
plătiți scump. 

— John Patrick Stainway-Hopkins..., se bâlbâi bătrâna doamnă, e 
prea lung, n-o să-mi amintesc niciodată. Va trebui să mi-l notez pe o 
hârtie. 

Dintr-odată înțepeni. 

— Ce-o să mă fac dacă vine acasă? gemu ea. O să mai accepte să 
mănânce din vechiul lui castronaș? 

— Nu cred, făcu Peggy, prudentă. În locul dumneavoastră, l-aş 
servi la masa unde aveţi obiceiul să luați prânzul. Şi din vesela cea 
mai fină. Nu-mi bat joc de dumneavoastră. Încerc să vă ajut să evitați 
alte neplăceri. 

Scoţând o batistă din buzunar, i-o întinse dnei Pickins, 
murmurând: 

— Ştergeţi-vă, vă curge sânge din nas. 


Animalele veneau la primărie în procesiune; instalaseră un 
funcționar în hol. Celebrul registru de stare civilă era pus pe o masă, 
în faţa funcţionarului care privea cu o îngrijorare evidentă cum se 
apropie această turmă amestecată. Câini, vaci, porci, pisici defilau 
aşa, fiecare comunicând prin telepatie sau propunând numele ales. 
Unele animale îşi controlau cu dificultate puterea emisiilor mentale, 
iar Peggy Sue îl vedea tresărind pe bietul om de fiecare dată când un 
alt animal stabilea un contact cu el. Foarte repede transpiraţia începu 
să-i brobonească fruntea şi sângele să-i curgă din nas, pătând 
registrul. 

Înscrierea terminată, noii cetăţeni din Point Bluff se retraseră în 
piața mare ca să delibereze. O făceau prin telepatie, mulțumindu-se 
să miște din urechi, ca şi cum această mișcare favoriza propagarea 
undelor mentale. 

— Ce umilință! gemu primarul, ştergându-și faţa cu batista. 
Niciodată, în cele mai rele coşmaruri ale mele, nu mi-aş fi imaginat 
să trăiesc o asemenea rușine. 

Oamenii prezenţi aprobară. Erau acolo mai mulți fermieri care 
trebuiseră să facă o plecăciune în fața propriilor porci. Formalitatea 
asta le rămăsese în gât. 


Peggy Sue se îndepărtase de adulți. De la o vreme, cerceta cu 
atenţie sfatul animalelor. Adunarea asta nu prevestea nimic bun. 

— Ce pun la cale? șopti Dudley, în spatele ei. De ce nu se duc pe 
câmp, în pădure... sau oriunde? 

— Vor să se instaleze în oraș, răspunse fata. Va trebui să te 
obişnuieşti să le vezi în fiecare zi... și să le arăţi respect. 

— Respect pentru un porc! se enervă băiatul. 

— Dacă asta te deranjează așa de tare, murmură Peggy, gândeşte- 
te că porcul ăsta poate să facă să-ţi explodeze creierul dacă are chef. 


Dudley scoase un zgomot ciudat, de înghiţit în sec, și nu mai 
spuse nimic. 

— Trebuie să câştigăm timp și să-ncercăm să ne arătăm mai 
vicleni decât ei, adăugă fata punând mâna pe braţul băiatului. 

Acolo, în piaţă, câinele albastru ieși din cercul format de animale 
și înaintă spre primărie. Mergea cu pași mărunți, cu capul sus, pe 
labele lui scurte, arcuite. Peggy Sue se îngrozi presimţind dialogul 
telepatic care nu va întârzia să se stabilească. 

Așa cum prevăzuse, vocea câinelui îi răsună în minte, nazală. 

— Am luat o decizie, spunea ea. Tovarășii mei și cu mine dorim să 
inaugurăm sosirea noastră în comunitatea din Point Bluff printr-un 
act simbolic. Poruncim ca resturile pământeşti ale fraților noștri 
asasinați să fie îngropate cu onorurile care li se cuvin. Şi asta chiar 
astăzi. 

— Ce resturi pământeşti? întrebă fata. Despre ce vorbeşti? 

— Vorbesc despre carnea congelată îngrămădită în frigiderele din 
supermarketuri, răspunse câinele albastru pe un ton violent. De 
peştele pane, de fripturile de curcan, de cârnaţi, de bucăţile de 
slănină care pot fi găsite pe rafturi... şi care pentru noi reprezintă 
tristele cadavre ale fraților noștri masacrați. Pentru voi, băcăniile nu 
sunt decât temple ale lăcomiei, pentru noi, ele sunt cimitire unde se 
vaită spiritele a mii de victime cu patru labe. Asta trebuie să înceteze. 
Nu putem fi complici cu aceste acte de canibalism zilnic. De-acum, 
oamenii din Point Bluff o să înceteze să mănânce carne. Or să se 
hrănească natural, cu vegetale, legume. Așa am decis. Şi n-o să ne 
dăm înapoi de la nimic ca să facem să fie respectată legea. 

— Bine, făcu adolescenta. Nu te enerva, o să le transmit. 

Şi, întorcându-se spre primar, şerif şi Seth Brunch, le expuse 
cererea animalelor. Crezu că cei trei bărbaţi or să se sufoce de furie. 

— Tu... tu glumeșşti? gemu primarul. 


— Absolut deloc, suspină Peggy. Mai mult, vă implor să nu-i 
contrariați. Nu glumesc. Dacă-i sfidaţi, o să plătim urmările. 

— Fie, gâfâi primarul. Ce vrea? 

— Vrea ca populaţia din Point Bluff să se înarmeze cu lopeţi și 
cazmale şi să sape o groapă în piața mare, unde să îngroape 
conținutul camerelor frigorifice din oraș. Totul va trebui golit, chiar 
și frigiderele particulare. Conservele sunt şi ele rechiziționate prin 
această lege. 

— Şi ouăle? gemu dna Pickins. 

Peggy Sue se informă la câinele albastru. Posesia de ouă era 
acceptată, ca şi untul, smântână și brânza. Orice altă substanță 
animală va fi de-a doua zi considerată ilegală şi echivalentă tăinuirii 
de cadavre. 

— Ascunderea unui biftec în frigider va fi echivalentă cu o crimă? 
bâigui şeriful. 

— Da, confirmă Peggy Sue. Şi cel care-l mănâncă va cădea sub 
incidenţa legii contra canibalismului. 

— Bine, admise primarul. O să facem cum s-a hotărât. Șerif, 
transmite consemnul... Fiecare să meargă să caute o lopată şi o 
cazma la serviciul de drumuri. Să se termine cât mai repede cu 
gluma asta. 


Locuitorii din Point Bluff se apucară să sape pământul în fața 
primăriei, ca să facă o groapă destul de adâncă. Toată lumea puse 
mâna la treabă, se alătură și Peggy Sue. 

— Am halucinații! strigă Dudley. O să adorm, sigur, o să mă 
trezesc, o să se facă ora să merg la colegiu şi totul va fi ca înainte. 
Nu-i decât un vis cretin. Nu poate fi adevărat. Asemenea lucruri 
sunt imposibile. 


— Calm! îi spuse fata. Nu-ţi pierde minţile, nu-i momentul. Toate 
astea sunt cât se poate de reale. Cel mai înțelept este să fii cooperant, 
așteptând să găseşti răspunsul care trebuie. 


Odată groapa săpată, se formă un lanţ ca să golească frigiderele și 
camerele frigorifice. Nimic nu fu uitat, nici băcăniile, nici fast-food- 
urile. Conservele, fripturile şi puii în celofan fură îngrămădiţi curând 
în groapă. Câinele albastru, ajutat de trei vulpi, supraveghea 
lucrările. Ceru să fie golite conservele înainte de a fi îngropate, ca 
nimeni să nu poată să le recupereze. 

— Spune-le să nu încerce să ne păcălească, îi șoptise el lui Peggy. 
Mirosul nostru o să ne spună imediat unde este ascunsă mâncarea. 
Să nu uite că putem mirosi prezența unei bucăţi de carne prin trei 
metri de beton! 

Adolescenta știa că nu glumea şi că animalele or să fie fără milă 
față de infractori. O repetă șerifului, care o alungă fără menajamente. 

Locuitorii din Point Bluff se supuneau contra voinţei, puţin 
enervați de ideea de a deveni vegetarieni. 

Vai, nici nu astupaseră bine groapa cu mâncarea care făcea 
obiectul delictului, și câinele albastru apăru din nou, emițând noi 
pretenții. 

— Frații mei consideră că nu-i destul, îi transmise el lui Peggy 
Sue. Ei pun accent asupra faptului că în permanenţă purtaţi resturile 
nefericitelor animale asasinate. Pantofii voştri, cizmele, hainele, 
cordoanele sunt din piele de vacă. În casele voastre, există un număr 
incalculabil de cadavre de animale sub formă de fotolii, canapele, 
toate din piele... Mi s-a semnalat şi cazul lâneturilor, al tricotajelor și 
mi s-a vorbit despre hainele provenite din exploatarea ruşinoasă a 
tovarăşelor mele, oile. Reprezentantul lor cere ca aceste trofee să fie 
și ele îngropate. De-acum, numai materialele de origine vegetală și 


sintetică vor fi acceptate. Niciun om nu se va mai plimba arborând 
pe el o fibră animală. Când o să se scoată din dulapuri toate hainele, 
o să facem o inspecţie generală: mirosul nostru o să ne informeze 
despre compoziția hainelor. 

Se goliră dulapurile, comodele, șifonierele şi cuferele ca să se 
pună hainele grămadă la marginea trotuarelor, în faţa fiecărei case. 

Măsura asta lăsă oamenii dezbrăcaţi, căci garderoba lor era în 
mare parte alcătuită din fibre animale, adică din lână. Toţi pantofii 
au fost confiscaţi, în afară de sandalele din plastic şi cizmele de 
cauciuc, ceea ce lăsă aproape toată populaţia în picioarele goale. 
Adolescenţii, care purtau bascheţi din pânză și cauciuc, au fost 
scutiți. 


Restul zile fu ocupat cu îngroparea canapelelor şi a fotoliilor din 
piele veritabilă. Negru de furie, șeriful trebui să se lipsească de 
veston ca să-l arunce în groapă. 

Fără cizmele de cowboy, avea un aer caraghios. Cu atât mai mult 
cu cât avea ciorapii găuriţi... În plus, răspândeau un miros dubios. 

În fine, câinele albastru anunţă că totul era în ordine și că puteau 
acoperi groapa. 

— O să luăm totul de la capăt pe baze sănătoase, îi spuse lui 
Peggy Sue. De ceva vreme deja, era nevoie ca oamenii să fie aduși la 
realitate. Se credeau singurii stăpâni ai lumii, ceea ce nu era 
adevărat. Suntem și noi aici, noi, animalele, și avem și noi drepturi. 
De acum înainte înțelegem să ni le manifestăm. Așteptând să găsim 
o altă soluție, o să ne hrănim cu crochete. 


Avea în tonul „vocii” o satisfacţie care îl făcea antipatic. Chiar 
dacă Peggy Sue nu era departe de a-i împărtăşi opiniile, găsea că 
mergea prea departe. 


După ce groapa fu astupată, oamenii plecară la casele lor, și 
animalele se duseră așa cum veniseră. Nimeni n-avea nici cea mai 
mică idee despre ce avea să se-ntâmple, dar se temeau de ce era mai 


v 


rau. 

Venise noaptea. Peggy Sue traversa piața primăriei când auzi 
mugete ieşind de sub pământ... 

Alertată, rămase pe loc. Nu era niciun animal prin apropiere. 
Mugetele păreau în acelaşi timp înăbușite, dar și foarte aproape. 
Tonul lor plângăreţ îi dădea frisoane. Cum se apropia Dudley, Peggy 
îi semnală fenomenul. 

— N-aud nimic, mormăi băiatul. Fără îndoială e vântul care aduce 
spre noi zgomotele de pe câmp. 

— Nu, insistă adolescenta, ascultă, începe din nou. Vine... vine de 
sub picioarele noastre! 

— Așa e! acceptă băiatul. Cineva a îngropat o vacă vie! 

— Nu una, mai multe... ascultă! Le-au îngropat de vii! Sunt 
sigură că este o lovitură a lui Seth Brunch! 

Dudley se clătină. 

— Atunci s-o ştergem, șopti el. Nu vreau neplăceri cu moşulică 
ăla. 

— Nici nu se pune problema! mormăi Peggy Sue. Nu putem să 
lăsăm animalele să moară în felul ăsta, e îngrozitor. 

— Dar delirezi, sărmana de tine! răcni băiatul. E în zadar, drept 
cine te crezi? 

— Să mergem să căutăm o lopată, porunci fata fără să-l asculte. N- 
o să fiu complice la un lucru atât de nedemn! 

— Oh! Cât sunteţi de complicate, voi, fetele! se lamentă Dudley. 


Totuși cedă „capriciului” tovarăşei sale și plecă să ia două lopeţi 
din rezerva de unelte a primăriei. 

— Repede! murmură Peggy Sue care era foarte îngrijorată, bietele 
animale n-au aer. 

Cei doi prieteni se apucară să sape cu elan. Aproape imediat, lama 
uneltei mânuite de Peggy atinse o suprafață elastică. 

„Un spate, gândi fata. Sper că nu i-am făcut prea mult rău. “ 

Deşi ştia foarte bine că animalele nu erau animate de bune intenţii 
în privinţa oamenilor, nu se putea preface că le urăşte, cum o făcea 
atât de simplu Dudley. „E latura mea slabă!” îşi spunea ea, încercând 
să se scuze. 

Pământul se surpă şi adolescenta văzu o masă brună, musculoasă, 
mişcând în fundul gropii. Un muget jalnic se ridica de acolo. 

— Va trebui să iasă singură! urlă Dudley, n-o s-o iau în braţe ca s- 
o ajut! 

Peggy Sue îi făcu semn prietenului ei să se dea înapoi. 

O formă întunecată fornăia în groapă, încercând să iasă la aer 
liber. Din cauza întunericului, fata avea dificultăți să-i distingă 
contururile, totuşi i se păru că descoperă ceva ciudat. 

Animalul care se cățăra pe pământ, mugind, nu semăna decât 
foarte de departe cu un rumegător. În realitate era... 

— O canapea! zise gâtuit Dudley, atingând pielea. La naiba! Este o 
canapea... și este vie! 

Peggy Sue, mută de surpriză, nu-şi putea dezlipi privirea de pe 
mobila capitonată cu piele roșcată, care încerca să se mişte pe cele 
patru picioare răsucite. 

— Sunt canapelele pe care câinele albastru ne-a pus să le 
îngropăm! se bâlbâi băiatul. La naiba! Porcăriile astea au înviat... 
Nu-mi vine să cred! 


Peggy strânse din dinţi, n-avea nevoie să-i audă râzând pe 
Invizibili ca să-şi dea seama cine pusese la cale gluma asta proastă. 

O a doua canapea ieșea deja din groapă, urmată de o a treia. Fata 
pricepu că vechii ei duşmani se distraseră dând viață tuturor 
obiectelor acoperite cu piele. Curând o să vadă haine şi pantofi 
ieșind din pământ, ca să hoinărească prin oraş... sau să dea un picior 
în fund oamenilor! 

— Trebuie să le distrugem, mormăi Dudley. Sunt niște nenorociți 
de morți vii! 

— Nu sunt morți vii, interveni Peggy, doar nişte canapele... biete 
canapele care cer ajutor. Liniștește-te! 

— Te-ai scrântit! protestă băiatul, o să mă duc să caut un topor ca 
să le tai în bucăţi, da! 

— N-o lua razna, murmură adolescenta. Nu-i decât un fenomen 
trecător. 

Patru canapele pășeau acum mărunt prin piaţa primăriei, mugind. 

— Vezi? murmură Peggy, nu sunt rele. O să le ducem departe și 
incidentul o să fie închis. 

Dar lui Dudley părea că-i este greu să-şi păstreze sângele rece. 

— Nişte nenorocite de canapele-strigoi, da! repetă el, încruntând 
din sprâncene. 

Peggy Sue se apropie de groapă. Alte forme mișunau pe fund. 
Trebuia să ia o decizie. Nu putea să lase să iasă toate sofalele și 
banchetele oamenilor din Point Bluff, turma risca să nu treacă 
neobservată. Nu folosea la nimic să se mărească iar confuzia care 
stăpânea deja spiritele. 

— OK, spuse ea către prietenul ei, haide, să acoperim ieşirea 
înainte să iasă toate. Cred că după mobile or să apară pantofii... 

Trebui totuși să se dea la o parte ca să lase să treacă o uriașă 
banchetă din piele neagră, matlasată, care îi aparținuse primarului și 


care se grăbea să iasă cu o putere îngrijorătoare. 

„Va trebui să ne ferim de asta, își spuse fata. S-ar putea să fie croită 
din pielea unui taur. “ 

Dudley începu să dea la lopată cu furie, în timp ce primele 
perechi de pantofi texani încercau să-şi croiască drum prin pământul 
prăbușit. Peggy îl ajută cum putu mai bine. 

— Tu şi inima ta bună! bombăni băiatul. lată în ce poveste ne-ai 
băgat. Ce-o să facem cu turma asta de canapele? Dacă o vede, șeriful 
o să ne jupoaie fundul! 

— Vorbeşte mai încet, îl imploră adolescenta. Nu se putea să le 
lăsăm sub pământ, era prea trist. Nu trebuie decât să le ducem pe o 
pajiște, la marginea drumului. În primul rând, de acolo vin. 

Cum își dădeau seama că Peggy Sue le apără interesele, sofalele şi 
banchetele se adunară în jurul ei. Trebuia chiar recunoscut că 
stârneau mila, cu labele lor scurte din lemn, care le condamnau să se 
deplaseze ca nişte crabi. 

— Sunt dezorientate, pricepi? pledă ea. Trebuie să fie ciudat să 
revii la viaţă în pielea unei canapele de salon. 

— Trebuie puse pe foc, mormăi Dudley, asta o să pună capăt stării 
lor sufleteşti! 

Era sută la sută o idee de băiat! Peggy Sue ridică din umeri și făcu 
semn turmei s-o urmeze. 

Hoarda cu picioare strâmbe se luă după ea, mugind jalnic. 

Dudley nu se linişti, dar li se alătură. Bancheta grea şi neagră era 
ultima, de parcă hotărâse să facă opinie separată. 

„E periculoasă, gândi Peggy, trebuie să fim atenţi.” Ca şi cum îi 
citise gândurile, Dudley se apropie de ea ca să-i șoptească: 

— Nu-mi place deloc canapeaua primarului, sigur e din piele de 
taur. 

— Măcar n-are coarne, suspină fata. 


— Da, replică prietenul ei, dar este destul de grea ca să ne rupă în 
două dacă are chef s-o facă. 

— Supravegheaz-o, murmură Peggy, dar nu te apropia prea tare 
de ea, are un aer irascibil. 

leşiră din oraş și, la lumina lunii, începură să umble pe arătură. 
Nu mergeau prea repede. Picioarele de lemn ale banchetei răsunau 
bizar în liniștea nopții. 

— Acolo, anunţă Dudley, este o pajişte goală, o să fie foarte bine. 
Oricum n-o să poată să pască, pentru că n-au gură. 

O colibă veche se ridica în mijlocul pajiștii. Un tractor ruginea 
lângă o adăpătoare săpată într-un bloc de piatră. Banchetele şi 
sofalele încetaseră să se mai vaite. Păreau uşurate că se găsesc pe un 
teren cunoscut. 

— E o poveste nebunească! se ambală Dudley. Ce speri? Să le 
mulgi? Să faci lapte de canapea? Brânză de canapea? 

— Nu știu, recunoscu Peggy Sue, păreau atât de nefericite... 

— Să ne întoarcem, decise băiatul, am făcut destul pe idioții în 
seara asta. 

Peggy Sue era conştientă că tocmai cedase unui impuls de 
sentimentalitate deplasată, dar nu reușea să aibă cel mai mic regret. 
Rămânea convinsă că bietele canapele erau mult mai fericite acolo. 

În timp ce ea se-ntorcea spre drum, Dudley îi făcu semn să 
rămână pe loc. 

— După câte se pare, cineva nu apreciază faptul c-a fost schimbat 
în banchetă, mormăi el. Priveşte bancheta neagră... ne taie drumul. E 
pusă pe încăierare. 

Peggy tremura. Bancheta lungă din piele de taur râcâia pământul 
în mod ameninţător, cu unul dintre picioarele de lemn sculptat. Ceva 
din poziţia brațului stâng te făcea să te gândeşti c-a lăsat capul în jos 
Și se pregăteşte să atace. 


„Deşi e canapea, şi-a păstrat reflexele de taur, gândi Peggy. Chiar 
dacă n-are coarne, este atât de mare, că poate cu ușurință să ne 
zdrobească.” 

— Număr până la trei şi o luăm la goană..., șopti Dudley. 

— Nu, decise adolescenta. Este mai rapidă decât celelalte, o să ne 
prindă în trecere. Trebuie... 

Nu avu timp să-și termine fraza, că bancheta, a cărei piele neagră 
lucea sub lună, se aruncă înainte cu o repeziciune neașteptată. Nu 
mergea, făcea salturi, așa cum o fiară se apropie de pradă. 

— Coliba! strigă Dudley. 

Cei doi adolescenți alergară spre baraca din lemn și baricadară 
uşa cu ce le căzu sub mână. Canapeaua lovi construcţia fragilă cu un 
zgomot surd, făcând-o să se clatine. 

— Lovește la întâmplare, constată tânărul. N-are ochi, se bazează 
pe miros. 

O altă zgâlțâitură scutură baraca. Câteva scânduri se desprinseră 
din acoperiș. 

— O să intre, spuse Peggy. Pare foarte hotărât să se răzbune. 

— Putem ieşi prin spate, propuse Dudley, este o conductă de 
scurgere care ajunge până în drum. Nu-i decât un tub de ciment, dar 
se poate înainta prin el. Totul e să nu rămânem pe loc! 

— Bine, făcu fata. Să mergem. 

În timp ce bancheta neagră se arunca asupra uşii construcţiei 
șubrede cu lovituri puternice de braț, adolescenții își găsiră scăparea 
prin fereastra din spate și alergară până la tubul de ciment pe 
jumătate îngropat în pământ. Dudley se aruncă în patru labe și intră 
în el. 

— E mai îngust decât credeam, se scuză el. 

— Grăbeşte-te, îl rugă Peggy Sue. Ne-a simţit. Vine spre noi. 


Era adevărat. Canapeaua ataca. Lumina lunii făcea să lucească 
pielea neagră, acoperită acum de sudoare. 

„Iranspiră, constată fata. Curând o să se acopere cu păr. Este chiar 
posibil să-și recapete forma inițială. Numai oasele or să rămână din 
lemn, ca structura canapelei. O să fie un taur... cu schelet din 
scânduri! Un taur căruia trebuie să-i ascuţi coarnele cu ascuţitoarea!” 

O luă pe urma lui Dudley. Două secunde mai târziu, bancheta 
furioasă încerca să pătrundă în tunel. 

Urcuşul nu era ușor. Trebuia să se caţere prin întuneric, cu burta 
cufundată într-un pârâu lipicios. Canapeaua îi urmări multă vreme, 
dar, până la urmă, renunţă. Când ieși într-un final afară, Peggy Sue 
era plină de noroi. 

— Să mergem de-a lungul șanțului, propuse Dudley, așa n-o să ne 
poată vedea. 

În felul ăsta ajunseră în oraş, aruncând mereu câte o privire peste 
umăr, ca să se asigure că bancheta furioasă nu-şi reluase vânătoarea. 

Când traversau piața primăriei, Peggy Sue auzi din nou mugetele 
de sub pământ ale obiectelor din piele îngropate; de data asta, nu se 
mai opri. 


* 

În timpul nopții, câteva perechi îngropate de pantofi reușiră să 
răzbească până la suprafață. A doua zi, pantofii puteau fi întâlniți în 
oraş, pe trotuare, unde mergeau șontâc, mugind ușor. Locuitorii din 
Point Bluff, îngroziți de această nouă minune, se făceau că nu-i văd. 
Fiecare pereche de pantofi avea un strigăt aparte, după cum fusese 
lucrată din piele de capră, de vițel sau de antilopă. Dar cel mai mare 
scandal îl făcea o pereche de cizme care aparținuseră şerifului 
Bluster. Nişte ciocate. Se pitiseră lângă biroul lui ca să-i dea șuturi în 
fund, imediat ce şi-ar fi scos nasul afară. Jignit, Carl Bluster vru să 


tragă în ele cu pistolul de serviciu; primarul îi smulse arma din 
mâini. 

— Ti se pare că n-avem destule necazuri? strigă el, împingându-l 
pe șerif în birou. Vrei poate să fii judecat pentru c-ai omorât o 
pereche de cizme nevinovate? 

— De ce, după părerea ta, s-au năpustit cizmele asupra lui 
Bluster? îl întrebă Peggy pe Dudley. 

— Fără îndoială că vor să se răzbune c-au fost nevoite să suporte 
ani grei putoarea picioarelor lui! rânji băiatul. 

Trebuia reacționat, Peggy Sue era conștientă de asta... dar se 
temea. 

„Nu eşti decât o puștoaică, murmura o voce în adâncul minții ei. 
Nu ești o eroină dintr-un roman pentru adolescenţi, care poate fi 
cumpărat cu 4 dolari de pe taraba unui magazin. În lumea reală, 
nimeni nu-i ascultă pe copii.” 

Totuși, avea puterea să suporte neplăcerile produse de Invizibili și 
să-i privească într-un anume fel. Ei se plânseseră de atâtea ori; era 
bine de reținut. 

„Poate e momentul să mă folosesc de asta?” îşi spuse ea. Dac-aș 
putea să-mi tai drum prin pădure... o cărare... Dacă m-aş putea 
strecura printre ochiurile plasei ca să cer ajutor din afară?” 

Dacă era cineva în măsură s-o facă, ea era aceea și nimeni altcineva. 
Totuși, se temea de urmările unui asemenea act; de fiecare dată când 
încercase să-şi folosească puterile, plătise prin dureri de cap 
îngrozitoare, prin pierderea temporară a vederii, prin scăderea 
acuităţii vizuale. Încercând să-i înfrunte prea multă vreme, orbea, iar 
pedeapsa asta o îngheţa de spaimă. 

„Dar trebuie să accept riscul”, îşi repeta ea, ca să-și dea curaj. 


Fără să ştie mama ei, își pregăti rucsacul şi părăsi campingul 
luând-o în direcţia pădurii. Agitată, recunoştea că era incapabilă să 
aprecieze câte priviri ucigașe ar fi putut lansa în direcția Invizibililor 
înainte de a cădea la pământ de durere de cap. 

„Va trebui să lovesc tare, gândi ea. Trebuie să-i sperii dintr-odată, 
ca să-i descurajez să reia atacul.” 

Cum ajunse la umbra arborilor uriași, se simți minusculă, 
dezarmată, dar continuă totuși să înainteze cu pas hotărât, cu 
degetele strânse pe bretelele rucsacului. 

Fantomele se materializară la prima cotitură, ieșind dintre tufele 
de iarbă ca niște ciuperci albicioase. 

— Dar este micuța noastră Peggy Sue! chicotiră ele. N-a înţeles 
încă faptul că este interzis să părăsești orașul... Va trebui s-o 
pedepsim foarte tare. 

În loc să le dea o replică prin cuvinte, fata aruncă asupra lor o 
privire cât putu ea de veninoasă. Avu satisfacția să audă scârțâind 
materia semitransparentă din care erau făcute spectrele. Aceasta 
șuieră, răspândind un miros de bomboane gumate arse. 

Surprinşi, Invizibilii dădură înapoi. 

— Vă văd, strigă adolescenta. Puteţi voi să încercați să vă 
ascundeţi, dar nu uitaţi că eu o să vă văd mereu! 

Mări pasul. De îndată o altă creatură încercă să-i taie calea. Peggy 
o fixă până ce mirosul de zahăr ars umplu aerul. 

Înainta gâfâind, pentru că era esențial să reușească să traverseze 
pădurea înainte să fie răpusă de durerea de cap sau de cecitate. 
Devenind oarbă, s-ar învârti în cerc până ar cădea într-o văgăună. 

Asalturile Invizibililor se înmulţiră. Nu renunțau deloc și, fără 
încetare, se întorceau să atace. Unii prezentau pe corp urmele 
roșiatice ale arsurilor aplicate de privirea lui Peggy Sue. 


„Ai zice că sunt urmele unui fier de călcat uitat pe un cearşaf!”, 
gândea aceasta cu reală bucurie. 

Ajunsă la jumătatea drumului, o apucă dintr-odată o violentă 
durere în spatele ochilor şi migrena explodă în capul ei, ca și cum i s- 
ar fi spart în el o sticlă cu apă fierbinte. 

„Nu încă! imploră ea. Mai am nevoie de ceva timp!” 

Chiar dacă se lupta cu ferocitate, Invizibilii erau prea numeroși, ei 
îi știau problema și stăpâneau confruntarea cu viclenie. 

Peggy strânse din dinţi. Lacrimi de suferință i se iviră în colțul 
ochilor şi vederea i se tulbură. Conturul lucrurilor se modifică. 
Peisajul, în jurul ei, se învălui în ceaţă. 

„În zece minute, n-o să mai văd nimic, constată ea. Trebuie să 
reuşesc să trec. Şoseaua este de partea cealaltă. O să fac cu mâna. O 
să oprească o maşină...” 

Încerca să-și dea curaj, pentru că durerea devenea insuportabilă. 
Lovituri de ciocan îi turteau creierul. Îi venea să se ghemuiască la 
pământ şi să se ţină de cap cu amândouă mâinile, ca să-l împiedice 
să explodeze. Cu toate astea, continua să săgeteze cu privirea 
formele albicioase care îi tăiau calea. 

Lumea devenea din ce în ce mai tulbure, înainta pe pipăite, fiecare 
atac din priviri reducându-i câmpul vizual. 

Brusc, răsună o voce bărbătească: 

— Hei! Micuţo! Ce faci acolo? (Bărbatul păru că se-ntoarce spre 
stânga şi strigă:) Băieți! E cineva aici... repede! O puştoaică! A reușit 
să treacă. 

Veneau în grabă. Peggy văzu nişte forme întunecate dansând în 

jurul ei. Probabil, bărbaţi în uniformă. „Rangers!“gândi ea. 
I se puse o pătură pe umeri, în timp ce cineva vorbi în șoaptă: 
— Nu pare c-ar distinge mare lucru, priviți-i ochii, sunt injectați 


de sânge. 


Peggy simţi c-o ridică. Ghici silueta unei ambulanţe, dar erau și 
alte camioane. Fără îndoială, mașini militare. „Garda naţională, își 
spuse ea. Probabil c-au încercuit Point Bluff.” 

— E în regulă? repeta fără încetare vocea bărbătească pe care o 
auzise la început. Sunt căpitanul Blackwell. Anthony Blackwell. Nu 
te teme de nimic, cu noi eşti în siguranţă. Poţi să ne povesteşti ce se- 
ntâmplă de cealaltă parte a pădurii? Sunt mai multe zile de când 
încercăm s-o traversăm fără să reușim. Toate comunicațiile cu Point 
Bluff sunt tăiate. Vii de acolo, nu-i așa? Cum ai făcut să treci? 

— Lăsaţi-o în pace! interveni o voce de femeie. Nu vedeţi că-i 
șocată? Nici nu vede. Ai zice că-i intoxicată. Cu siguranţă, acolo a 
avut loc un dezastru ecologic. 

— E-n regulă, sergent, mormăi Blackwell, nu sunt un monstru! 

Peggy îşi frecă tâmplele ca să-și lase timp să se gândească, trebuia 
să fie atentă la ce-o să spună, dacă nu voia să treacă drept nebună. 
Oamenii ăștia, foarte bine intenţionaţi cum erau, așteptau un 
răspuns rațional. Nu putea în niciun fel să facă aluzie la Invizibili. 

— Ce... ceva a apărut pe cer, murmură ea. O... o minge de lumină 
albastră... 

— O minge de lumină albastră, repetă Blackwell. Poţi s-o descrii? 

Peggy Sue încercă să se arate suficient de exactă, lăsând totuși 
lucrurile neclare. Cum era un copil, n-o să-ndrăznească s-o omoare 
cu întrebările. Totuși, simțea cum creşte enervarea soldaţilor. 

„Nu mă cred, își spuse. Consideră că delirez.” 

Îi auzi îndepărtându-se ca să discute la distanță. 

— Deci? spunea Blackwell. Care-i diagnosticul, sergent? 

— Şoc toxic, anunţă vocea de femeie. Evident a inhalat un produs 
poluant care i-a declanșat halucinațiile. 

— Asta ar explica de ce toți oamenii pe care i-am trimis în pădure 
nu s-au mai întors? întrebă căpitanul. 


— Da, făcu interlocutoarea lui. După părerea mea, și-au pierdut 
minţile. Dacă se face o nouă încercare, trebuie să meargă îmbrăcați în 
costume de protecție. Tot nicio informaţie de la elicoptere? 

— Nu, mormăi Blackwell. S-a survolat de zece ori zona fără să 
reuşească să vadă ce se petrece la nivelul solului. Un soi de nor opac 
învăluie orașul. O strălucire albastră tremură pe deasupra, de parcă 
persistă un incendiu. 

Şi aşa vorbiră în continuare, dar acum erau prea departe pentru ca 
Peggy Sue să poată urmări conversaţia. Se străduia să-și joace rolul 
de fetiță dezorientată. 

„Important, își spunea ea, este să reușesc să dau alarma.” 

Era mândră de victoria ei asupra Invizibililor. Spera acum că 
soldaţii vor fi destul de abili ca să nu capituleze nenumăratelor 
capcane puse la cale de fantome. 

Nu încetau să-i spună cuvinte de încurajare. Auzea fâșâitul 
elicopterelor care zburau pe deasupra pădurii. 

— Te dor ochii? se neliniști un infirmier. Îmi vezi mâna? Câte 
degete poţi să numeri? 

Peggy Sue încreţi pleoapele, totul tremura în jurul ei. 

— Să fie dusă la spitalul comitatului, decise vocea de femeie. 
Înainte de a i se da orice tratament, trebuie să i se facă un examen 
complet de retină. Este posibil să fi fost contaminată cu o substanță 
neurotoxică. 

— O să fii dusă până la ambulanţă, spuse infirmierul, nu-ţi face 
griji. În scurt timp, o să-ţi recapeţi vederea. 

Încerca s-o liniștească, Peggy Sue îi era recunoscătoare. O mână se 
aşeză pe umărul ei și o împinse încetișor spre vehiculul pe care era 
desenată o cruce roşie. 

Adolescenta pipăi ca să se aşeze alături de șofer. Durerea de cap 
se liniștea, dar vedea tot la fel de prost. Ar fi vrut să le spună 


soldaţilor să fie prudenți. 

„N-au nici cea mai mică ideea despre ce trebuie să-nfrunte“, gândi 
ea. 

Ambulanţa demară. Motorul torcea, scaunul era moale... Peggy 
Sue se întrebă de ce infirmierul nu-i mai vorbea. 

— Ce-o să-mi facă acolo? se arătă ea îngrijorată. Trebuie să rămân 
multă vreme? 

Nu i se răspunse. 

Neliniștită, fata întinse mâna ca s-o atingă pe cea a şoferului... 
scaunul era gol. 

Ambulanţa mergea, dar nu era nimeni la volan! 

Cum era posibil? 

— Unde sunteţi? strigă Peggy Sue. 

Era îngrozită. Ambulanţa făcu un viraj de parcă n-avea nevoie de 
nimeni ca să știe unde să se îndrepte. Peggy încercă să deschidă 
portiera, dar mânerul deveni în mod curios moale între degetele ei. 
Zgomotul motorului se transformă în șansonetă... şi întreaga maşină 
se înmuie ca o bășică pe cale să se dezumfle. 

— Deci, ricană vocea căpitanului Blackwell, cum găseşti gluma 
asta? 

Tonul soldatului se schimbase... acum vorbea ca... un Invizibil! 

În același moment, ambulanţa se descompuse. Pierzându-și 
forma, se transformă într-un pachet de cauciuc care-şi pierdea 
culoarea. 

—  Progresăm neîncetat, explică „Blackwell“. Ai văzut cum 
stăpânim pigmenţii și rezistența materialelor? Astăzi suntem perfect 
capabili să imităm obiectele reale. Te-ai lăsat păcălită, nu-i aşa? Ai 
crezut de-adevăratelea că soldaţii îți veneau în ajutor! 

Peggy Sue își înăbuși un geamăt de disperare. Profitând de 
miopia ei, Transparenţii o înhăţaseră! 


— Şi zgomotele! triumfă Blackwell. Ai auzit zgomotele? Bine 
imitate, nu? Elicopterul era mai adevărat decât în realitate! 

Fata se rostogoli pe pământ. Fusese o proastă. Comisese eroarea 
de a uita că Invizibilii aveau puterea să-și deformeze corpurile după 
bunul lor plac și să le modifice structura. Imitau metalul, pielea, 
ţesăturile... 

— N-ai ieșit niciodată din pădure, conchise Blackwell. Acum, o să 
te lăsăm să te descurci și să regăseşti drumul spre Point Bluff, iar, 
dacă te prăbușești într-o râpă, n-o să facem nimic ca să te scoatem. 

Mai chicoti răutăcios o dată înainte de a spune: 

— Nu-ţi urez noroc... și totuşi vei avea nevoie! 

În secunda următoare, Peggy Sue era din nou singură. 

Era sigură că Invizibilii îşi luaseră măsuri ca s-o lase cât mai adânc 
în pădure. N-aveau puterea să-i pună capăt zilelor... dar puteau totuși 
să regizeze totul ca ea să fie victima unui accident, lucrul ăsta nu le era 
interzis de nimic și de nimeni. 

Se întrebă dacă era mai bine să se așeze într-un colț și s-aştepte să- 
i revină vederea, sau să-ncerce să înainteze pe pipăite... Fiecare 
metodă avea avantajele și dezavantajele ei. 

Se temea că, ghemuindu-se sub un copac, avea să devină pradă 
pentru răpitorii de noapte. Se gândea la coioţi, la lincşi. Decise să 
pornească la drum, cu mâinile întinse, explorând trunchiurile cu 
vârful degetelor. 

„Invizibilii probabil că se distrează de minune, gândi ea, dar încă 
n-au câștigat partida. “ 


După două ore, din fericire, vederea i se îmbunătăți și nu mai 
zărea totul așa cum vezi un munte prin ceață. De fapt, vechii ei 
dușmani o lăsaseră nu departe de Point Bluff. Distingea casele 


printre trunchiurile copacilor. Şansa asta o făcuse să nu cadă cu 
capul în prima râpă, dar totul atârnase de un fir de păr. 

— Bine, strigă ea ieșind din pădure, aţi câştigat prima manșă, dar 
nu mi-am spus ultimul cuvânt! 


Odată întoarsă acasă, nu spuse nimănui despre aventura ei 
nefericită. Nici măcar lui Dudley. 


x 


Trei zile mai târziu, câinele albastru o contactă pe Peggy Sue ca să- 
i dea întâlnire la prânz, în fața primăriei. 

Soarele albastru ardea cu putere, iar fata trebui să-și pună o 
pălărie de pai înainte de a părăsi școala. Oraşul gol, scăldat în 
lumina indigo, era sinistru. Câinele trona, aşezat în fund, la intrarea 
primăriei. 

Adolescenta se grăbi să-l salute cu noul lui nume. Animalul dădu 
din coadă, trădându-și bucuria naivă de a fi tratat ca un om. 

— Să abordăm etapa a doua, anunţă el. Deja ţi-am explicat-o: 
scopul nostru este să ne recâștigăm demnitatea pierdută, batjocorită 
de cei din specia ta. Ultimele zile au declanșat în noi schimbări 
radicale. Devenind mai inteligenţi, frații mei şi cu mine am căpătat 
conştiinţa goliciunii noastre. Niciodată, până acum, asta nu ne-a 
deranjat. Dar acum, situaţia ne-a devenit penibilă. În momentul ăsta, 
de exemplu, mi-e ruşine să apar în faţa ta fără să am nimic pe mine. 
Asta nu poate dura. Mă mir cum am putut trăi așa ani întregi. 


Se asculta „vorbind” cu o plăcere evidentă. Stăpânirea cuvintelor 
părea să-l îmbete. Peggy Sue strânse din dinţi, întrebându-se ce nouă 
nebunie avea să-i mai impună. 

— Vrem haine, declară interlocutorul ei, lingându-se pe bot 
nerăbdător. 


— Poftim? se bâlbâi mental fata. 

— Ai înțeles foarte bine, repetă câinele. Haine, costume... și 
pălării, da, mai ales pălării. 

O sclipire puţin nebună străluci în ochii lui. Peggy își aminti cu ce 
interes îndârjit îl văzuse răsfoind paginile revistelor de modă în sala 
de recreere. 

— Întotdeauna am visat să port costum cu vestă, spuse animalul. 
Adesea m-am întrebat cum reușeau oamenii să facă să-şi țină pălăria 
în echilibru pe cap. 

Părea că uitase de prezenţa adolescentei. 

„El este cel care a impus nebunia asta celorlalte animale”, gândi 
Peggy Sue. Imediat, deveni conştientă de greşeala ei. Câinele îi citise 
gândurile. Mârâi, nemulțumit. 

— Ah! scrâșni el. O să trebuiască să renunti la obiceiul ăsta urât de 
a critica tot ce spun... sau o să te mușc atât de tare de creier, c-o să 
ajungi ca Sonia Lewine, o frumoasă legumă care va trebui să se-n- 
toarcă la grădiniţă ca să-nveţe alfabetul. 

Peggy cobori privirea. Ca să-şi ascundă gândurile, spuse tabla 
înmulțirii cu 9. De la coadă la cap. 

— De altfel, te înșeli, o asigură animalul. Toţi frații mei cu patru 
labe împărtășesc aceleaşi dorințe. Vrem costume pe măsură, 
confortabile şi elegante. Nu haine de lucru din pânză groasă, ci trei 
piese, cu jiletcă... și cravată. 

Peggy Sue simţi cum o ia amețeala. Point Bluff avea să se 
transforme în atelier de croitorie? 

— Chiar așa va fi, confirmă câinele. Vreau să vă văd la treabă încă 
din după-amiaza asta. O să trebuiască să desenaţi, să croiţi, să 
coaseți, să faceți probe. Nu luaţi misiunea în derâdere sau o să vă 
coste. Şi nu uitaţi pălăriile. Este important. 


— Bine, spuse fata, încercând să-și ascundă stupoarea. O să 
transmit. 

— N-o să fie suficient, insistă animalul. O să trebuiască să-i 
convingi. Dacă nu, o să plătești pentru ei. Ştii că pot să-ți mușc 
mental câțiva nervi și să te las infirmă? 

— OK, suspină Peggy Sue, tu ești șeful. Nu trebuie să mai insiști. 
Străduindu-te să faci pe durul, o să sfârşești prin a semăna cu un om. 

Câinele mârâi și o undă de durere o străbătu pe fată din cap până- 
n picioare. 

— Nu-mi place insolenţa ta, șuieră el. Data viitoare aș putea foarte 
bine să-mi aleg altă interlocutoare... Acum șterge-o! Și transmite-mi 
ordinele, o să trec pe seară ca să văd cum vă descurcați. 


x 


Primarul decise să suspende cursurile și să transforme liceul în 
atelier de confecţii. Elevii se bucurară până în clipa când aflară că şi 
ei vor fi puși la treabă şi vor fi nevoiţi să îndeplinească sarcinile ce li 
se dădeau. 

Point Bluff avea două croitorese și o modistă. Se decisese ca ele să 
conducă banda de fabricare şi să formeze alţi lucrători la cursuri 
intensive. Ca profe-sioniste în ale croitoriei, luau măsuri şi stabileau 
tiparele hainelor de croit. Când primarul le comunicase asta, 
fuseseră gata să leşine. 

Una dintre ele, dra Longfellow, protestă: 

— Ceea ce-mi cereți este complet nebunesc! N-am croit niciodată 
un costum pentru 0... vacă sau... un câine! N-am nicio idee despre 
felul în care trebuie s-o fac. 

— Şi povestea asta cu pălăriile! adăugă dna Barlow, modista. Cum 
ați vrea să fac o pălărie pe capul unui câine? Există problema 
urechilor... Rasele nu seamănă deloc între ele la urechi. 


— Curând or să vrea ochelari! strigă dna Pickins. Și pipe... 
tutun... 

Seth Brunch înaintă, încruntat. 

— Exact aşa este, spuse el. Vor tot ce avem noi. Sunt în război cu 
noi, vor să ne distrugă... Chiar o să-i lăsăm s-o facă? 

— Liniștește-te, Brunch, interveni primarul. Amintește-ţi ce s-a 
întâmplat când am încercat să le trimitem armata. 

Profesorul de matematică bătu în retragere, fără să-și ascundă 
enervarea. 

— Cum vreţi, domnule primar, se strâmbă el. Dar spuneţi-mi că 
toată lumea de aici n-are o mentalitate de învins! Defensiva se va 
organiza, în umbră, fără voi, dacă preferaţi să colaborați. 


Peggy Sue nu fusese invitată să participe la discuţii. O trimiseră 
cu ceilalți elevi în sala unde se făceau croielile. Munca ei consta în a 
întinde materialele pe mese şi în a copia conturul tiparelor pe care le 
trimitea dra Longfellow. Dudley, Mike și băieţii, fără cea mai mică 
idee de croitorie, se rezumau la transportul sulurilor de pânză. 
Domnea o atmosferă febrilă; călcătoresele își rodeau unghiile, 
croitoresele aşteptau în spatele maşinilor. 

Dra Longfellow se agita, cu un metru de panglică în jurul gâtului, 
așteptându-şi primul „client”. 

— Niciodată în viața mea n-am fost atât de nervoasă, îi mărturisi 
ea tovarăşei sale, dna Barlow. E ca și cum regina Angliei s-ar pregăti 
să intre în magazinul meu ca să-mi comande o rochie. Îmi tremură 
mâinile. 


După un timp, conversațiile încetară. O linişte încordată se instală 
în școală. Nimeni nu mai îndrăznea să vorbească. Fiarele de călcat 
scârțâiau pe mese scuipând norișori de aburi. Erau în așteptare... 


Şi nimeni nu venea. 

Trebuie să fi fost ora 3 dimineaţa când câinele albastru se prezentă 
la intrarea în colegiu. 

Animalul merse cu pași mărunți până în sală și se cățără pe mica 
estradă instalată la cererea lui. Tremura de satisfacție, iar Peggy Sue 
pricepu că întârziase înadins. 

Imediat, „vocea“ animalului explodă în mintea ei, deformată de 
un ecou îndepărtat, ca și cum era amplificată prin intermediul unui 
difuzor. 

„Se adresează tuturor! gândi ea. Este un mesaj către mase.“ 

— Am detectat multe gânduri negative în sala asta, mârâi câinele. 
Există impertinenți care ar putea să mă supere şi nu sunt chiar într-o 
stare de spirit foarte bună. De fapt, gândul de a pune să mi se 
croiască primul costum mă face să fiu plin de bunătate. În mod 
normal, ar trebui să vă pedepsesc pe toţi... dar o să anulez pedeapsa 
dacă hainele or să-mi placă. Vă invit, deci, să nu staţi degeaba şi să 
vă puneţi pe treabă, în loc să mă priviţi cu ochii ăștia mirați. 

Declaraţia declanșă o panică generală şi toți se grăbiră spre animal 
ca să-i ia măsurile. Dra Longfellow trebui să-ngenuncheze ca să-şi 
întindă metrul. Câinele albastru o observă cu un aer zeflemitor. Își 
trăia momentul de glorie: femeia asta, care cândva îl alungase din 
drumul ei cu o lovitură de umbrelă, în timp ce el cerșea o mângâiere, 
îşi îndoia astăzi spinarea în fața lui. 

— Repede! Repede! gâfâi croitoreasa. Dnă Barlow, aplicaţi 
măsurile pe tipar! 

Era lividă. 

Apoi trebui să se pună pe treabă, cât mai repede posibil, să 
croiască, să asambleze, să coasă... fără să piardă ceasul din ochi. 

La prima probă, câinele albastru se plânse că o pensă îl deranja 
„sub axila dreaptă”. Se trecu la retușuri. Imediat ce fu din nou 


îmbrăcat, animalul începu să pășească mărunt în faţa oglinzii pe care 
Peggy Sue i-o pusese la dispoziţie şi la care nimeni în afară de ea nu 
se gândise. 

Era o problemă cu cravata. Atârna până la pământ. Câinele era 
foarte contrariat. Ar fi vrut să se aşeze pe cămașă la fel cum face 
cravata oamenilor. 

Văzându-l cum se răsuceşte în oglindă, Peggy nu ştia ce simţea 
mai degrabă: milă sau dezgust. În costumul lui de oraș, adaptat la 
structura lui, animalul era grotesc și totodată jalnic. Îţi venea să 
râzi... dar şi să plângi. 


Câinele ezită. Costumul îi plăcea, dar problema cu cravata îl 
obseda. Dra Longfellow, cu voce egală, propuse să i-o coasă sub 
burtă, de-a lungul cămăşii. Șmecheria îl contrarie iarăşi pe animal. 

— O să trebuiască să învăţ să umblu pe labele din spate, spuse el. 
Cu siguranţă că din cauza asta a încetat rasa umană să mai meargă 
în patru labe: ca să cadă cravata cum trebuie. Presupun că trebuie să 
trec şi prin asta, dacă vreau să devin un gentleman. 


În cele din urmă, după multe tergiversări, câinele se declară 
mulțumit. Plecă anunțând c-o să se-ntoarcă în zori, ca să-și încerce 
pălăria. 

Cum ajunse la ușă, dra Longfellow izbucni în hohote de plâns. 

Puțin înainte de răsărit, Seth Brunch declară: 

— N-or să se oprească aici, pregătiți-vă de mai rău. În fiecare zi, o 
să-și etaleze noi capricii. Nu pricepeți că trebuie să fie omorâte 
înainte de a fi prea târziu? 

Strigăte îngrozite răsunară în cele patru colțuri ale sălii. Nu voiau 
să fie complici la urzelile subversive ale profesorului de matematică. 
Își dădea seama ce spunea? Mai mult, câinele albastru poate că în 
acest moment sonda spiritele... 


Pălăria era gata. Foarte mică, făcută dintr-o stofă ecosez, avea ceva 
ciudat cu cele două găuri făcute de o parte şi de alta, ca să treacă 
urechile. 

Când câinele albastru se prezentă, toată lumea își ținu respiraţia. 
O să fie pe gustul lui? O s-o sfâșie cu dinții? 

Din fericire, lucrurile se terminară cu bine, iar animalul se 
contemplă în oglindă, luând diferite poziții, înclinând capul când la 
dreapta, când la stânga. 

— Tovarăşii mei au fost foarte entuziasmați de costumul meu, 
anunţă el. Toţi vor unul la fel. 


leşi spunând această ultimă perfidie. Și n-aveai decât să i te supui. 


Abia plecase, când o vacă se prezentă, apoi o alta... și atelierul de 
croitorie, vrând-nevrând, trebui să-și reia munca. 


Peggy Sue simțea gândurile animalelor zgâriindu-i spiritul de 
fiecare dată când cercetau sala. 

„Ne detestă, constată ea. Sunt pline de ură față de oameni. La 
prima abatere, n-or să ezite să ne facă rău. “ 

Lucrul nu întârzie să se-ntâmple. Dudley, care se clătina de 
oboseală, făcu o mişcare greşită. Sulul de stofă pe care-l căra pe 
umeri îi scăpă şi lovi pe spinare o vacă, chiar în timpul probei. 
Imediat, se îndoi de spate, cu mâinile strânse pe burtă. O secundă 
după, căzu la pământ, gemând. Peggy alergă spre el 

— O lovitură cu cornul..., se bâlbâi băiatul. Mi-a dat cu cornul o 
lovitură în burtă... Priveşte... Ooh! Cred că sângerez... 

— Nu te-a atins, îi șopti adolescenta. Linişteşte-te. Nu-i decât o 
iluzie mentală. Sunt capabile să acționeze asupra nervilor noștri ca să 
producă dureri în corp. În locul unde vor ele. 

Îi ridică braţele lui Dudley, îi ridică T-shirtul... Burta băiatului era 
intactă. 

— Dar am simţit cum cornul îmi sfâșie pielea! se lamentă Dudley. 

— Asta-i ce-a vrut să te facă să crezi, murmură Peggy. Adună-te! 
Sau corpul tău singur se va convinge şi o să-nceapă să sângereze... 
iar tu o să mori de-o rană imaginară. 

Nu știa cum să-şi ajute prietenul să-și vină în fire. Furia vacii 
plutea în atmosferă, bâzâind ca o enormă viespe. Peggy se gândi că 
și cel mai bun matador s-ar fi găsit în defensivă în fața unui taur 
telepat. Se strădui să-şi golească mintea, ca să nu devină ţinta 
rumegătoarei răzbunătoare, pe spatele căreia dra Longfellow încerca 
să coasă ojiletcă de tweed sintetic. 

Animalul era neîncrezător, mirosea fiecare piesă de stofă, ca să se 
asigure că nu conţinea deloc fibre de origine animală. 

Dra Longfellow şi dna Barlow erau torturate (Ce faci cu ugerele? 
Trebuie ascunse într-un buzunar cu nasturi sau lăsate la vedere?). 


Vaca, spre deosebire de câinele albastru, nu stăpânea bine limbajul 
oamenilor. Se exprima prin puseuri bruște, emoţionale, care loveau 
creierul oamenilor aflați în apropiere. Când o propoziţie o contraria, 
reacționa printr-o undă de greață, care deja o obligase pe dra 
Longfellow să alerge de două ori la toaletă, ca să verse bilă. 

— Te simți mai bine? îl întrebă Peggy Sue pe Dudley. 

— Da, mormăi băiatul, ridicându-se. Merge, lasă-mă în pace. 

Îi era rușine că se dăduse în spectacol pentru o rană imaginară. 
Toţi băieţii erau aşa, se credeau obligaţi să facă pe durii. 


x 


Dudley suporta greu atmosfera nebunească. Lovitura de corn 
telepatică fusese într-un fel picătura care umpluse paharul. În seara 
următoare, o anunţă pe Peggy că intenţiona să fugă împreună cu 
Mike. Fata încercă să-l facă să-și schimbe hotărârea. 

— Părinţii noştri au capitulat, mormăi băiatul. Le e prea frică 
pentru a se revolta, dar nu suntem obligaţi să facem ca ei. O să plec 
cu Mike. O să ne strecurăm prin pădure. Apoi o să-l anunțăm pe 
șeriful din orașul vecin. O să trimită armata şi totul o să reintre în 
normal. 

— Nu face asta, murmură adolescenta. N-or să te lase să scapi. Nu 
pot să-ţi explic, dar în pădure există ceva foarte periculos, care stă de 
pază. O să fii interceptat... şi omorât. Nu vreau să ţi se facă rău. 

— Nu se poate sta cu braţele încrucișate! bătu din picior Dudley. 
Trebuie reacţionat, Seth Brunch are dreptate. Animalele trebuie 
omorâte. E singurul mod de a scăpa. Poate ar trebui să-ncercăm să le 
otrăvim? Ştiu unde găsim şoricioaică, am lucrat vara trecută într-o 
fierărie. Se poate organiza un comando... Mike şi cu mine o să ne 
strecurăm în ferme ca să turnăm otrava în troacă. 

Deja era agitat. Ca toţi băieţii, visa s-ajungă erou. 


— Animalele nu sunt responsabile, încercă să-l facă să-nţeleagă 
Peggy Sue. O forță care ne depăşeşte le manipulează; o forță foarte 
puternică. Acolo trebuie lovit, dar încă nu știu cum. Încă mai sper c- 
o să aflu. 

— Gândeșşti prea mult, mormăi Dudley, ursuz. Trebuie acționat. 

— Dar nu oricum. Nu poţi declanșa o represiune în masă, replică 
fata. 

— La fierărie, răspunse băiatul, există şi dinamită. O folosesc ca să 
scoată rădăcinile arborilor bătrâni. 

Continuând să discute, Peggy reuși să-l convingă pe băiat să nu se 
lanseze într-o operațiune hazardată, cu toate că bănuia că-i la capătul 
răbdării, clocotind de dorinţa să treacă la acţiune. 

Dudley plecă, Peggy Sue se întoarse la școală ca să facă un duş. 
Tocmai începuse să se săpunească, atunci când Invizibilul se 
materializă în cabină, chiar sub jetul de apă. Faţa lăptoasă era pe 
jumătate ieșită din plăcile de faianță. Stătea acolo, ca o mască 
translucidă agăţată de perete. Fata fu atât de surprinsă, că făcu un 
salt înapoi, alunecă pe dalele ude şi căzu pe spate. Primul reflex fu să 
sară să ia prosopul de baie ca să se acopere. 

Faţa translucidă rânji. Părea făcută din apă solidificată. 

— Ai văzut, spuse el. Acum este iminent. 

— Despre ce vorbeşti? mormăi Peggy, nemulțumită că se arătase 
speriată. 

— Despre masacru, bineînţeles, ricană Transparentul. Or să se 
omoare între ei, nu încape nicio îndoială. 

— Asta vă distrează, şuieră adolescenta. Să-i împingi pe oameni la 
capătul răbdărilor. 

— Da, admise creatura. Recunosc că-i nostim. Îmi imaginez destul 
de bine ce-o să se-ntâmple. Seth Brunch o să-ncerce ceva... o 
operaţiune de comando. Într-o noapte, o să-ncerce să lichideze 


animalele. Efectul surpriză o să-l ajute să reușească, măcar în parte, 
dar animalele or să riposteze imediat şi or să facă să sară în aer 
creierul oamenilor prin puterea undelor mentale. O să fie un carnaj 
de toată frumuseţea. Imediat apoi, o să facem să dispară soarele 
albastru și o să restabilim comunicațiile. Când o s-apară poliția, o să 
găsească zeci de animale ucise și oameni, cu sutele, morți de 
congestie cerebrală. Supraviețuitorii, cu minţile rătăcite, or să se- 
ncăpăţțâneze să vorbească despre poveşti cu animale telepate... Cine 
o să-i creadă? Odată soarele dispărut, știința acumulată o să se 
șteargă imediat din capul animalelor. N-o să mai rămână decât un 
teribil mister — unul în plus! — despre care ziariștii or să scrie articole, 
unele mai idioate ca altele. 

— Eşti prea sigur pe tine! rosti adolescenta. Poate nu știi, dar nu 
mi-am spus ultimul cuvânt. 

Zâmbetul Invizibilului se lăţi. 

— N-o să reuşești să schimbi lucrurile, spuse creatura. Cred c-o să 
fii prima căreia câinele albastru o să-i facă să-i sară creierul în aer. 

— Şterge-o! ţipă Peggy Sue. 

Faţa translucidă se cufundă în plăcile de ceramică şi dispăru. 


x 


Câteva zile mai târziu, într-o după-amiază fierbinte, Dudley se 
strecură în dormitor când toată lumea dormea în paturile de 
campanie, ameţită de atmosfera de etuvă care plutea sub acoperişul 
de bitum al școlii. Se aplecă asupra lui Peggy Sue și o bătu pe umăr. 
Fata, care era pe cale să ațipească, tresări. 

— Şşt! şopti băiatul, punându-i mâna la gură. Nu spune nimic, 
urmează-mă. 

Fata se supuse. Cei doi adolescenţi ieşiră din sală, străduindu-se 
să nu-i trezească pe adulți. În momentul când ajunseră la ușa care 


dădea spre strada principală, Dudley îi întinse lui Peggy o pereche 
de ochelari de soare cu lentile negre, groase. 

— Uite, spuse el, pune-ţi ăştia. Soarele este atât de puternic, încât 
lumina lui schimbă culoarea ochilor tuturor celor care se plimbă în 
plină zi. Dacă irişii ți se fac indigo, șeriful o să ştie c-ai ieșit ilegal. 

Peggy Sue îşi puse ochelarii negri pe nas, deasupra ochelarilor de 
mioapă. Nu era comod şi nu vedea nimic, dar Dudley o luase de 
mână și ea fusese tulburată de atingere. Era pentru prima oară când 
băiatul îşi permitea un asemenea gest cu ea. Bătăile inimii i se 
acceleraseră. Avea o slăbiciune pentru Dudley. 

Imediat cum ajunseră afară, lumina îi răni. Reflexele trimise de 
obiectele metalice păreau limbi de foc. Băiatul scoase o altă pereche 
de ochelari negri şi se grăbi să-i folosească. 

— Bagă-ţi mâinile în buzunare, murmură el, dacă nu, or să se 
albăstrească înainte s-ajungem la capătul străzii. 

Mergeau pe lângă fațadele clădirilor din oraşul mort. Obloanele 
erau trase, storurile lăsate. 

— Unde mă duci? întrebă Peggy Sue. 

— Ti-am spus ieri! Sunt hotărât să reacționez, îi explică Dudley 
(emoția îl făcea să mănânce silabele). Nu mai puteam. Am... am 
organizat ceva. Dar nu vreau s-o fac fără tine. Eşti prietena mea, 
înainte de orice. 

— Ai dreptate, aprobă fata, cu inima plină de entuziasm. Este 
adevărat că nu putem sta cu brațele încrucișate. Sunt la fel ca tine, 
turbez că nu găsesc soluția. 

Am soluţia, murmură Dudley. O să vezi. 

Gâfâia, iar lui Peggy nu-i era greu să-şi dea seama că era, în 
același timp, nerăbdător și neliniștit. 

Ajunseră în curtea unei case abandonate. Acolo se înălța un 
dispozitiv bizar. Fata observă că era vorba de o rachetă fixată pe o 


rampă de lansare. O rachetă de un metru cincizeci înălțime, care 
părea să fie foarte asemănătoare cu una adevărată. 

— Ce-i asta? se-ngrijoră ea. 

— Am recuperat-o de la colegiu, explică Dudley. Seth Brunch ne-a 
învățat s-o facem în timpul lucrărilor aplicate de aeronautică... 
Normal, trebuia lansată de 4 iulie. 

— Şi funcționează? 

— Bineînţeles. Ca una adevărată, numai că nu poate ajunge foarte 
sus. 

Peggy Sue observă șerpuind pe jos un cablu, care lega racheta de 
o cutie de detonare. 

Dudley îngenunche și o luă de mână. 

— Îţi aminteşti, spuse el, apropiindu-şi gura de urechea ei, ţi-am 
povestit c-am lucrat anul trecut la un magazin... 

— Da, şi? 

— Păi am luat dinamita din rezervă. Şi-am umplut racheta. Am 
transformat-o în bombă zburătoare. O s-o expediem în soarele 
albastru, ca să-l facem să explodeze. 

Peggy simţi în palme furnicături de nerăbdare. 

— E o idee formidabilă! spuse ea. De ce nu ne-am gândit la ea mai 
devreme? 

— Ştiam c-o să-ți placă! exultă Dudley. O altă fată ar fi fugit 
îngrozită țipând, dar tu ești altfel... da, altfel. La început asta sperie 
puţin, sigur, dar după o clipă îți dai seama că face parte din... 
farmecul tău. 

Adolescenta simţi cum roșeşte. Întotdeauna visase ca un băiat atât 
de drăguţ ca Dudley să-i spună astfel de lucruri. De la o vreme 
începuse să creadă că n-o să se-ntâmple niciodată. 

— Am calculat totul, preciză băiatul. Traiectoria, azimutul, totul. 
Taica Brunch ne-a învățat cum se face. Imediat ce-o s-apeși pe 


butonul ăsta, racheta o să zboare spre soarele albastru și o să-l facă să 
explodeze ca un balon. 

Apucase detonatorul. 

— În cinstea ta, spuse el, înclinându-se. Eu o să număr invers și tu 
apeşi... 

Acum stătea foarte aproape de Peggy Sue, iar fata simți cum i se- 
nvârteşte capul. 

„O să mă sărute, gândi ea, în timp ce fericirea amestecată cu 
teamă punea stăpânire pe ea. O să... mă sărute.” 

Băiatul se aplecă spre ea şi gura i se lipi de cea a lui Peggy. Avea 
un gust dulce. Adolescenta încercă să nu lase să se vadă că tremura. 
Nu voia să pară bleagă. Trei secunde nu ştiu unde se afla, apoi 
Dudley se-ndreptă şi, ca să-și ascundă stânjeneala, îi puse 
detonatorul în mâini. 

— Haide, spuse el, să-i dăm drumul. După asta, o să fim eroi, tu şi 
cu mine, pentru totdeauna. N-o să ne despărțim niciodată. O 
asemenea faptă e mai sfântă decât căsătoria! 

Peggy trebuia să pună în funcțiune cutia detonatoare. Ochelarii 
negri o deranjau şi se debarasă de ei. 

— 10... 9... 8..., număra Dudley. 

Ea abia îl auzea, l-ar fi plăcut să se ghemuiască la pieptul lui încă 
puţin. Dar, într-adevăr, era un moment formidabil! O să salveze 
Point Bluff împreună! 

Cuprinsă de exaltarea care o făcea să se sufoce, căută privirea 
băiatului. El se strâmbă. 

— 7... 6..., continuă el. 

Peggy Sue ar fi vrut să apese amândoi în același timp pe butonul 
roșu. Era gata să-i spună, dar el se mai strâmbă o dată, ca și cum îi 
era rău. 

— 5... 4..., mormăi el cu greutate. 


În aer plutea un miros ciudat. Un miros de bomboane gumate 
arse. Adolescenta se grăbi să pună jos detonatorul. Începea să- 
nțeleagă... să-nțeleagă totul. 

Dintr-o mişcare, făcu să zboare ochelarii negri ai băiatului. 

— Nu ești Dudley, îi aruncă ea vorbele în față. Mirosul te-a trădat. 
Cum am pus ochii pe tine, ai şi început să te prăjeşti, nu-i aşa? 

Alergă spre rachetă și o răsturnă. Fuzelajul suna dogit, era gol, 
fără motor sau încărcătură explozivă. Nu era decât o păcăleală. Un 
simplu tub dotat cu aripi. 

Atunci apucă de firul detonator și trase de el. Se pierdea în 
pământ, chiar sub racheta falsă. Peggy Sue îngenunche ca să 
găsească și cutia cu dinamită. Era îngropată superficial, chiar în locul 
unde îngenunchease ea o clipă mai devreme. 

— Asta voiai, nu? spuse ea. Să mă faci să explodez crezând că 
lansez racheta? 

Culoarea dispăru de pe faţa lui Dudley. Părul, ochii i se făcură de 
un alb lăptos. Chiar şi hainele căpătaseră consistenţa iaurtului. 

— Eşti un Invizibil, murmură Peggy, încercând să-şi stăpânească 
un hohot de plâns care făcea să-i tremure vocea. 

— Bună punere în scenă, rânji creatura. Nu te putem omori, este 
adevărat, pentru că te apără ceva care ne depășeşte..., dar nu ne este 
interzis să-ți regizăm suicidul! 

— De-asta voiai să apăs singură pe buton! 

— Evident! 

— Rostul ochelarilor negri era să slăbească săgețile ochilor mei. 
Să... sărutul ca să-mi întunece mintea. 

— Bine gândit, nu-i așa? 

Spectrul era pe cale să se descompună. Nu-și mai dădea osteneala 
să semene cu Dudley. 


— N-a lipsit decât un milimetru! urlă el, începând să se cufunde 
în pământ. Ce ţi-a trebuit să-ţi scoţi ochelarii ăia? 

— Spune-le şi celorlalți! șuieră Peggy Sue. Nu sunt chiar aşa de 
ușor de omorât cum vă imaginați voi. 

— Într-o zi, tot o s-o facem, îi aruncă fantoma înainte de a 
dispărea definitiv. Nu-i decât o chestiune de timp. 

— Mai devreme sau mai târziu, tot o să găsesc modalitatea să vă- 
nving! strigă fata. Nu vindeţi pielea ursului din pădure înainte de a-l 
ucide, nu sunt chiar aşa dezarmată pe cât vă imaginaţi! 

Realizând că vorbea absolut singură, smulse firul detonatorului. 
Transparentul spusese adevărul, un milimetru mai lipsea. Dac-ar fi 
apăsat butonul roșu, dinamita pe care stătea îngenuncheată ar fi 
explodat fără ştirea ei... pulverizând-o înainte ca ea să-și fi dat 
seama. Trecuse pe lângă o catastrofă. 

Trebui să se lipească de perete, atât de tare îi tremurau picioarele. 
Dar mai mult decât de teamă, suferea din cauza sărutului fals al lui 
Dudley. 

„Dacă Invizibilii încearcă să mă suprime în mod indirect, este 
pentru că se tem de mine, gândi ea, părăsind casa abandonată. Este 
singurul lucru pozitiv din această aventură.” 


x 


Folosiră până la ultima bucăţică de stofă ca să-mbrace animalele 
din Point Bluff. Sarcina îndeplinită, „noii cetățeni” observară că nu 
era chiar ușor de trăit înțoliți așa. Asta fu motivul pentru care câinele 
albastru îşi făcu apariţia chiar în mijlocul unui consiliu municipal, cu 
pălăria într-o parte și costumul şifonat. 

— N-aveam mâini, intră el direct în subiect, fără nicio introducere. 
Nasturii, fermoarele ne pun probleme de nerezolvat. Nu suntem 
maimuțe. Nu vrem s-ajungem de râsul oamenilor, trebuie să 
rămânem corect îmbrăcaţi, iar pentru asta avem nevoie de valeți. 


— Ce? se sufocă primarul. 

— Trebuie să-mi dovedesc puterile emisiilor mentale ca să mă fac 
mai bine înţeles? susură câinele. 

— N... nu! se bâlbâiră consilierii municipali aşezaţi în jurul mesei. 

— Ne trebuie servitori, repetă câinele albastru. Valeţi care să ne- 
mbrace și să aibă grijă de garderoba noastră. Valeţi cu mâini, 
degete... asta este ceea ce ne lipseşte. Cred că, dacă omul s-a născut 
în felul ăsta, este ca să-l servească pe animal... şi nu invers. Faptul că 
animalele sunt lipsite de mâini dovedește, după mine, că nu sunt 
făcute să muncească; dimpotrivă, este rostul rasei umane. A venit, 
deci, vremea să se restabilească ordinea lucrurilor, aşa cum a vrut-o 
natura. 

— Şi cine vor fi valeţii ăştia? întrebă timid primarul. 

— Fraţii mei or s-aleagă pe cine vor, răspunse câinele albastru. În 
ce mă priveşte, o vreau pe Peggy Sue Fairway. Să i se dea o trusă de 
croitorie, un fier de călcat şi să vină cu mine. Începând din acest 
moment, este servitoarea mea. 


Urmară şi alte numiri. Dudley deveni servitorul vacii care-i 
dăduse o lovitură de corn telepatică în seara primei probe. Această 
știre îl neliniști, dar se strădui să n-o arate. 

Peggy Sue încerca o anume stânjeneală în prezenţa băiatului, 
pentru că nu se putea împiedica să nu se gândească la sărutul pe 
care i-l dăduse sosia lui Dudley. 

— Ţi-e frică? se arătă ea îngrijorată. 

Se pregătea să adune în rucsac instrumentele necesare sarcinii ei: 
fierul de călcat, trusa de croitorie, dar și un pieptăn, o perie, soluție 
pentru pete, sodă și cârlige de rufe. 

— Nu știu, mormăi băiatul, evitându-i privirea. Cred că vaca asta 
mizerabilă îmi vrea moartea şi că-i hotărâtă să mă jupoaie de viu. E o 


poveste nebunească. Ce-o să fiu pus să fac odată ajuns acolo... în 
staulul ei? 

— Să ai grijă de garderoba ei, murmură Peggy. Să-i calci hainele, 
s-o îmbraci, să-i coşi nasturii. 

— Şi dacă n-o să fie mulțumită, o să mă-mpungă din nou? 

— E posibil. 

Băiatul se agită. Părea gata să facă o prostie. Lui Peggy Sue îi fu 
teamă să n-o ia la fugă și să fie tentat să traverseze pădurea. 

— Este... este, efectiv, umilitor! mormăi el, mai ales pentru un 
băiat. 

— Ah! replică adolescenta, de ce crezi că mă umple de fericire să 
mă duc să am grijă de ţoalele unei jăvruțe oribile, care a prins 
momentul și poate face să-mi explodeze capul în orice clipă? Chiar 
crezi că fetele se nasc cu un fier de călcat într-o mână şi cu un ac de 
cusut în alta? 

Terminară prin a se certa. În realitate, le era frică amândurora. 

„Poate este pentru ultima oară când îl văd, gândi Peggy. Dacă se- 
ntâmplă asta? Vaca o să-i aplice asemenea torturi telepatice, c-o să 
moară ca un matador în arenă.” 

Ar fi vrut ca Dudley s-o ia în braţe și să-i dea un sărut (ca 
altădată), dar el nu se urni să facă primul pas. Cei doi adolescenţi se 
despărțiră strângându-și prosteşte mâna. 


16 


În dimineaţa plecării, mami şi Julia o însoţiră pe Peggy până la 
uşa fostei școli, copleşind-o cu sfaturi. Fata suportă acest potop de 
recomandări fără să scoată un cuvânt. 

„S-ar zice că intru în serviciul reginei Angliei”, gândi ea, zâmbind 
trist. 

— De fapt, trebuie să vezi latura bună a lucrurilor, îi şopti Julia. O 
să fii bine plasată. El este șeful peste Point Bluff, de fapt. Dacă ştii să 
te faci apreciată, vei putea obţine tot ce vrei. Eu n-aş ezita. 

— Spui prostii, suspină Peggy, depărtându-se de sora mai mare. 

— Absolut deloc! protestă aceasta. Câinele albastru este ca un rege 
acum, deci are puterea să-ţi ofere o slujbă, recompense. O fată mai 
isteață ar profita, bineînţeles, dar tu ești așa de fraieră... 

Se despărţiră cu aceste drăgălăşenii. Peggy se duse să se- 
ntâlnească în piața primăriei cu persoanele strânse pentru „serviciile 
casnice”. Îl regăsi acolo pe Dudley, dar și pe alţi colegi. Aveau o 
figură jalnică. Chiar şi băieţii, întotdeauna în goană după 
lăudăroşenii, acum tăceau. 

Tuturor le era frică. 

„S-ar zice că plecăm la război”, gândi Peggy Sue. 

Aşteptară destul de mult până când animalele — noii lor stăpâni — 
veniră după ei. Adolescenţilor nu le trebui prea mult timp ca să 
priceapă că voiau să-i umilească. În fine, câinele albastru se prezentă, 
cu pălăria pe-o parte, cu costumul șifonat, târându-și cravata prin 
praf. Oferea tabloul demn de milă al unui câine de circ deghizat 


pentru un număr jalnic. Peggy, care până atunci își păstrase 
controlul nervilor, se simți copleşită de o panică bruscă. Atunci căută 
privirea lui Dudley, dar băiatul era livid, înţepenit de frică. Picături 
de transpirație îi umpleau fruntea. Ar fi vrut să-l ajute, să-l 
încurajeze. Nu știa cum, pentru că şi ea era copleşită de îngrijorare. 

— Să mergem! mârâi câinele albastru, să nu mai întârziem. Era 
vremea să apari, am enorme probleme ca să mă instalez și să mă 
îmbrac. Ca să nu-mi pierd pălăria, trebuie să dorm ţinându-mi capul 
drept, ceea ce este foarte incomod şi-mi dă teribile dureri cervicale. 
Trebuie să-ndrepţi toate astea tu! 

Gândurile lui care tremurau de enervare zgâriau spiritul fetei. 

În cele din urmă, ajunseră în faţa unei case frumoase în stil 
colonial, unde locuise până de curând notarul din Point Bluff. 

— Am rechiziţionat-o, anunță câinele albastru. Foştii locatari 
trăiesc acum în cabana grădinarului, este suficient pentru ei. Puţină 
umilință o să le facă bine. 

Peggy Sue îşi dădu atunci seama că mizerabila jăvruţă se aciuase 
în fosta locuință a unui șef și intenționa s-o transforme după 
propriile capricii. 

— În primul rând, e scara asta, decretă el. Treptele sunt prea înalte 
și îmi obosesc labele. Va trebui să mă porți până în apartamentele 
mele. Nu ca pe un balot de rufe murdare, ci cu respect. 


În ora care urmă, fata descoperi în ce lux zdrobitor trăia câinele 
albastru. Se plimba prin camerele imense cu o plăcere evidentă. În 
scurtă vreme, făcuse multe pagube, pentru că-i era aproape 
imposibil să se descurce singur. 

— Mai întâi, trebuie să te ocupi de costumul meu! porunci el. Să-l 
cureți, să-l calci. Apoi, o să-mi faci o baie cu uleiuri parfumate şi o să 
mă perii. 


— Celelalte animale s-au așezat şi ele în casele oamenilor? se 
neliniști adolescenta. 

— Nu, spuse interlocutorul ei, cu condescendenţă. Printre ei se 
află incorigibili care vor vrea mereu să trăiască într-un staul. Asta-i 
priveşte. Nu-i cazul meu. Dar este evident că nu mă voi supune 
constrângerilor impuse de locuinţa asta, ea va trebui să se adapteze 
după mine. 

— În ce fel? 

— Totul e prea mare. Va trebui ca mobilele să fie aduse la 
dimensiunile mele, fabricând altele. Nu vreau să sar ca să mă 
instalez într-un scaun. 

„Vrea să i se construiască o casă de păpuşi!”, gândi Peggy, uitând 
că animalul putea să-i citească gândurile. 

— Așa este, confirmă câinele albastru. Vreau ca totul să fie pe 
măsura mea... și, deci, prea mic pentru tine! O să mă slujeşti 
deplasându-te în genunchi, pentru că-i odios să fii dominat de cineva 
prea înalt. Toţi oamenii care trec pragul acestei case trebuie să- 
ngenuncheze și să mi se prezinte în această postură. De altfel, o să 
faci bine să-ncepi imediat, ca să te obișnuiești. Se pare că la început 
este dureros, dar, după câteva luni, te mai obişnuieşti. 

Continuară vizitarea casei. Câinele dezgropase oasele din grădină 
ca să le ascundă în supierele de porțelan care tronau pe bufet. Cu 
ocazia asta, spărsese mai multe. 

Peggy Sue trebui să se grăbească să intre în serviciu. În genunchi, 
trecu la curățarea costumului, a cravatei, îl spălă şi îl uscă pe noul ei 
stăpân, apoi îl instală într-un fotoliu, înfășurat într-un halat de baie 
de zece ori mai mare ca el. 

—  Intenţionez să-nvăţț să fumez trabuc, anunţă animalul. 
Întotdeauna am văzut că oamenii importanţi din Point Bluff fac asta. 


Cum n-am mâini, va trebui să m-ajuţi. O să stai lângă mine și-o să-mi 
întinzi trabucul, ca să trag câte un fum. 


Își petrecu restul zilei delirând în felul ăsta, înşirând decizii pe 
care intenționa să le ia. Pe fată o dureau deja genunchii. Îi intraseră 
trei așchii în piele. 

Se gândi la Dudley şi se-ntrebă cum se petreceau lucrurile pentru 
băiat. Câinele îi surprinse gândurile. 

— Nu mă asculţi! șuieră el. Iubitul tău lucrează pentru Melinda, o 
vacă Holstein mai degrabă arțăgoasă. L-a cerut ca să-şi calmeze 
nervii pe el. Detestă oamenii, iar Dudley al tău nu i-a acordat atenţie 
când a fost la probă. E sigur că n-o s-o ducă prea bine. Nu toate 
animalele sunt ca mine, creaturi cultivate. Sunt multe care refuză 
rafinamentele societății umane. Porcii, de exemplu, s-au instalat la 
un mare hotel, dar au cerut să li se umple căzile cu noroi şi bălegar 
de la fostele „locuinţe”. Şi au pus să fie serviţi cu găleți de coji de 
zarzavat, în veselă de porțelan pictat. Nu se mai schimbă! 

Se strâmbă de râs. 

Când Peggy, din nebăgare de seamă, comise greşeala de a se 
ridica, îi expedie în mijlocul capului o undă cerebrală care o făcu să 
se-ndoaie. 

— Vezi! triumfă el, mobila asta nu-i funcţională, trebuie să fie 
mult mai mică. Asta ar trebui să-ți convină, fetele au obiceiul să se 
joace cu păpuşile, de-asta sunt cele mai bune servitoare. 

Se distra s-o provoace, dar Peggy Sue nu căzu în capcană şi reuși 
să-şi ascundă reacțiile. Fredona ceva în minte. 

Trebui să prepare masa din cutiile de mâncare îngrămădite cu 
sutele în dulapuri. Își imagină cum câinele albastru îi pusese pe foștii 
ocupanțţi ai locuinţei să le transporte până aici. Erau toate din peşte. 


Peggy presupuse că această infimă subtilitate îi permitea câinelui 
albastru să aibă conștiința împăcată. 

— Ce-o să mai mănânci când n-o să mai fie conserve? îl întrebă ea. 
Ai pus să fie aruncate toate rezervele de carne din supermarket. 
Vacile, caii vor continua să rumege iarbă, dar tu? Şi pisicile, vulpile, 
lincşii din pădure... ce-o să faceţi? 

Câinele albastru îi aruncă o privire care-i displăcu. Simţi cum îi 
scârţâie în minte o undă de răutate. 

— Când n-o să mai fie conserve, spuse animalul, o să mâncăm 
carne de om... așa o să rămânem credincioși jurământului nostru de 
a nu ne devora între noi. Animalul nu trebuie să aducă prejudicii 
altul animal, este prima regulă pe care am enunţat-o, şi o să veghez 
ca ea să fie respectată. 

— O să mâncaţi carne de om? se înecă Peggy. 

— De ce nu? mârâi câinele albastru. Milenii de-a rândul, oamenii 
s-au hrănit cu carne de animale! 

— O să ne omorâţi? se bâlbâi fata. 

— Nu obligatoriu, spuse câinele. Cred că în scurt timp or să fie 
destule cadavre ca să se sature animalele carnivore din Point Bluff. 

— Ce vrei să spui? 

— Ştii prea bine. Adulții din rasa ta sunt proști. Or să-ncerce să se 
revolte ca să preia puterea. Chiar în acest moment, Seth Brunch 
complotează în fundul garajului său. ÎI lăsăm s-o facă, pentru că, de 
fapt, nu poate întreprinde nimic împotriva noastră. Când el și ai lui 
or să treacă la atac, o să-i omorâm trăsnindu-i cu unde cerebrale. 
Creierul lor va exploda și or să moară. 

— Iar atunci o să-i mâncaţi, încheie Peggy Sue, cu un frison. 

— Există vreun mijloc să facem altfel? întrebă câinele. Ne ajută să 
supraviețuim. 


Se opriră aici, dar de-atunci îngrijorarea n-o părăsi pe fată. Ar fi 
vrut să-l prevină pe profesorul de matematică de ameninţarea care 
plana asupra lui. Dar nu-şi făcea nicio iluzie: orice-ar fi spus, n-ar fi 
ascultat-o. 

Ca să-şi amăgească neliniștea, desprinse cravata câinelui albastru 
ȘI o călcă. 

— Nu mai pot continua s-o port cusută de cămașă, înseamnă să 
trişez. Pentru că atârnă, trebuie să învăţ să merg pe labele din 
spate... câinii de la circ o fac, o să reușesc şi eu, o să mă ajuţi, dar 
dacă o să spui cuiva, o să te omor imediat. 


Pe seară, când fata împăturea hainele într-un șifonier, surprinse 
maimuţărelile câinelui albastru. În faţa marii oglinzi din camera lui, 
sălta, se cambra, mergea țanţoş, încercând cu disperare să se țină în 
echilibru pe labele din spate. Era ceva sfâșietor în gesturile lui şi 
Peggy Sue, cu toate că-i era teamă de el, simţi lacrimile cum îi 
umezeau ochii. Dădu înapoi. Câinele albastru, dacă i-ar fi surprins 
privirea, ar fi pedepsit-o. 


În fine, veni noaptea. Fata era epuizată şi genunchii o dureau. 
Cum căsca într-una, câinele albastru o întrebă dacă vrea să se culce. 
Ea aprobă. 

— Vino, îi porunci el, o să-ți arăt apartamentele tale. 

Lui Peggy Sue nu-i plăcu deloc tonul bucuros al vocii lui, crezu că 
descoperă în el anunţul unei farse urâte. 

Noul ei „şef” cobori scara și ieşi pe trotuarul cu coloane al marii 
locuinţe. De acolo, sări în grădină și se îndepărtă printre straturile de 
flori. Se opri în fața unei forme întunecate și întoarse capul ca s-o 
privească pe fată în ochi. 


— lată, anunţă el, este fosta casă a câinelui familiei. Trăia aici 
înainte de a ne recâștiga demnitatea. 

Lui Peggy îi fu greu să-și ascundă surpriza. Era o cușcă. O cușcă 
mare, în care trebuia să intre în patru labe, dacă voia să se 
adăpostească de frigul nopții. 

— Cred că-i bine că ne-am schimbat rolurile, rânji câinele albastru. 
Asta e o experienţă care te va îmbogăţi și care-ţi va forma caracterul 
și te va face să te gândeşti la vechiul adagiu: Nu face altuia etc. Cum 
nu sunt chiar rău, n-o să-ți cer să stai de pază... nici să latri. 

Se-ndepărtă, ţopăind. Totuşi, înainte de a trece pragul locuinţei, 
îşi făcu timp să arunce o ultimă săgeată: 

— Nu uita de micul dejun! îi strigă el. Visez de atâta vreme să fiu 
servit la pat... 

Peggy Sue rămase singură în faţa cuştii. Fu pe punctul de a se- 
ntoarce la şcoală, abandonându-l pe câinele albastru și dorinţele lui 
nebunești de mărire, dar prudenţa o împiedică. 

„Nu așteaptă decât asta ca să mă pedepsească, gândi ea. Este o 
capcană, o provocare.“ 

Decise să nu intre în jocul lui şi să accepte provocarea. 
Îngenunchind, se strecură în cușcă, unde înainte trăise un dog 
german de talie mare. Strâmbă din nas. Mirosea... a câine. Se putea 
crede în cușca unui animal, la zoo. 

„O să mă obişnuiesc, își spuse ea. În zece minute n-o să mai simt 
nici cel mai mic miros, întotdeauna se întâmplă aşa.“ 

Se-ntinse pe stratul de paie, cu genunchii strânși la piept. Poziţia 
se dovedi incomodă, dar n-avea cum s-o schimbe. 

„Încetează să te plângi, gândi ea. Măcar câinele albastru nu ţi-a 
făcut rău. Bietul Dudley, fără îndoială, nu poate spune asta.” 

Spera din tot sufletul că vaca ursuză în serviciul căreia băiatul 
intrase nu-l rănise. 


Era atât de obosită, încât adormi foarte repede. 

În zilele următoare, condiţiile de muncă ale lui Peggy Sue nu se 
îmbunătăţiră. Trebuia să se scoale foarte devreme, cum cântau 
COcoșii... (care acum își lansau celebrul cântec în mod telepatic, ceea 
ce le dădea celor care dormeau senzaţia că erau electrocutaţi!) 
Trebuia să prepare masa pentru câinele albastru, sarcină care consta 
în a arunca grămadă, în porțelanuri delicate, pateul de la 
supermarket. Maidanezul se cățăra pe un scaun ca să mănânce dintr- 
o farfurie aşezată pe masa mare din sufrageria imensă. Apoi... cerea 
ceai, pe care Peggy i-l turna într-un bol. Apoi, voia să-i fie spălați 
dinţii, să i se facă duș, să fie parfumat. Visa în faţa trusei de ras a 
fostului proprietar al locului. Peggy Sue ghicea că i-ar fi plăcut la 
nebunie să-și întindă pe bot crema de ras. 


x 


Cum avu o clipă liberă, Peggy Sue se duse să facă o vizită familiei 
notarului, îngrămădită în cabana grădinarului. Descoperi patru 
creaturi tremurând. Soția omului legii îi explică șoptind că soțul ei 
încercase să se revolte când câinele albastru se prezentase ca să 
confiște casa în numele Puterii Revoluţionare. Un potop de unde 
mentale imediat revărsate în creierul bărbatului îl făcuse aproape 
retardat. De atunci, se zbătea, prizonier al unei uimiri amnezice, fără 
să-şi recunoască soția și copiii. 


Într-o dimineaţă, trezindu-se, Peggy Sue observă că ochelarii nu 
mai „funcţionează”. 

„Asta o să se-ntâmple de la o clipă la alta, o prevenise Azena, zâna 
cu părul roșu. Va fi semnul că cristalele extraterestre — din care sunt 
tăiate lentilele tale — încep să moară. Modificările pe care o să le vezi 
în acel moment or să-ți indice faptul că-i urgent să-ți schimbi 
ochelarii.” 

În dimineaţa aia, ieşind din cușca unde o instalase câinele 
albastru, fata realiză că vedea în interiorul lucrurilor, ca și cum 
sticlele din fața ochilor ei funcționau ca un aparat de radioscopie. 
Astfel, femeia şi copiii notarului îi apăreau sub aspectul unei familii 
de schelete care cerceta vegetaţia din jur, în speranța de a găsi ceva 
de mâncare. 

„La naiba! gândi Peggy. Nu putea să se-ntâmple altă dată, 
bineînțeles!” 

Când privi în direcţia casei, aceasta se dovedi transparentă. Peggy 
Sue vedea acum prin pereţi, mobile, corpuri... Zări scheletul câinelui 
albastru, care dormea în patul mare cu baldachin din camera 
stăpânului, și se strâmbă. 

— La naiba, la naiba și, încă o dată, la naiba! mormăi ea, scoțând 
ochelarii de pe nas. 

„Lupta din pădure i-a uzat înainte de vreme, gândi ea. Azéna mi- 
a repetat-o adesea, nu rezistă decât un anumit număr de priviri 
ucigaşe, apoi se dereglează.“ 

Îşi apropie ochelarii de față ca să examineze cristalele. Crăpături 
minuscule le străbăteau. La atingere, sticlele păreau ciudat de 
elastice... aproape moi. 

— La naiba! repetă ea, furioasă și neliniștită. 

Fără ochelari, trebuia să se miște pe pipăite și asta n-o încânta 
deloc. 


Decise să privească situația cu calm; de fapt, nu era imposibil ca 
fenomenul să dispară în orele care urmau. 

„Înainte ca cristalele să moară de tot, îi explicase Azéna, își 
manifestă epuizarea prin crize spectaculoase şi trecătoare, care sunt 
un fel de semnal de alarmă. Când se produc modificările, trebuie să 
te duci la opticianul cel mai apropiat, ca să emită semnalul de care ți- 
am vorbit.” 

Semnalul în cauză consta în a atinge cu arătătorul pe un tabel cu 
alfabetul fiecare dintre literele care alcătuiau numele zânei cu părul 
roșu, gândindu-te intens la ea. În mod normal, asta declanșa venirea 
Azenei în minutele următoare. 

„N-o să meargă, gândi Peggy Sue. Nu astăzi, când soarele 
albastru interzice propagarea undelor în spaţiu. Azena n-o să 
capteze mesajul meu.“ 

Nu ştia ce să facă. Se temea de fanteziile sticlelor extraterestre. În 
mai multe rânduri, în trecut, „dereglările” astea îi rezervaseră foarte 
multe surprize neplăcute. 


O oră mai târziu, vederea ei redeveni normală. Fata încetă să mai 
vadă nenumărate oase de fiecare dată când își privea mâinile sau 
picioarele. Se simţi uşurată. 

Nu-i prea încurajator să vezi un cap de mort când îţi surprinzi 
propria figură într-o oglindă! 

Cu toate astea, rămase în alertă. Când ochelarii începeau să fie 
cuprinşi de nebunie, trebuia să se aştepte la orice. 

În timp ce pregătea micul dejun pentru câinele albastru, avu 
surpriza să vadă ceainicul începând să crească pe masă... Era de 
necrezut, dar vasul de porțelan era gata să-și dubleze volumul. Avea 
acum dimensiunea unei supiere, curând urma să fie la fel de mare 
cât un dovleac! Peggy Sue făcu un pas în spate. Dacă va continua tot 


așa, ceainicul avea să umple tot spaţiul bucătăriei. Se umfla ca un 
balon monstruos. 

„La naiba! gândi adolescenta, este tot un efect al ochelarilor... 
Sticlele extraterestre măresc tot ce privesc, așa cum s-ar întâmpla 
printr-un microscop. Singura diferență este că măresc dimensiunea 
obiectului în realitate!” 

Era atât de dezorientată, că făcu greșeala de a-și privi mâna 
dreaptă. Imediat, aceasta începu să crească, până ajunse mai mare ca 
stânga. 

— Nu, urlă Peggy, dar era prea târziu. 

De data asta, avu reflexul de a-și scoate ochelarii corectori și de a-i 
arunca în fundul buzunarului. 

„Dacă nu mă uit prin ei, își spuse, probabil o să rămână 
inofensivi.“ 

Tremurând, îşi compară cele două mâini, apropiindu-le de nas. 
Era îngrozitor. Dreapta se dovedi de două ori mai mare decât stânga! 
În privinţa ceainicului, acesta trona pe masă ca un formidabil 
dovleac de Halloween. 

„N-o să-ndrăznesc niciodată să mă arăt în halul ăsta! gândi fata, 
cu un nod în gât. O să fugă ţipând de fiecare dată când o să scot 
mâna din buzunar.” 

— Ce se petrece aici? mârâi vocea câinelui albastru. Îmi aştept 
micul dejun de o oră și... 

Uimirea îl făcu să tacă. Tocmai observase ceainicul uriaş și mâna 
enormă a lui Peggy Sue. 

Presată de întrebările telepatice, fata trebui să-i explice cauza 
acestor modificări. 

— Zeii din pădure sunt cei care ţi-au dat aceste puteri magice? 
întrebă animalul. 


— Bineînţeles că nu, se enervă adolescenta, care nu ţinea să intre 
în detalii. Este din cauza ochelarilor mei: când se uzează, încep să 
facă prostii, în general, nu durează, dar... 

— Vrei să spui, i-o reteză câinele albastru, că poți să faci să crească 
orice lucru la care te uiţi? 

— Da, fără îndoială, admise Peggy cu o oarecare reticenţă, dar... 

— Atunci, reluă animalul, dacă m-ai privi aș deveni mai mare? Ai 
putea chiar să faci din mine un... uriaș? 

„Hait! gândi Peggy Sue. Trebuia să-i treacă lui prin cap așa ceva, 
bineînțeles! ” 

— Nu sunt tâmpit, rânji câinele care-i citise gândurile. E un 
instrument formidabil. Dac-aș deveni uriaș, aș putea domni fără 
probleme peste animale. Nu m-aş mai teme că lincşii sau coioţii mă 
vor sfâşia. 

Se entuziasma, tremurând. Brusc, începu să alerge în cerc, 
schelălăind ca un căţeluș. 

— Linișteşte-te, interveni Peggy Sue, nu-i așa de simplu. Când 
ochelarii mei o iau razna, nu ştii ce se poate întâmpla. 

Încerca să câştige timp. Perspectiva unui câine albastru uriaş îi 
dădea frisoane pe şira spinării. Şi-l imagina colosal, cu capul 
depășind clopotniţa oraşului. 

— Efectul ar fi trecător, reluă ea. Fără îndoială, se resoarbe după 
câteva ore. Atunci o să te faci mic la loc, iar dușmanii tăi n-ar avea 
nicio dificultate să te prindă. 

— Asta nu-i o problemă, insistă corcitura. N-ar trebui decât să mă 
priveşti ca să-mi inoculezi o nouă doză de gigantism. 

— Nu pot să ţi-o garantez, obiectă Peggy. Este imposibil să 
prevezi fanteziile ochelarilor când intră în faza de dezagregare. 
Procesul ar putea să se inverseze. Tot ce aș privi ar deveni atunci 
minuscul. 


— Riscul trebuie asumat, insistă câinele albastru. Am nevoie să 
cresc ca să mă impun adversarilor. Dacă vacile sau caii vor simți că 
sunt capabil să-i prind cu botul şi să-i termin din două înghiţituri, or 
să se arate mai puțin obraznici. 

Era ferm decis. Peggy fu o clipă tentată să arunce ochelarii pe dale 
Și să-i calce în picioare, dar era inutil. Lentilele extraterestre rezistau 
fără să păţească nimic la asemenea tratament. 

— O să faci din mine un uriaş, decretă câinele. Pune-ţi ochelarii și 
fă-mă la fel de mare ca o vacă, pentru început. Apoi o să ieşim în 
grădină şi o să mă faci de dimensiunea unui elefant. 

— Nu, protestă fata. Este periculos! E posibil să explodezi ca o 
băşică. N-o să fac niciodată asta. Priveşte-mi mâna! Am impresia c-o 
să explodeze şi totuşi nu-i chiar așa de mare. 

— Destul! porunci animalul. O s-o faci pentru că vreau eu, asta-i 
tot. 

Gândurile erau poruncitoare. Îi ardeau creierul lui Peggy ca o 
bucată de fier roşu încins. Fata simţi că scapă controlul propriului 
corp. Mâna cobora spre buzunar — contra voinței ei — și apuca 
ochelarii... 

— Faci o greşeală, îi spuse ea câinelui albastru. Nu trebuie să te 
joci cu asemenea lucruri. 

Dar animalul nu-i dădu nicio atenţie. Degetele lui Peggy se 
strângeau pe rama de oțel, scoțând-o din buzunar ca să pună 
ochelarii corect în echilibru pe nas. Avu reflexul de a închide ochii. 

„Câtă vreme ţin ochii închişi, nu se va întâmpla nimic, gândi ea. 
Lentilele or să rămână inerte. Au nevoie de privirea mea ca să 
funcţioneze.” 

— Deschide ochii! porunci animalul. Nu te mai opune. Priveşte- 
mă! Este un ordin! 


Peggy ieși din bucătărie și o luă la fugă pe coridor. Alerga 
încercând să-şi păstreze ochii închiși, ceea ce nu era deloc simplu. Se 
ciocni de mai multe ori de tocurile ușilor. Câinele alerga în urma ei. 

„O să mă oblige să mă opresc și să ridic pleoapele, îşi repeta ea, n- 
o să pot să-i rezist.” 

Gândurile animalului se insinuau în capul ei, căutând să preia 
controlul corpului. Le simţea cum încercau să le comande picioarelor 
să se oprească din fugă, să se-ntoarcă. 

Când ajunse în pragul sufrageriei, îşi prinse piciorul într-un covor 
și se prăbuși pe parchet. Din reflex, deschise ochii și întinse mâinile 
ca să-și amortizeze căderea. În timp ce atingea duşumeaua, privirea 
îi căzu pe un șoarece, care se strecura de-a lungul unei plinte. 
Minusculul animal mergea cu pași mărunți, scoțând un chiţăit 
îngrozit. Nu era decât un biet şoricel cenușiu, mare cât un deget, dar, 
cum îl atinse privirea fetei, şi începu să crească nemăsurat. Într-o 
fracțiune de secundă, deveni mai mare decât o pisică... decât un 
câine... 

Înmărmurită, Peggy Sue nu reuşea să-şi ia ochii de la incredibilul 
fenomen... iar șoarecele creștea într-una. Era acum de dimensiunea 
unei vaci, şi ghearele lui râcâiau parchetul în mod amenințător. 

—  Încetează! urlă mental câinele albastru, încetează să-l mai 
priveşti! 

Cu un gest, Peggy îşi scoase ochelarii şi-i aruncă departe; vai! răul 
era comis. Şoarecele cenușiu mergea prin mijlocul salonului. Avea 
statura unui cal, iar blana îi scârțâia frecându-se de pereți. Acum, că 
era uriaș, nu mai părea atât de drăguţ. Dinţii, mai ales, păreau 
îngrozitor de lungi. Mirosea mobilele examinând fiecare lucru cu 
ochii lui negri, mari ca nişte bile de bowling. Dintr-odată, îl zări pe 
câinele albastru, care părea minuscul în comparaţie cu propria lui 
talie. Deschizând botul, îşi întinse gâtul, încercând să-l înghită. 


Corcitura fu salvată de Peggy, care, în extremis, îl apucă de pielea 
spatelui şi îl împinse în direcția bucătăriei. 

— Închide ușile! clănțănea din dinţi câinele. Închide ușile... o să 
vină după noi! 

Fata se supuse pe pipăite, căci nu vedea mare lucru. Mirosul 
șoarecelui uriaş umplea toată casa. Se auzea blana frecându-se de 
pereţi ca o perie uriaşă. 

— Vezi, bâigui Peggy, în timp ce împingea frigiderul în fața ușii 
de la bucătărie. Ţi-am spus că asta o să ducă la o catastrofă. 

— Nu pot să intru în contact cu el, mârâi câinele. Este tâmpit, n-a 
stat niciodată la soare. Face parte dintre acele animale nocturne care 
se ascund când se face ziuă. Creierul lui este de nepătruns... prea 
primitiv ca să fie sensibil la telepatie. Cred că-i hotărât să ne sfâșie. Îi 
e foame... 


77 


„Ochelari blestemaţi!” gândi Peggy Sue ghemuindu-se într-un 
scaun. Nu ştia dacă cele două uși pe care avusese timp să le-nchidă 
or să reziste la atacurile rozătorului. Lovituri surde zgâlțâiau pereții. 
Şoarecele se enervase. 

— Ziceai că fenomenul e trecător, făcu câinele albastru. Cât timp 
mai e până redevine minuscul? 

— N-am nicio idee, suspină adolescenta ridicându-și mâna 
dreaptă, disproporționată. 

Ciuli urechea, căci loviturile încetaseră. Un fel de ronțăit continuu 
le înlocuise. 

— Ce se întâmplă? întrebă fata. 

— Roade ușa, suspină câinele albastru. Şoarecii sunt foarte bine 
dotați pentru asemenea lucruri, nu știai? Și cu dinţii pe care-i are, 
ăsta n-o să piardă prea multă vreme. 

Se apropiară unul de altul, cu ochii ațintiți spre ușa bucătăriei. 
Coridorul răsuna de zgomotul ca de pilă. 


— Mi-ai salvat viaţa, murmură câinele. Nimic nu te obliga s-o faci. 
N-o să uit niciodată. 

Peggy Sue nu spuse nimic, murea de frică. Un miros de pilitură 
plutea în aer. Îşi imagina dinţii șoarecelui transformând lemnul ușii 
în fâşii lungi. Se auzi un trosnet. 

— Primul obstacol a cedat, anunţă lugubru câinele albastru. 

Parchetul gemea sub greutatea șoarecelui care, acum, se apropia 
de bucătărie. Incisivii lui se loviră de ușă, care rezistă la lovituri. 

„O s-o roadă..., gândi Peggy. Mai avem un sfert de oră de răgaz, 
cel mult.“ 

Se apropie de fereastră, dar aceasta era prevăzută cu gratii. 
Obsedat de un eventual jaf, notarul dotase toate camerele de la 
parter cu gratii de neclintit. 

„Suntem terminaţi, își spuse fata, dacă șoarecele intră aici, o să fim 
incapabili să-i ţinem piept.” 

Examină în zadar bucătăria, care funcționa cu electricitate. 

„Dacă era alimentată cu gaz, gândi ea, am fi improvizat un fel de 
aruncător de flăcări cu ţeava.” 

Nu, hotărât. Nu era nimic de făcut, erau definitiv prinşi în 
capcană. 

— Încerc să intru în contact cu el, suspină câinele albastru, dar 
spiritul lui este la fel de dur ca o piatră. Gândurile mele alunecă pe 
suprafaţa lui. Îi e foame, asta-i tot ce-l preocupă. 

Nu reuşi să spună mai multe pentru că, în mijlocul ușii, se căscă o 
gaură! Dinţii șoarecelui apărură în spărtură și începură s-o lărgească. 

Peggy Sue şi câinele se traseră înapoi, spre fundul bucătăriei, cu 
spatele lipit de perete. Rozătorul mărunțea uşa cu o viteză 
ameţitoare. Incisivii lui munceau cu eficienţa unui topor pentru 
butuci. Dintr-odată, ușa se prăbuși, iar botul animalului pătrunse în 


bucătărie. Nasul lui roz adulmeca, încercând să identifice mirosurile 
celor două prăzi tremurânde care se ascundeau acolo. 

— Nu, urlă Peggy, ridicând braţele ca să-și apere fața. 

Realiză atunci că mâna ei dreaptă căpătase un aspect normal! 

„Ar trebui să se-ntâmple la fel şi cu șoarecele, gândi ea, plină de 
speranţă. Să mai rezistăm cinci minute! Cinci minute amărâte!” 

Rozătorul forța deschiderea, crăpând pereţii. Dacă locul nu ar fi 
fost îngust, ar fi intrat de mult. Dinţii lui pocneau în gol, mustăţile 
biciuiau aerul, făcând să cadă farfuriile aliniate pe bufet. 

În fine, când gura imensă se pregătea s-o înghită pe Peggy Sue, 
animalul parcă se dezumflă... În trei secunde își reluă dimensiunea 
inițială și se rostogoli, minuscul, pe dalele din bucătărie, unde 
rămase zăpăcit. 

Imediat, câinele albastru sări pe el... și-l înghiți. 

— A fost cât pe ce, murmură Peggy, când îşi veni în simțiri. 

— Ai avut dreptate, mormăi câinele. E mai bine să nu folosim 
ochelarii diabolici, sunt de necontrolat. Dacă mă micșorez brusc în 
mijlocul unei lupte, pentru dușmani va fi o joacă să mă ronţăie rapid. 


Hotărâră împreună să-ngroape lentilele extraterestre în grădină. 
Apoi, Peggy Sue îi ceru câinelui s-o conducă în oraş. 

— Trebuie să găsesc un optician, explică ea. Nu pot să stau așa. 
Trebuie să-mi arăţi drumul. 

— OK, o să te conduc, spuse corcitura. Întotdeauna am visat să fiu 
câinele unui orb. 

Porniră la drum. Peggy Sue nu-şi făcea iluzii, n-o să reuşească s-o 
contacteze pe Azena, zâna cu părul roșu; totuși, spera să găsească în 
rezervele magazinului o pereche de ochelari obișnuiți, care s-o ajute 
să distingă aproape normal ceea ce o înconjura. Se mulțumea cu asta 
până ce situația se îmbunătăţea. 

Ziua, câinele albastru participa la ciudate reuniuni, în timpul 
cărora comunica prin telepatie cu semenii lui. Aceste dezbateri 
interminabile nu păreau deloc liniștite, căci se ajungea adesea ca 
animalele prezente să-şi manifeste iritarea arătându-şi colții sau 
râcâind pământul cu vârful copitei. 

„Nu se pun de acord între ele, gândi Peggy Sue. În după-amiaza 
asta chiar, am crezut că marele câine roșu o să sară la vaca maronie, 
ca să-i sfâşie beregata.“ 

Se confesă „șefului” ei, care-i răspunse: 

— Mă consideri rău, dar n-ai nicio idee despre tot ce fac pentru 
oamenii din rasa ta. Vă apăr, gata să mă compromit în ochii 
tovarăşilor mei de luptă. Majoritatea animalelor din comitet sunt 
extremiste, mă consideră prea tolerant. Cer să se meargă mult mai 
departe cu reformele... şi mai repede. Nu mi-e întotdeauna foarte 
uşor să le stăvilesc exagerările. N-am cum să-ți mai ascund: unii vă 
vor pielea. Vă consideră niște criminali care trebuie pedepsiţi cât mai 
sever cu putinţă. Dar, pe de altă parte, n-ai cum să faci o vacă să fie 
rezonabilă, când și-a văzut toți vițeii plecând spre abator... şi asta ca 
să satisfacă lăcomia oamenilor. 


x 


In timpul săptămânii, Peggy Sue obţinu permisiunea de a se duce 
să-și vadă familia. Işi găsi mama şi sora foarte obosite. 


— Eu lucrez la fabrica de ţesături, îi explică mami. Cum nu mai 
sunt stofe sintetice, am improvizat un atelier care prelucrează fibrele 
vegetale și nu-i ușor, iar majoritatea dintre noi nu ştie nimic despre 
asta. Trebuie totuşi făcute repede. Asta pentru că animalele cer din 
ce în ce mai multe haine... Ieri, unei juninci i s-a părut că șeriful, Carl 
Bluster, nu i-a acordat respect... l-a obligat să-și mănânce pălăria. 

— Evident, rânji Julia descoperindu-şi sora, tu te lăfăi în case 
frumoase din cartiere selecte, ai devenit protejata câinelui albastru! 

Cum discuţia risca să se învenineze, Peggy Sue plecă mai repede 
decât era prevăzut. Decise să profite şi să afle noutăţi despre Dudley. 


Melinda, vaca, trăia tot la ferma unde se născuse, de unde totuși îl 
alungase pe exploatator. Spre deosebire de câinele albastru, detesta 
costumele „șic“ şi prefera hainele groase de calitate, din material de 
blugi. Găinile năpădiseră locuinţa și stăteau cățărate pe bufete, 
dulapuri, acoperind mobila cu găina. 

Ascunsă în spatele unui tufiș, Peggy Sue îl spiona pe Dudley. 
Băiatul părea epuizat, bolnav. Se agita, cu pieptul gol, îmbrăcat cu o 
salopetă prea largă şi cu o pălărie de pai pe cap. Peggy îi studie 
trăsăturile obosite, faţa cenușie. Îi făcu semn să se apropie. Băiatul 
ezită, aruncă o privire în direcția fermei, apoi alergă, cu spatele 
îndoit. 

— Nici nu bănuiești, gemu el, îngenunchind lângă Peggy. E un 
calvar. Mă hărțuiește tot timpul... Mă loveşte cu cornul telepatic, 
ceea ce mă îndoaie. Am impresia că sunt sfâșiat pe interior. 

— E atât de rea? șopti fata. E adevărat că n-arăţi prea grozav. 

Întinse mâna ca să mângâie fața slăbită a băiatului. Era atât de 
preocupat, că nici nu-și dădu seama. 

Dând deoparte stofa salopetei de lucru, arătă cu degetul un 
hematom care-i păta partea stângă, chiar sub linia coastelor. 


— Vezi, spuse el. Nu-i doar rodul imaginaţiei mele. Loviturile de 
corn lasă urme serioase. Am vânătăi peste tot unde mă loveşte. 

— Este un efect al convingerii psihice la care ești supus, şopti 
Peggy. Dacă tu crezi asta, corpul tău o crede şi ei. Asta-i capcana. Nu 
trebuie să cedezi sugestiei. Dacă începi să crezi în realitatea acestor 
lovituri de corn, o să-ţi vezi burta deschizându-se când nimeni nu te- 
atinge. Trebuie să-ți repeți că-i doar o iluzie. 

— Uşor de zis! râse amar Dudley. Se vede că nu eşti tu cea care 
încasează loviturile! 

Tremura de furie şi de neputinţă. Fata simţea că-i gata să devină 
răutăcios. 

— E un fel de vis cu ochii deschişi, insistă ea. 

Vorbea degeaba, Dudley n-o asculta. 

— Vreau s-o şterg, gâfâi el. Seth Brunch are dreptate, trebuie să 
luăm drumul partizanilor, să ne-ascundem în pădure și să 
organizăm rezistența. Când o să găsim mijlocul de a ne apăra de 
sugestiile hipnotice, o să ne-ntoarcem înarmați şi o să masacrăm 
toate aceste animale ale diavolului! 

— Nu, imploră Peggy. Nu te duce în pădure, asta ar fi o 
greşeală... 

— Termină să te smiorcăi! îi aruncă băiatul, ridicând mâna. Nu știi 
despre ce vorbeşti. Nu ești în măsură să dai sfaturi. Crezi că nu ştiu 
cum huzurești la câinele albastru? 

Fără să-i lase fetei timp să se apere, o trase spre el și murmură: 

— Loviturile de corn sunt una, dar lucrurile nu se opresc aici... E 
şi mai grav. 

Peggy Sue îl cercetă speriată. Avea o expresie halucinată și gura îi 
tremura. 

— Vaca aasta..., se bâlbâi Dudley, această Melinda... este pe cale 
să mă transforme. 


Primul gând al adolescentei fu că prietenul ei își pierdea minţile; 
trebui să facă un efort ca să nu-și trădeze aceste gânduri. Dudley 
reluase discuția. 

— Este... este greu de explicat, bâigui el, o simt, pricepi? Sunt 
semne exterioare care nu te-nşeală. Uite! Privește-mi mâinile... 
atinge-le! 

Peggy Sue se supuse. Imediat se strâmbă. Mâna băiatului era 
acoperită de un păr aspru, de culoare deschisă. Nu semăna cu puful 
obișnuit. Înţepeni, înspăimântată. 

— Vezi! triumfă Dudley. Acum nu mai eşti atât de sigură pe tine. 
Este păr de animal... am peste tot. Este gata să m-acopere. 

— Ce vrei să spui? respiră Peggy. 

— Vreau să spun că Melinda îmi manipulează creierul ca să-mi 
modifice organismul, anunţă cu duritate prietenul ei. 

— Orga... organismul tău? repetă Peggy Sue. 

— La naiba! explodă Dudley, nu te prinzi? Ceea ce-mi acoperă 
braţele este păr de vacă! Mă transform în vițel! 

În alte împrejurări, adolescenta ar fi izbucnit în râs, astăzi, vai! 
simțea că tovarășul ei spunea adevărul. 

— Dar de ce? şopti ea. 

Dudley cobori ochii. 

— Eu... eu cred că înțeleg, murmură el. Vrea să-i înlocuiesc fiii 
asasinați de măcelarii din Point Bluff. Asta o să fie pedeapsa mea. I- 
au fost luaţi atâţia viței, acum ea cere despăgubiri. Ea... o să mă 
transforme încet-încet. Profită că dorm ca să-și inoculeze ordinele în 
spiritul meu, iar lucrurile se schimbă, zi după zi. Încep să am vise 
ciudate... mă văd păscând pe șes... Mestec iarbă din plin. Și o găsesc 
bună! 

Ridică fruntea. Privirea lui trăda o suferință îngrozitoare. 


— Și-apoi, am tot timpul dureri de cap, suspină el. Aici... și acolo 
(își atinse fruntea de o parte şi de alta a sprâncenelor). Este clar 
localizată... Am impresia că-mi cresc coarnele. Pipăie... spune-mi 
dacă simţi ceva. 

Peggy atinse ușor capul băiatului. Acum, dacă privea mai de- 
aproape, realiza că fizionomia lui Dudley se schimbase, într-adevăr. 
Niciodată, până acum, nu avusese o frunte așa... bombată. 

„Este adevărat, gândi ea, îngrozită. Ai zice că-i pe cale să i se 
modifice cutia craniană.” 

Îşi mușcă buzele ca să nu geamă. Degetele tocmai descopereau 
două noduri care aduceau a protuberanţe osoase în formare. Nu se 
putu împiedica să nu se gândească la acei muguri de coarne care 
apar pe fruntea vițeilor când încep să crească. 

— Deci, acum mă crezi? o întrebă nervos Dudley. 

— Da, recunoscu ea. 

— Asta face parte dintr-un plan, izbucni băiatul. Un plan general 
care-i privește pe tineri, pe copii. Vacile cer reparații pentru toți viţeii 
care le-au fost luaţi... Vor să „adopte” copii în loc de despăgubiri, 
fără să le ceară părerea. Vor să-i transforme. Au această putere şi n- 
or să ezite s-o folosească. Deja au început. 

Îşi ascunse faţa în palme. 

— Nu mă privi! urlă el dintr-odată. Văd că te dezgust. Nici eu nu 
îndrăznesc să mă apropii de-o oglindă. Mi-e frică de ce-o să descopăr 
în ea. În câteva săptămâni, o să-ncep să umblu în patru labe, şi 
apoi... 

Peggy Sue voi să-l ia de mâini ca să-l încurajeze, dar contactul cu 
părul aspru care acoperea acum pielea băiatului o făcu să frisoneze. 
Nu putu să-și ascundă dezgustul. 

— Nu te-nvinuiesc, suspină Dudley, care observase mișcarea de 
repulsie a prietenei sale. Dar pricepi de ce vreau să plec? N-o s- 


aştept să fiu schimbat în vițel. Prefer să mă alătur grupului lui Seth 
Brunch, chiar dacă asta o să mă coste viaţa. Chiar dacă în pădure e 
ceva chiar mai periculos decât animalele din Point Bluff. 

— Înţeleg, murmură Peggy. Eu... eu nu ştiu ce să spun... Aș vrea 
să te ajut... 

— Nu-i nimic de făcut, mormăi Dudley, în afară de a le lichida pe 
aceste blestemate de animale înainte să fie prea târziu. Vreau să fiu 
de folos. Ţine-ţi gura, e tot ce-ţi cer. Acum du-te, înainte ca Melinda 
să nu-mi remarce absenţa. 

Peggy Sue se ridică. 

„Este poate ultima oară când ne vedem”, gândi ea, cu inima 
strânsă de o oribilă presimţire. 

Dudley deja îi întorsese spatele. 

— Du-te! repetă el, cu o voce din care răzbătea răutatea. Nu vreau 
mila ta. 

Fata fugi, abia stăpânindu-și lacrimile. 


În timp ce mergea, îi trecu prin minte un gând îngrozitor. Şi dacă 
ce i se întâmplă lui Dudley i se întâmplă şi ei? Câteva secunde fu 
incapabilă să înainteze. Frica o imobilizase în mijlocul drumului. 
Revedea umflăturile de pe fruntea băiatului, părul aspru care-i 
acoperea braţele... 

Deveni conștientă că și câinele albastru era în stare să-i joace o 
festă asemănătoare. De altfel, de când dormea în nișă, visase de mai 
multe ori că alerga în patru labe prin grădină ca să dezgroape oase. 
În lumina dezvăluirilor lui Dudley, aceste fantasmagorii nocturne 
căpătau o dimensiune mult mai îngrijorătoare. 

Imediat, își cercetă braţele goale, ca să verifice dacă nu apăruse 
vreun păr suspect. Îşi pipăi nasul, ca să se asigure că nu se schimbase 
în trufă. Nu descoperi nimic neliniștitor, dar își jură c-o să fie 


vigilentă. Puterea mentală a animalelor depășea ceea ce își 
imaginase, forța lor de sugestie ajungea uneori să subjuge creierul și 
organismul oamenilor, până la a-i face să creadă orice, chiar dacă 
deveneau mutanti. 

Când ajunse la casa notarului, auzi fluierături în tufișurile care 
mărgineau drumul, ca şi cum cineva căuta să-i atragă atenţia. 
Privind pe deasupra umărului, distinse o formă ghemuită în tufișuri. 

— Sunt eu, șopti o voce de fată, Sonia... Sonia Lewine. 

Peggy Sue se asigură că nimeni n-o observă și se strecură prin 
frunziș. 

— De trei zile încerc să-ți vorbesc, mormăi Sonia, dar blestematul 
tău de câine albastru stă cu ochii pe tine fără încetare, aşa că a trebuit 
să m-ascund și s-aştept. 

— Dar..., bâigui Peggy, credeam că tu... 

— C-am ajuns înapoiată mintal? glumi Sonia. Da, asta s-a 
întâmplat. Multă vreme am stat în ceață, e adevărat, dar mi-am 
revenit. Cum totul mergea pe dos, am preferat să continui să fac pe 
idioata, din prudenţă, şi în felul ăsta nimeni nu m-a băgat în seamă. 

Peggy Sue se aruncă de gâtul prietenei sale și o strânse la piept. 

— Cât sunt de fericită! şopti ea. Te credeam pierdută pentru 
totdeauna. 

— Mi-am revenit greu, suspină Sonia. La naiba! Eram gata să 
rămân fără minte cu nenorocitul ăsta de soare. 

Se îmbrăţișară din nou, ștergându-şi lacrimile. 

— Ştii, murmură Sonia, lucrurile merg și mai rău decât vă 
imaginați. Asta voiam să-ți spun. Când aveam creierul scurtcircuitat, 
am descoperit din întâmplare că sunt branșată la frecvenţa folosită 
de animale. Nu știu de ce, se-ntâmplă să captez în parte emisiile lor 
telepatice și să ajung să le-nţeleg. Oh! Nu pe toate, bineînţeles... 


— Poţi... poţi să-i asculți? exclamă Peggy, fără voia lor? Este 
formidabil! Nimeni nu poate s-o facă. 

— Nu te entuziasma, făcu Sonia Lewine. Nu-i ceva hi-fi! Captez 
frânturi de gânduri... imagini. Animalele comunică mult prin 
imagini. Proiectează în spiritul prietenilor lor filmuleţe care seamănă 
cu reclamele de la cinema. În general sunt criptate... de neînțeles, 
dar unele dintre ele pot fi privite. Şi-am văzut câteva dintre ele. În 
orice caz, destul ca să mă ia cu frig pe şira spinării. Cred c-am înţeles 
ce se pune la cale. 

Peggy Sue se grăbi s-o pună pe Sonia la curent cu ce i se întâmpla 
bietului Dudley. 

— Asta merge pe ideea celor pe care le prevedeam, făcu prietena 
ei, clătinând din cap. În mare, în prezent sunt două clanuri, 
moderaţii și extremiştii. Moderaţii vor să fie despăgubiți de 
prejudiciile suportate. Vacile cărora li s-au omorât viţeii vor, la 
rândul lor, să le ia oamenilor copiii. Asta i se întâmplă lui Dudley. Ei 
numesc asta „adopţie punitivă”. 

Peggy simţi cum i se ridică părul pe ceafă. 

— Pot realmente să ducă transformarea până la capăt? întrebă ea, 
cu gâtul uscat. 

— Nu, nu cred, răspunse Sonia. Dar Melinda va reuși să șteargă 
amintirile umane ale lui Dudley. O să le pună în loc pe ale ei şi o să-i 
inducă bietului băiat gusturi şi obiceiuri de ierbivor. O să se-apuce să 
meargă în patru labe, o să pască iarbă... o să mugească şi o să dea 
lovituri de corn oamenilor care vor încerca să se apropie. Corpul lui 
se va transforma, dar nu total. O să fie ceva mai ales mental. 

— Dudley n-o să-şi mai amintească de nimic? gemu Peggy Sue. 
Nici de tine, nici de... mine? 

— Nici chiar de părinţi, confirmă Sonia. O să se creadă vițel şi va 
acționa ca atare. Și este valabil pentru toți copiii pe care animalele 


vor decide să-i adopte... sau, mai degrabă, să-i „convertească”. 

— Ai zis că-s două grupuri antagonice, îi aminti Peggy Sue. Care e 
a doua? 

— A doua vrea război total, suspină Sonia Lewine. Strânge 
revanșarzi extremiști care cer dreptate. Animalele care alcătuiesc 
această grupare consideră că omul trebuie să plătească pentru 
crimele lui alimentare. Ne reproşează c-am sacrificat milioane de 
animale pe altarul abatoarelor. Spun că apoi le-am hăcuit ca să 
răspândim resturile lor în galantarele congelatoarelor din 
supermarketuri. Nu încetează să repete că fraţii lor, surorile, copiii 
lor au sfârșit în farfuriile noastre sau între feliile de pâine ale 
hamburgerilor noştri. Pentru toate aceste crime, consideră că va 
trebui să fim pedepsiți. 

— Dar cum? se neliniști Peggy Sue. 

— Obligându-ne să ne sfâşiem între noi, evident, mărturisi Sonia. 
Pedeapsa ne va fi pe măsura crimelor comise. 

— Vrei să spui..., se bâlbâi Peggy. Vrei să spui că pot acţiona 
asupra spiritelor noastre ca să ne oblige să ne comportăm ca niște 
canibali? 

— Exact, confirmă Sonia. Nu se vor mulțumi să ne aplice vechiul 
principiu al sugestiei, pe care l-au folosit şi de care au abuzat de 
când au luat puterea. Asta ar fi simplu. Vrei să știi cum vor proceda? 
Mai întâi, îi vor lipsi pe copii și pe tineri de cuvânt, forțându-i să 
grohăie ca purceii de lapte... apoi, vor acționa asupra minții 
adulților, pentru a-i convinge că toți aceşti puști sunt nişte porci şi 
nimic mai mult. Ele știu cum să facă trucul ăsta. Pentru animale, este 
ceva elementar. N-o să le fie greu să-i convingă pe părinți să vadă 
porci în locul propriilor lor urmași. 

— Dar ce speră acționând astfel? 


— Nu fi proastă, Peggy! Foametea ameninţă, nu eşti conștientă 
încă? Rezervele din supermarketuri vor fi curând epuizate. 
Majoritatea rafturilor sunt goale. Trăim în circuit închis de prea 
multă vreme. Nu primim nicio livrare din exterior. Asta nu poate 
continua. De când locuiești tu la câinele albastru, lucrurile s-au 
deteriorat; șeriful a trebuit să ia măsuri de raţionalizare. Oamenii nu 
mai au dreptul să cumpere ce le trece prin minte, nici să facă 
provizii. Se strânge cureaua. Nu exagerez. Sărăcia se instalează, 
curând or să-nceapă să se bată pentru o simplă cutie de conserve. 

— În... înţeleg, bâigui Peggy Sue. 

— Când mâncarea o să devină o obsesie, continuă Sonia, adulţii 
nu vor mai avea decât un gând: să pună în frigare acel purcel de 
lapte necunoscut care se încăpăţânează să locuiască în camera 
copilului lor. Și purcelușul va fi chiar... 

— Fiul lor, completă Peggy. 

— Exact, confirmă Sonia Lewine. lată răzbunarea animalelor. Să-i 
oblige pe oameni să-şi mănânce propriii copii, aşa cum altădată 
mâncau viţeii, oile, mieii. 

— Trebuie preveniţi tinerii, adăugă Sonia, trebuie făcut un anunţ 
la liceu, fără întârziere. 

— Nu știu dac-or să ne creadă, obiectă Peggy, eu sunt mai 
degrabă prost văzută... în timp ce pe tine te consideră ţicnită. 

— Ştiu, suspină Sonia. Trebuie încercat totuși. 

Cuvintele Soniei îi atraseră atenţia lui Peggy Sue asupra 
problemei alimentaţiei. De când intrase în serviciul câinelui albastru, 
adolescenta se hrănea mai ales cu spaghete cu roşii şi pizza 
congelată, pe care le găsea în dulapurile şi congelatorul casei 
stăpânului. Nu-i trecuse prin cap că afară situaţia putea fi altfel. 
larba, fructele și legumele, devenite albastre, aveau un gust 
îngrozitor. Oamenii nu reușeau să le mănânce. Numai animalele se 
acomodaseră. În aceste condiţii, era destul de greu pentru oameni să 
devină vegetarieni! Încă o dată, Invizibilii împărţiseră și unora, şi 
altora cărți false. 


După-amiază, în timp ce-l însoțea pe câinele albastru la o nouă 
întrunire politică, cercetă străzile și magazinele cu atenţie. Văzu că 
nu era decât o singură cutie de conserve pe rafturile 
supermarketului. În afară de produsele de întreținere, nu mai era 
nimic! 

Se făcea foarte cald. Soarele albastru răspândea o lumină 
nesănătoasă, groasă, prin care lucrurile și oamenii păreau că vibrează 
ca pe fundul unui lac. Sub pălăria ei de pai cu boruri largi, Peggy 
Sue transpira. Puţinii oameni pe care-i întâlnise aveau aceeași 
fizionomie slăbită, același aer bolnav. Sonia Lewine nu exagerase; 
orașul era pradă foametei. Lipsiţi de posibilitatea de a se orienta spre 
o hrană exclusiv vegetală, oamenii mureau de foame. 

„Mecanismul capcanei se pune în funcțiune”, gândi Peggy. 


Trebui s-aştepte sfârşitul discuţiilor, cu pălăria câinelui albastru 
pusă cuminte pe genunchi. Când consfătuirea animalelor se termină, 
o luă pe drumul spre casa notarului, mergând în urma „stăpânului” 
său, la zece pași în spatele lui. Corcitura era tulburată, asta se vedea 
din felul în care îşi clănțănea maxilarele și-și agita capul. 

— Nu-i în regulă? întrebă ea. 

— Nu, admise el. Lucrurile sunt pe cale să-mi scape. Eu sunt un 
moderat şi sunt considerat prea indulgent față de oameni. Sunt 
depășit de fracțiunea Partidului animal. Lucrurile nu evoluează cum 
am sperat. Oamenii crapă de foame... dar şi carnivorii. Rezervele de 
hrană se termină, pateurile, crochetele, totul s-a topit ca zăpada la 
soare. Contam pe o revoltă ca să dispunem de cadavre umane, care 
ne-ar fi furnizat o excelentă carne de măcelărie. Vai, această revoltă 
n-are loc. Seth Brunch complotează prea mult, dar nu se decide deloc 
să treacă la acţiune. Câinii, vulpile, dihorii, pisicile, dingo, coioții, 
lincşii... toți carnivorii din oraș și din câmp cer astăzi hrană. Se agită. 
Cer instaurarea unui tribunal care să judece și să-i condamne pe toți 
criminalii umani care au profitat de asasinarea animalelor: măcelari, 
șefi de restaurante... dar și complici ai lor: bucătarii, chelnerii. 

Peggy Sue simţi un nod în gât. 

— În felul ăsta, șopti ea, puteţi condamna și clienții, adică toată 
populaţia din Point Bluff. 

— Nu glumi, suspină câinele. Cred că se gândesc şi la asta. Cu cât 
vor fi mai mulţi condamnaţi, cu atât va fi mai multă mâncare. Sora 
ta, Julia, face parte din lot. 

— Ştiu, gemu fata. Nu pot face nimic ca să-i liniștesc? 

— Le e foame! mârâi interlocutorul ei. Şi după ceva timp, o să fiu 
și eu ca ei. (Clănţăni din dinţi, în urmărirea unei muște imaginare. 
După un moment adăugă:) Vacile sunt şi mai dezlănţuite, cer 


dreptate. Pregătesc o răzbunare de mare amploare. Ele... ele vor să-i 
oblige pe părinții umani să-şi devoreze copiii. 

— Mi s-a spus, mărturisi Peggy. Credeam că-i vorba de un zvon 
fantezist. 

— Vai, nu, suspină câinele albastru. Sunt foarte hotărâte să se 
răzbune. Cel mai rău e că au şi mijloacele. Planul poate reuşi pentru 
că au acum puterea mentală necesară să-l pună în practică. Dacă se 
unesc, reușesc să-i hipnotizeze pe adulți și să-i facă să vadă ce vor 
ele. În realitate, este destul de simplu, atâta vreme cât se pot insinua 
în gândurile unui individ. Dacă voiam, te-aș fi putut face să crezi că 
acești copaci sunt din ciocolată și te-ai fi aruncat să le mănânci coaja. 
Nici nu ţi-ai da seama că-i o iluzie. Ai mesteca rumegușul, ai avea 
limba plină de așchii, și totuși ai mai vrea. 

Vocea lui suna din ce în ce mai îndepărtată în mintea lui Peggy 
Sue. Considera, fără îndoială, c-a spus prea multe. 

— Te-ai opune dacă i-aş preveni pe tinerii din colegiu? întrebă ea. 

— Nu, răspunse câinele. Dar asta n-o să folosească la nimic. 
Undele sugestiei or să preia controlul minţii lor fără să poată schița 
cea mai mică rezistență. Nu aveţi destulă putere mentală ca să le 
respingeți. Sunteţi copii, putem să vă facem să credeţi tot de dorim. 

Părea obosit şi dezarmat. Dintr-odată, se-ntoarse cu fața ca s-o 
privească pe fată în ochi. 

— O să-ți redau libertatea, spuse el. Sunt ameninţat. Nu-i 
imposibil ca tovarăşii mei de luptă să-ncerce să mă asasineze. Nu 
vreau să fii victima furiei lor. M-ai servit bine și-ți mulțumesc. Acum 
du-te, întoarce-te acasă. Nu ţi-am ascuns nimic, știi ce-o să urmeze, 
încearcă să scapi cât mai bine posibil. De fapt, țin mult la tine. Într-o 
altă viaţă, aș fi fost mulțumit să fiu câinele tău... m-ai plimba, ne-am 
juca împreună, mi-ai povesti necazurile tale. Vezi tabloul: o 


puştoaică îndrăgostită şi o javră credincioasă, mereu gata s-alerge 
după mingea care i se aruncă. 

Peggy schiță un gest în direcţia lui. Se dădu înapoi. 

— Du-te! spuse el, arătându-și colții. Acum, fiecare pentru el. 

Şi, întorcându-i spatele adolescentei, începu să alerge pe drumul 
nesfârșit, ridicând în urma lui un nor de praf. 

După ce ezită un timp, Peggy Sue se hotărî s-o ia pe unde venise 
și să se-ntoarcă în oraș. 


Când ajunse la școala dezafectată, transformată în locuință 
colectivă, Peggy fu frapată de înfăţişarea slăbită a Juliei şi a lui mami. 

— Se vede c-ai mâncat cât ţi-a fost foame! rânji sora ei, în loc de 
„bun venit”. la uite ce obraji rotunjori! 

Mama interveni ca să le ceară să vorbească mai încet, dar părea 
epuizată. 

— N-ai adus nimic? întrebă ea. 

Peggy Sue încercă, în șoaptă, să-i explice faptul că animalele 
carnivore sufereau şi ele de lipsa de hrană. Vedea clar că n-o 
credeau. 

— Toate rezervele sunt epuizate sau aproape, insistă ea. lar 
câinele albastru nu mai reuşeşte să-i facă să se supună. 

— Ce tot povestești aici? se neliniști Julia. Vrei să spui că au în 
vedere să ne mănânce? 

— Cam așa ceva, admise Peggy. 


x 


În aceeași noapte, în tovărășia Soniei Lewine, ceru directorului 
colegiului să convoace elevii în sala de mese. Încetaseră să mai țeasă 
și să mai coasă haine de mai multe zile, căci animalele nu se mai 
prezentau la probe. Când tinerii se adunară, Peggy Sue luă cuvântul 
și expuse în amănunt diferitele ameninţări care planau asupra Point 


Bluff. Vai, în timp ce vorbea despre transformările și canibalismul 
părintesc, vocea îi fu acoperită de fluierături şi de huiduieli. Refuzau 
cu înverșunare s-o creadă. Nici Sonia Lewine nu avu mai mult 
succes. Era tratată ca o debilă mintal, iar unii o sfătuiau să se-ntoarcă 
la grădiniţă, să înveţe alfabetul. 

— Creierul tău are tot atâta capacitate de gândire cât o omletă 
mexicană! strigă un băiat cu faţa acoperită de coșuri. 

Numai Seth Brunch rămase tăcut, cu sprâncenele încruntate. 
Peggy Sue fu convinsă că el nu punea deloc la îndoială informațiile. 
Conferinţa se transformă într-un haos și directorul trebui să 
intervină ca să restabilească liniștea. La ideea că părinţii lor puteau 
să-i ia drept purceluși de lapte şi să-i mănânce, unii adolescenţi se 
tăvăliră de râs. Sonia avea lacrimi în ochi. 

— Măcar am încercat, suspină Peggy, lipindu-se de ea. 

— Ce înseamnă nebunia asta? întrebă șeriful, care asistase la 
intervenţia celor două fete. V-aţi pierdut minţile? Vreţi să creaţi 
panică? 

— N-am spus decât adevărul, strigă Peggy Sue. În scurt timp, 
tinerii din Point Bluff vor fi nevoiţi să înfrunte lucruri îngrozitoare. 

— Astea-s prostii! o ironiză Carl Bluster. 

Peggy încercă să-şi păstreze calmul și să nu izbucnească în lacrimi 
sub efectul enervării. 


Sala se goli în harababură şi râsete. 

„Situaţia îi sperie prea tare, gândi Peggy Sue, nu vor să privească 
realitatea în faţă.“ 

Cele două prietene rămaseră singure. De la începutul 
evenimentelor, majoritatea sălilor de clasă erau goale. Adolescenţii 
rătăceau pe câmp, în căutare de hrană. Totuși, nu intrau în pădure, 


căci mulți dintre cei care făcuseră imprudenţa de a nu respecta acest 
no man's land nu se mai întorseseră niciodată. 


Peggy Sue şi Sonia deciseră să se ducă să-i facă o vizită lui 
Dudley. Văzându-le trecând, trei băieți scoaseră grohăituri de porc. 

— Imbecilii, suspină Sonia. Încercăm să le salvăm viaţa şi ei se- 
ntorc tot împotriva noastră. 

leşiră din clădire şi o luară pe drumul care ducea la ferma unde 
prietenul lor era ţinut prizonier. Era lună plină. Uriașă, umplea tot 
cerul. Cele două fete înaintau prin noapte, însoţite de ecoul paşilor 
lor. Nu îndrăzneau să mai vorbească despre ce avea să urmeze. La 
un moment dat, se opriră ca să cerceteze pădurea care înconjura 
Point Bluff ca un zid foșnitor. De acolo începea lumea liberă, lumea 
normală... 

Ajunseră, în fine, la ferma cufundată în întuneric, ca toate clădirile 
locuite de animale, care nu simțeau nevoia să aprindă vreo lampă. 

— Mergem? propuse Sonia. 

Peggy Sue dădu din cap; îi era teamă de ce-avea să descopere. 
Ţipătul unei bufniţe le făcu să tresară. Un şobolan se agita și încerca 
să se infiltreze mental în capul lor, dar n-avea destulă putere 
telepatică pentru a le deranja și renunţă aproape imediat la 
incursiune. 

Sonia împinse ușa de la grajd şi rămase nemișcată, ca să aibă timp 
să i se obișnuiască ochii cu întunericul. 

— Este... cineva aici, constată ea, foarte încet. 

Peggy îngenunche. Era Dudley, ghemuit printre baloturile de 
paie. N-avea pe el decât nişte pantaloni vechi, sfâşiați. Dormea. Avea 
pieptul acoperit de o blană aspră, bălaie. Gâtul i se-ngroşase, 
ajungând la proporţia unui gât de taur. Nasul turtit, plin de muci, 
avea acum aspectul unui bot. Avea coarne... 


Nu se vedeau decât ele, țâșnind de o parte şi de alta a frunții. 

— Ce oroare! se înecă Sonia. El, care era atât de drăguţ, ai zice 
că... că-i un vițel. 

— Asta o să şi devină, șopti Peggy. 

Emoţia îi făcea cuvintele aproape de neînțeles. 

— Era... era atât de drăguţ, repetă prostește Sonia Lewine. Uite... 
uite ce-a ajuns. Ce tâmpenie! 

Părea furioasă şi supărată în același timp. De data asta, vorbise 
prea tare. Dudley se mişcă mormăind. Avea respiraţia grea şi gesturi 
care deja nu mai aveau nimic omenesc. Îngrozită, Peggy observă 
dintr-odată că degetele băiatului erau lipite între ele, în aşa fel încât 
să formeze un fel de copită. 

— Vino, spuse ea, apucând mâna Soniei, să mergem. 

În acelaşi moment, Dudley deschise ochii şi o privi. 

— Suntem... noi suntem, se bâlbâi ea. 

Băiatul nu reacţionă. Ca un animal deranjat din somn, încercă să 
analizeze situaţia, fără să priceapă bine ce se-ntâmpla. 

— Nu ne recunoaște, gâfâi Sonia. La naiba! Nu știe nici măcar cine 
este! 

Dudley se scutură, apoi, după ce mirosi paiele pe care se odihnea, 
se apucă să rumege câteva fire. 

— Vino, şopti Peggy, trăgând-o pe Sonia afară. Nu folosește la 
nimic. Vaca Melinda, cea care l-a adoptat, a reușit să-i șteargă 
amintirile de om. 

Se îndepărtară fugind ca nişte nebune, iar vântul nopţii le uscă 
lacrimile pe obraji. 


x 


In școala veche, la fel ca și-n oraș, totul mergea de-a-ndoaselea. 
Adjuncţii şerifului încetaseră să mai pună pază. Ușile, altădată 
ferecate, se bălăbăneau. Profitând de această lipsă de supraveghere, 


oamenii începeau să se-ntoarcă acasă. La fel și mami și Julia. 
Deciseseră să se-ntoarcă în tabăra de trailing şi se refugiase în 
interiorul vechii rulote. 

Atmosfera era sinistră. Ajungând în camping, toată lumea se 
grăbise să verifice apa, uleiul, benzina, ca şi cum era posibil să plece 
la drum, întorcând spatele orașului Point Bluff. Pregătirile încheiate, 
conducătorii mașinilor începuseră să se-nvârtească în jurul 
vehiculelor, aruncând priviri întunecate în direcția pădurii. Căci 
acolo era problema... Deci, cine va îndrăzni să rişte primul? 

— Nu trebuie decât să facem o caravană, propuse un om voinic, în 
ținută de pădurar. Dacă intrăm toţi odată, n-o să ni se-ntâmple 
nimic! 

Ideea lui nu încântase pe nimeni. Se puseseră pe aşteptat în 
hârâielile enervante ale posturilor de radio, care se-ncăpăţânau să 
capteze vacarmul diferitelor sunete telepatice, scoase de animalele 
preocupate să converseze mental. 

Toată lumea suferea de foame. Cei mai tineri, incapabili să reziste, 
mâncau fructe albastre care-i îmbolnăveau. 

Mami făcuse inventarul dulapurilor din vechea rulotă și scosese 
din „rezerva în caz de lipsă” câteva conserve de fasole cu roşii, pe 
care cele două fiice se aruncară gemând de lăcomie. 

— Asta n-o să ne-ajungă prea mult, suspinase ea. Măcar dac-am 
putea merge în pădure, sunt sigură că s-ar găsi fructe și plante 
comestibile. Copacii sunt stufoşi. Probabil că au captat ei razele 
soarelui albastru. Dar ceea ce creşte la nivelul solului poate n-a fost 
infectat... da, acolo trebuie căutat. 

— O să mă duc mâine, decise Peggy Sue, dar nu spunem nimănui. 

— Cum te recunosc! o luă în râs Julia. După ce te-ai lăfăit la 
câinele albastru, uite că vrei să faci și pe eroina! 


A doua zi, când se lumină de ziuă, Peggy ieşi din caravană în 
vârful picioarelor și o luă în direcţia pădurii. Nu ştia cum or să 
reacționeze Invizibilii la asta, se pregătea pentru ce era mai rău. Bătu 
tufişurile în căutarea unor fructe sălbatice. Adună mure, precum și 
alte fructe comestibile. Sub copaci era întuneric, aveai impresia că 
noaptea rămânea prizonieră sub copaci, în timp ce ziua domnea 
peste tot restul. Peggy Sue era preocupată să culeagă nişte păpădie, 
când o emisie mentală îi trecu prin gând. Fu ca o lovitură scurtă, şi 
fata ştiu că animalele telepate se ascundeau acolo, îngrămădite în 
desiș. Se purtă de parcă nu-și dăduse seama de nimic. Nu-i trebui 
prea mult timp ca să repereze trei sau patru vaci ascunzându-se în 
spatele copacilor. 

În întunericul pădurii, prezența acestor rumegătoare tăcute, care 
pregăteau o ambuscadă în mijlocul tufişurilor spinoase, căpăta o 
dimensiune neliniștitoare. Ce făceau acolo, atât de departe de staul? 

„Un comando, gândi Peggy. Un comando de vaci mute.“ 

Era caraghios... şi înspăimântător. Fata consideră mai prudent să 
bată în retragere. Niciun gând straniu nu-i exploră creierul, 
animalele n-o luaseră drept ţintă, vizau pe altcineva. Dar pe cine? 

Adolescenta se-ntoarse la caravana familiei. Julia se aruncă pe 
mure și se mânji pe buze. Trebui s-o oprească înainte să lichideze tot 
coşul. 


x 


Peggy Sue rămase toată ziua cu ochii-n patru. În timpul după- 
amiezii, o agitaţie subită cuprinse tabăra de rulote. Aleile răsunau de 
țipete și de tropăieli. Oamenii se ciocneau, se îmbulzeau. Mami 
deschise ușa dărăpănată ca să scoată capul afară. 

— Doamnă Fairway! îi strigă un vecin în T-shirt, care agita o bâtă 
de baseball, Johnny Blackwell tocmai a descoperit un porc care se 
învârtea printre rulote... un purcel de lapte. Dacă-l prindem, o să 


facem un grătar extra! Veniţi repede cu fetele, să fim mai mulți ca să 
nu-l scăpăm. 

La cuvintele „purcel de lapte”, Peggy Sue ciuli urechea. Îi era frică 
să conştientizeze ce era pe cale să se-ntâmple. 

„Nu-i un porc, gândi ea, este un copil... lată de ce stăteau vacile 
ascunse în pădure, se pregăteau să bombardeze tabăra cu unde 
hipnotice!” 

Julia deja răscolea dulapurile în căutarea unei arme, a unei bâte. 

— Trebuie să mergem! strigă ea, cu o voce stridentă. Dacă stăm 
aici cu braţele încrucișate, n-o s-avem dreptul să mâncăm din el. 

Înarmată cu o fostă puşcă-harpon în care se afla o săgeată 
ruginită, se grăbi să iasă afară, s-o ia pe urma gloatei care urla. 

— Nu pot să-i las să facă asta! strigă Peggy Sue. Trebuie să-i 
împiedic. 

— Destul cu sensibilitățile! mormăi mama ei. Toți murim de 
foame şi nu-i decât un porc. 

— Ba nu! gemu fata. Nu-i deloc adevărat! 

Scăpând din mâinile lui mami, sări jos şi sfârși prin a tropăi 
printre ocupanții campingului, care alergau agitând ciocane, ţăruși 
sau topoare. 

— Opriţi-vă! urlă ea, nu este ceea ce credeţi! 

Nimeni n-o ascultă. Aveau ochii ieşiţi din orbite, bale de poftă la 
gură. Nu se gândeau decât la fleici, la pulpiţe, la cotlete... 

— Acolo! Acolo! ţipă cineva, încearcă să se-ascundă sub rulota 
mătuşii Jenkins. Pune-ţi mâna pe el, repede! Maxwell, pregătește 
cuțitul să-l înjunghii. 

— Auziţi-l cum guiţă! rânji Sandra Wizcek, simte că i-a sunat 
ceasul. 

Peggy Sue se uită la ei înmărmurită. Foamea făcuse din ei 
căpcăuni cu ochi înnebuniți. Dând din coate, îşi făcu drum prin 


mulțime. Se agitau, arătau cu degetul spre un copil îngrozit, care 
încerca să se strecoare sub rulote, ca să se pună la adăpost de mâinile 
care voiau să-l prindă. 

„Este Tony, copilul cel mic al familiei Wizcek, constată Peggy Sue. 
Mama lui nu-l mai recunoaște, este chiar cea mai îndârjită dintre toți. 
Dacă pune mâna pe el, o să-i crape capul cu bâta. “ 

— E Tony! urlă ea. Opriţi-vă! Sunteţi nebuni! Este Tony! 

Fu îmbrâncită. Un bătrân îi dădu o lovitură de cot în stomac, ca 
să-i ia locul în primul rând. Cu suflul tăiat, Peggy trebui să dea 
înapoi. Din cauză că era scund, puştiul reușise să se ghemuiască 
departe de atingerea mâinilor adulţilor dezlănțuiţi, dar un 
adolescent foarte slab, supranumit „Ţiparul”, se şi pregătea să se 
strecoare după el, cu cuțitul în dinți. 

— Taie-l! urla dna Wizcek în culmea exaltării. 

Peggy Sue pricepu că-i rămânea puţin timp ca să acţioneze. Îi veni 
o idee. Întorcând spatele mulțimii, alergă în direcția pădurii. În 
trecere, apucă o creangă în flăcări, din focul pe care copiii din tabără 
tocmai îl aprindeau ca să frigă animalul. Învârtind torţa deasupra 
capului, se aruncă în tufișuri în fața vacilor îngrămădite la umbră şi 
agită torța sub boturile lor. Rumegătoarele dădură înapoi, speriate 
de flăcări. Teama le făcu să piardă controlul asupra emisiilor 
hipnotice. Imediat, strigăte pline de decepţie se auziră din camping. 

Peggy Sue continuă să-nainteze și hăitui animalele printre 
tufișuri, fără să ezite să le înroşească pielea. Spera ca durerea 
arsurilor să le împiedice să-și reia lucrarea. Foarte repede, animalele 
dispărură printre copaci, iar ea rămase singură, cu torța carbonizată 
în mână. 

Când se-ntoarse, oamenii din tabără discutau aprins, fiecare 
acuzându-l pe celălalt că lăsase să-i scape porcul. 

— Este vina micului Tony, mormăi un bărbat, l-a speriat. 


— Nu mai pricep nimic, mormăi un altul. Acu’ vedeam porcu’, iar 
imediat dup-aia un puşti stătea în acelaşi loc. 

— Sunteţi vânători proști! vocifera dna Wizcek, furibundă. Dac-aţi 
fi fost mai rapizi, am fi avut friptura și la ora asta deja ne-am fi 
desfătat. 

Julia, ca şi ceilalţi, era prost dispusă. Îşi agita pușca acvatică 
ruginită. 

— Este exasperant! repeta ea. Și când mă gândesc că era aproape, 
mai că pusesem mâna pe el... E şi vina ta, pentru că ne-ai împiedicat 
să ne apropiem! S-a pierdut timp din cauza ta. 

Mami interveni ca s-o facă să tacă, înainte ca furia mulţimii să se- 
ndrepte împotriva lui Peggy Sue. 

Aceasta îl căută pe Tony din priviri. Ţâncul stătea ghemuit sub o 
masă din camping. Tremurând de groază, ţinea ochii închişi ca să 
nu-i mai vadă pe adulţii care se-ngrămădeau în jurul lui. 

„l-am salvat viața, gândi fata, dar nu-i decât o partidă cu remiză, 
vacile extremiste or să se-ntoarcă. Ţin să se răzbune. Or să meargă 
până la capăt.” 


x 


În aceeași seară, Peggy Sue trebui să facă față unei noi alerte. Un 
al doilea „porc“ fu localizat în camping. Mami şi Julia erau gata să 
ațipească, dar o lovitură puternică făcu ușa de metal a caravanei să 
tremure. Jim Bockton, un mecanic în șomaj, îşi vâri capul prin 
crăpătură şi strigă: 

— Aţi aflat ultima noutate? Sanchezii, mexicanii care stau într-un 
vechi vagon mizerabil în celălalt capăt al terenului... ascund trei 
purcei la ei! Vă daţi seama? În timp ce toată lumea moare de foame, 
mizerabilii ăștia ascund ceva ce-ar hrăni toată comunitatea! 

— Cum de-i posibil? se miră mami, sunt totuşi cumsecade, iar cei 
trei băieţei ai lor sunt atât de drăguți. 


— Între timp, i-o reteză Bockton, ascund trei purceluși la ei. Veniţi 
cu noi? Mergem acolo în grup, ca să confiscăm hrana cu labe. 
Bătrânul Kurt este gata să aprindă focul. 

Peggy Sue se ridică. Trei băieței... trei purcei de lapte... Vacile îşi 
reluaseră emisiile telepatice! 

De data asta, nu mai pierdu timpul parlamentând cu mulțimea, se 
strecură de-a dreptul în pădure. 

— Mami, o imploră Julia, trebuie să mergem, dacă nu, noi nu vom 
primi nimic... 

— Ai dreptate, capitulă dna Fairway. Nu mai putem face mofturi. 

— Eu iau pușca-harpon, decise Julia... și două săgeți, pentru orice 
eventualitate. 

leşiră, luând-o pe urmele lui Bockton. Peggy sări afară din rulotă 
și alergă spre grătar. Așa cum făcu și cu câteva ore mai devreme, 
fură o creangă aprinsă şi o şterse spre tufișuri, în timp ce locuitorii 
campingului asediau vagonul Sanchezilor. 

Vacile erau acolo, dar de data asta se așteptau la reacția lui Peggy 
Sue şi fata încasă o lovitură de corn telepatică şi urlă de durere. Se 
prăbuși cu senzaţia că intestinele îi curgeau din burta deschisă. 

„Nu-i decât o iluzie! se strădui ea să gândească, în timp ce 
transpiraţia îi curgea pe față. Reacționează, nu te lăsa copleșită! Nu-i 
real. Nu te-au atins.” 

Totuși, suferința îi tăia respiraţia. Îşi adună forţele și, apucând 
torța, păși tiptil spre vaci. Dar acum fu mai puțin înțelegătoare și le 
arse boturile. Rumegătoarele se dădură înapoi în dezordine. 
Confuzia le dezorganizase strategia mentală şi fenomenul de 
hipnoză colectivă care lovea populaţia campingului se risipi dintr- 
odată. 

Copiii Sanchez erau salvați. 


„Dar n-o să pot să fiu peste tot, gândi Peggy masându-și buricul. 
Cine ştie dacă, chiar în momentul ăsta, în Point Bluff nu sunt părinți 
gata să-şi pună în frigare propriii copii?” 

Ca să-i confirme temerile, o văzu apărând de Sonia Lewine, fără 
suflare. 

— În oraş, lucrurile merg foarte prost, zise dintr-o suflare fata, 
lăsând să-i cadă bicicleta. Oamenii au înnebunit, cred că văd porci 
peste tot! Aleargă pe străzi agitând furci! Deja l-au omorât pe 
micuțul Mickey Baldwin... puştiul ăla de zece ani, care distribuia 
ziarele duminica, ştii? Sunt gata să-l frigă în piaţa primăriei... şi... și 
șeriful a şi mâncat o bucată! 

Trebui să se depărteze ca să vomite la rădăcina unui copac. Peggy 
Sue o susținu și-i şterse gura cu batista. 

— Vino, spuse ea, o să dormi cu mine în rulotă. Nu vreau să te 
plimbi singură pe străzi în seara asta. 

Peggy Sue și Sonia se baricadară în spatele mașinii, cât mai 
departe posibil de mami şi Julia, care erau disperate de la dispariția 
celor trei purceluși care trăiau în locuința Sanchezilor. 

— Nu pricep cum au reușit să-i ascundă, mormăi Julia. Încă 
salivez... Ooh! Cei trei purceluşi frumoși, atât de rozalii, atât de grăsuţi... 

— Taci, porunci mami, îţi faci rău. 

— Ce-o să se-ntâmple? gemu Sonia, lipindu-se de prietena ei. 
Dacă nu se găsește repede o soluţie, curând o să ne vină şi nouă 
rândul. 


Acea noapte infernală semănă panică printre adolescenți. Îngroziți 
de sinistrul „barbecue“ din piața primăriei, tinerii nu mai aveau 
nicio încredere în părinţii lor. Încetaseră să râdă de Peggy Sue şi, 
dimpotrivă, o implorau să le dea sfaturi. 


— Tata și mama m-au urmărit toată noaptea cu un cuţit de 
bucătărie în mână, se bâlbâi Mike. Dacă nu reușeam să mă baricadez 
în hambar, la ora asta aș fi fost mort şi tranșat în cotlete! 

— La fel mi s-a întâmplat și mie! se văitară alți zece băieți. La 
naiba! Erau ca niște demoni, cu ochii ieșiți din orbite, lingându-și 
buzele... 

— Cel mai rău, sughiță Elisa Morton, e că dimineaţa nu-și mai 
amintesc nimic. Totul e șters din capul lor. 

Tremurau la gândul de a trăi o altă noapte de groază. 

— Un lucru este sigur, conchise Peggy Sue, animalelor le e greu să 
menţină timp îndelungat puterile emisiilor hipnotice. Aceste exerciţii 
le epuizează. Fără îndoială, le produc mari dureri de cap, altfel ar fi 
reînceput de dimineaţă, ceea ce nu-i cazul, se vede. 

— Crezi c-au nevoie să-și reîncarce bateriile? întrebă Sonia. 

— Da, răspunse Peggy. În acest moment sunt lipsite de energie, 
dar n-o să dureze mult. 

Trebui să se urce pe birou ca să improvizeze un discurs şi să le 
explice tinerilor că nu toate animalele vor să se răzbune. 

— Radiațiile hipnotice sunt isprava unui nucleu de vaci 
extremiste! strigă ea. 

— Şi celelalte..., strigă Mike, dând din mâini. Cele care 
transformă copiii în viței... oare ele ne apără? 

— Fără îndoială, se hazardă Peggy Sue. 


Nu fu nevoie de mai mult ca să-i facă pe adolescenţi să se 
năpustească afară din colegiu. Alergau, împingându-se, călcându-i 
în picioare pe responsabilul cu disciplina. Peggy şi Sonia avură 
nevoie de un timp ca să-și dea seama că alergau în direcția fermelor 
învecinate, ca să-ncerce să se pună sub protecția primului rumegător 
care ar fi vrut să adopte „copii”. 


Peggy Sue îl prinse pe Mike de mânecă, dar băiatul se eliberă cu o 
mişcare bruscă, ca să-ncalece pe bicicletă. 

— Nu ştii ce faci, îi șopti fata. N-ai văzut ce i s-a întâmplat lui 
Dudley? 

— S-a schimbat pe bune în vițel, adăugă Sonia cu voce sugrumată. 

— Mai bine să fii vițel decât mort! îi aruncă Mike şi începu să 
pedaleze furios spre ieşirea din oraş. 

— Toţi şi-au pierdut minţile, murmură Sonia Lewine. Te lasă 
mască... toate mutrișoarele astea care, acum o lună, ar fi preferat să 
fie trăsnite de furtună decât să vină la ore cu un pulover vechi, 
preferă astăzi să se transforme în junincă. E prea mult! Am impresia 
că am vedenii! 

— Le este frică, suspină Peggy. Şi mie îmi este. Nu prea am chef să 
mă-ntorc în camping. Mă gândesc la sora mea... ieri-seară era 
printre cei mai dezlănțuiți. 

„După ce le-am făcut vacilor, gândi ea, o să devin ţinta lor. O să 
trebuiască să fiu atentă.“ 

— Nu se poate rămâne afară, se văită Sonia, este prea periculos. O 
să încerc să-mi aranjez o ascunzătoare în podul părinţilor mei. Există 
acolo un dulap; punând un lacăt pe interior, aş putea să mă-ncui. 
Ușa e zdravănă. Dacă nu știi unde să te duci, vino cu mine, este 
destul de mare ca să-ncăpem amândouă. 

O şterse spre casă, pentru că voia să profite de lipsa emisiilor 
telepatice ca să-şi aranjeze ascunzătoarea. 

Peggy nu încercă s-o rețină. Rămasă singură, se simți şi mai 
derutată. Liceul gol amplifica zgomotele. Peggy tresărea la cel mai 
mic scârțâit. Dacă o urmăreau aici, ar fi fost lipsită de apărare, pentru 
că majoritatea ușilor nu se-nchideau cu cheia. 

În pofida tuturor celor întâmplate, decise să se-ntoarcă în tabăra 
rulotelor. Pe drum, văzu grupuri de adolescenți mergând din fermă 


în fermă ca să aranjeze o adopţie salvatoare. Băieţii nu ezitau să-și 
scoată tricourile ca să-și arate musculatura și să dovedească faptul că 
or să fie viței bine făcuți. Îi găsi jalnici, n-aveau nicio idee în legătură 
cu ce-i aștepta. Nu-l văzuseră pe Dudley rumegând paie din 
propriul aşternut, cu ochii duși, abrutizat. 

Câteva vaci, interesate de toată agitația asta, catadicsiseră să iasă 
din staule ca să-i examineze pe candidaţii la animalizare. Rumegau, 
placide, privindu-i cum gesticulau. 


Peggy Sue ajunse, în cele din urmă, în camping. Fu surprinsă să 
descopere că bărbaţi înarmaţi cu țăruși şi furci patrulau printre 
rulote. Apropiindu-se, îşi recunoscu vecinii. 

— Asta pentru cazul în care porcii se-ntorc, îi şopti Bockton. De 
data asta, n-o să-i mai lăsăm să scape! Poţi să mă crezi! 

Cum se-ndrepta spre rulota familiei, bărbatul o opri ca să-i 
șoptească: 

— Dacă ai informaţii despre oameni care ascund mâncare, ai face 
mai bine să-mi comunici. Dacă nu, o să fie de rău... Toată lumea 
trebuie să colaboreze. Asta e regula. Cei care nu vor lua parte la 
vânătoare nu vor mânca nimic. 

O fixă cu o lucire de nebun în priviri. Ei i se făcu frică şi se grăbi 
să se urce în rulotă. Mami și Julia erau acolo, îmbufnate. Jucau cărţi 
ca să facă să treacă timpul... și să uite de foame. 

Peggy Sue începea și ea să sufere de crampe la stomac. 

— Ai văzut? îi aruncă soră-sa. S-au pus santinele. Au dreptul să se 
uite prin rulote și în corturi în orice moment. De-asta nu trebuie trase 
perdelele şi nu trebuie stinsă lumina. Dacă bănuiesc că te-ascunzi în 
întuneric ca să mănânci în secret, forțează ușa. 

„Toți sunteţi pe cale să vă pierdeţi minţile!” ar fi vrut să le strige 
Peggy Sue. 


Se ghemui pe canapeaua veche, prefăcându-se absorbită de 
lectura unui roman. În realitate, stătea la pândă, pregătindu-se de ce 
era mai rău. Se întreba dacă vacile recuperaseră destulă putere 
mentală ca să lanseze un al doilea atac hipnotic la căderea serii. 

— Bietele mele micuţe, se văita mami, n-am mare lucru să vă dau. 
Am găsit trei punguţe vechi de alune sărate, pe fundul unei genţi de 
plajă. Sunt expirate, dar ori asta, ori nimic. 

Julia şi Peggy Sue se aruncară pe mâncarea cu gust de ulei rânced, 
care nu făcu decât să le deschidă apetitul. 

Liniştea se instală, apăsătoare. După un moment, Peggy avu 
neplăcuta senzaţie că privirea Juliei i se lipea de umerii şi de brațele 
goale. Era în privirea asta ceva ce nu-i plăcea, o... poftă total 
deplasată. Ai fi zis că Julia tocmai contempla o mâncare gustoasă, 
căreia îi simțea aroma imaginară. 

— Dacă... dac-am face o partidă de cărți? propuse Peggy Sue. 

Mama și sora ei nu-i răspunseră. Acum o fixau amândouă cu o 
atenţie halucinată. Julia întinse mâna peste masă ca s-o ciupească pe 
Peggy de carne. 

— Au! gemu adolescenta. Ai înnebunit? 

Dar ştia perfect ce se întâmpla cu sora ei. Ştia chiar prea bine. 
Emisiile hipnotice fuseseră reluate! Animalele erau gata să instaleze 
imagini fictive în mintea adulţilor... imagini care, în câteva minute, o 
să le prezinte fiii sau fiicele sub forma unui porc. 

Panica îi umplu fruntea de sudoare. Julia îşi trecu limba peste 
buze, murmurând: 

— Miroase bine. 

— Da, adăugă mami. E... e foarte gras... şi fraged. 

Peggy împinse scaunul și măsură din priviri distanța care o 
despărțea de ușă. Totuși, dacă iluzia era pe cale să se implanteze în 
mintea tuturor adulților, n-o să fie deloc în siguranţă în afara rulotei. 


— O s-o şteargă, șuieră mami, scotocind în sertarul mobilei de 
bucătărie. Dacă-l las să scape, o să-l prindă ceilalți. 

Avea o expresie groaznică pe faţă. 

„Ai zice că-i o căpcăună!”, gândi Peggy Sue, încercând să nu-și 
piardă sângele rece. 

— Terminați! strigă ea. Știţi foarte bine că sunt eu! Priviţi-mă! Sunt 
eu, Peggy Sue! Peggy Sue! 

— Ascultă cum guiță! mormăi Julia. Trebuie făcut să tacă înainte 
ca ceilalți să-l audă. Nu se pune problema să-l împărțim, o să-l 
păstrăm pentru noi. Numai pentru noi. 

— Da, făcu mami. Peggy o să fie încântată să găsească două 
cotlete bune în farfurie! 

— Dar eu sunt Peggy! urlă fata. Treziţi-vă! Nu vă lăsaţi hipnotizate! 

Cele două femei săriră pe ea, încercând s-o imobilizeze. Peggy 
trebui să se zbată din toate puterile ca să le scape. Agitaţia lor făcea 
un vacarm îngrozitor. Masa se răsturnă, o etajeră se prăbuși. Mami 
îşi agita cuțitul... 

În același moment, un trosnet înspăimântător răsună şi un fulger 
izbucni pe cer. Furtuna izbucnea deasupra oraşului. 

Julia și mami înțepeniră clipind din ochi, ca și cum nu pricepeau 
ce li se-ntâmpla. 

— Unde... unde a dispărut porcul? se bâlbâi Julia. 

„Din cauza fulgerului! gândi Peggy Sue. Descărcarea electrică a 
dereglat undele hipnotice!” 

Profită ca să scape. Tot timpul cât avea să dureze furtuna, 
fulgerele urmau să perturbe emisiile telepatice ale animalelor, deci 
adulții n-aveau să mai fie prada mirajelor decât din când în când. 

Peggy alergă spre ușă și sări afară. Patrulele o priviră cu aceeași 
expresie mirată ca și mama şi sora ei. O luă spre câmpul de porumb, 


de cealaltă parte a drumului. Ploua cu găleata; în câteva secunde, 
hainele i se lipiră de piele. Se împotmoli în pământul înmuiat. 

De ce se temea nu întârzie să se-ntâmple. Vocea lui Bockton 
explodă în spatele ei: 

— Aici! vocifera el. Un porc! Aleargă spre porumb! Toţi, pe el! 
Repede! 

Era previzibil: efectele electromagnetice ale fulgerului se risipiseră 
și animalele reîncepeau să emită. 

Adolescenta aruncă o privire scurtă pe deasupra umărului și 
tremură de groază. Toţi locuitorii campingului alergau pe urmele ei, 
agitând arme improvizate. Mami şi Julia erau în frunte... şi strigau: 

— Este al nostru! Noi l-am văzut primele! 

Peggy Sue se aruncă spre zidul de verdeață pe care-l făcea lanul 
de porumb. Tijele înalte o ascundeau de privirile urmăritorilor. 
Alerga cât putea de repede, lovită peste față de frunze, căzând 
uneori în noroi. 

Atunci începu o lungă urmărire. Când un fulger tăia bolta 
cerească, vânătorii ieşeau din hipnoză pentru câteva minute şi se- 
nvârteau în cerc, întrebându-se ce caută acolo; aceste scurte pauze îi 
permiteau lui Peggy Sue să ia distanţă. 

Așa se făcu că ajunse la marginea oraşului. Tremura de frică şi de 
frig, iar hainele picurânde o înveleau ca o hârtie groasă de 
împachetat. Un junghi o ţinea în coaste şi-i era foarte greu să alerge. 
Ezită să pătrundă în oraș. Dacă furtuna înceta când se afla chiar în 
mijlocul străzii principale, toată lumea s-ar fi aruncat pe ea, ca s-o 
omoare. 

Privi în spatele ei. Oamenii din camping înaintau prin lanul de 
porumb. Le era atât de foame, că niciun potop nu le-ar fi încetinit 
fuga. 

Nu trebuia să rămână acolo. 


„Casa Soniei e în celălalt capăt al orașului, gândi ea. Ca s-ajung 
acolo, ar trebui să traversez tot Point Bluff. Ar fi sinucidere curată!” 

Dintr-odată, o siluetă înaltă, învelită într-un impermeabil negru, 
se ridică în faţa ei, smulgându-i un țipăt de groază. 

— Sunt eu, Seth Brunch, ştiu ce se petrece. O să te ascund în 
garajul meu... 

Era o capcană? O credea și el tot porc? 

„Şi dacă încearcă să mă atragă mai departe, ca să mă devoreze 
fără să mă împartă cu alții?“, se întrebă Peggy. 

— Trezeşte-te, idioato! îi aruncă proful de matematică, mereu la 
fel de amabil. Urmăritorii tăi se apropie. Vino, nu sunt decât 
cincizeci de metri! 

Adolescenta se decise să-l urmeze; oricum era epuizată şi nu ştia 
unde să se ducă. Alergă după prof până la o căsuţă. Se ascunseră 
amândoi în garaj, iar Brunch se grăbi să apese pe telecomandă, ca să- 
nchidă ușa automată. 

Peggy șterse apa care-i şiroia pe faţă și-l privi neîncrezătoare. 

— Nu sunteți sensibil la emisiile hipnotice? îl întrebă ea. Nu-i 
vedeți pe copii sub înfățișarea unui purcel de lapte? 

— Ba da, bineînţeles, spuse încet Brunch, dar sunt mult mai 
inteligent decât țărănoii ăștia și știu să mă stăpânesc. Nu mă las 
dominat de miraje vulgare, e o chestiune de voinţă și de putere 
mentală. 

„Mereu la fel de înfumurat”, gândi fata. 

Slăbise și părea şi mai sinistru decât înainte de a începe 
evenimentele. 

— Trebuie să rămâi aici până ce animalele or să înceteze să emită, 
declară el. În ceea ce mă priveşte, o să urc la etaj şi o să iau un 
somnifer, ca să nu fiu conștient în cazul în care animalele te 
localizează și încearcă să mă hipnotizeze. În felul ăsta, dacă-și 


concentrează undele asupra creierului meu, o să aibă accesul închis, 
iar eu o să dorm buștean. 

Începu să scotocească într-o ladă şi scoase niște haine pe care i le 
aruncă lui Peggy. 

— Schimbă-te, spuse el, să nu crăpi de frig. Adolescenta îl privi 
ieșind, liniștită pe jumătate. După ce-şi trase pe ea hainele uscate, 
rămase ghemuită în întuneric, în spatele uşii garajului, ascultând 
zgomotele străzii. Îi auzi trecând pe urmăritori și recunoscu vocea 
Juliei, care striga: 

— Dar unde-i blestematul ăla de porc? 

— Trebuie găsit, gemu mami. O să leşin dacă nu mănânc... 

— Să mergem în oraş! propuse Bockton, este mereu plin de porci 
care bântuie în jurul colegiului, poate există vreo şansă să prindem 
unu”! 

Peggy Sue rămase în alertă multe ore, spionând zgomotele venite 
din oraş. Ghiorăiturile stomacului gol o împiedicau să adoarmă. 
Pitită în fundul garajului întunecos, nu se simțea în siguranţă. 
Deasupra capului ei, paşii lui Seth Brunch încetaseră să mai răsune. 
Presupuse că profesorul de matematică înghiţise comprimatele şi 
plecase la culcare. Decise să urce la primul etaj, ca să-şi usuce părul, 
pentru că nu reuşea să se-ncălzească în garajul umed. 

Cu pași de pisică, urcă scara şi întredeschise ușa. Așa cum 
prevăzuse, în apartament nu era decât puţină mobilă folositoare. Tot 
spaţiul era ocupat de cărți științifice, de planuri, o masă de desen... 
O ochire rapidă îi spuse că Seth Brunch își petrecea timpul 
inventând rachete și desenând planuri amănunțite. În salon trona un 
șah. Pe pereţi, etajerele cuprindeau tot ce fusese scris despre șah de 
către campionii ultimilor cincizeci de ani. 

Peggy Sue căută baia şi găsi în fine un prosop. Bineînţeles, nu era 
niciun uscător de păr. 

După ce se pieptănă, porni spre bucătărie, deschizând la 
întâmplare frigiderul. Era gol. În cele din urmă, descoperi în fundul 
unui sertar un pliculeţ vechi de ceai și puse apă la încălzit, sperând 
să-și amăgească foamea. La liceu învățase că, în timpul războiului 
civil în care s-au confruntat Nordul și Sudul, foametea era atât de 
mare, încât oamenii își fierbeau încălțămintea ca să aibă iluzia că 
mănâncă supă cu slănină! 


Tocmai ducea cana la buze când un zgomot surd, venind de afară, 
o făcu să tresară. Condusă de instinct, alergă în salon ca să se 
ascundă după canapea. 

Seth Brunch apăru în pijama, cu aerul rătăcit. Așa cum înainta cu 
ochii larg deschiși, Peggy observă că mergea dormind, ca un 
somnambul. Pășea în zigzag, lovindu-se de pereţi, fără să reușească 
să se trezească. 

Fata se lipi de perete ca să-i lase locul liber. Brunch intră în 
bucătărie și începu să pipăie cuptorul pe care, în cele din urmă, îl 
aprinse... Mormăia ceva neclar și acţiona orbește, fără să se uite 
deloc la ce făcea. 

Când deschise un dulap, scoțând solnița și un pachet de 
margarină, pe Peggy Sue o luă cu rău de-a binelea. 

„Ai zice că se pregăteşte să prăjească ceva, gândi ea. Dar ce?“ 

Fu tentată să-l zgâlțâie. Privirea dată peste cap a profesorului de 
mate îi făcea rău. 

— Puișorul..., îl auzi ea murmurând. Unde se ascunde puişorul? 

Brunch apucă un cuţit și-l învârti deasupra capului. Cuptorul 
sfârâia. 

„Eu sunt! realiză Peggy. Eu sunt ceea ce caută. Furtuna s-a potolit 
și animalele au profitat de asta ca să preia controlul creierului său, în 
ciuda somniferelor... Îl fac să se miște ca o marionetă.“ 

Seth Brunch tăia aerul cu lovituri mari de lamă, ca și cum cosea 
iarbă. 

Peggy Sue se prinse de un scaun și-l ridică în faţa ei, ca să păstreze 
distanţa. Se săturase, era gata să-i sară muștarul! 

Lama şuieră în faţa fetei și zgârie lemnul scaunului, gata-gata să-i 
taie fața, de la frunte până la bărbie. 

— Puișorul... mormăi încă o dată proful de mate. 


Asta nu mai putea să dureze! Peggy lăsă scaunul şi apucă o tigaie. 
Strânse mânerul în mâini... şi trase o lovitură în capul lui Brunch. 
Bărbatul căzu ca o pleaşcă. 

Imediat, fata răscoli dulapul și descoperi un ghem de sfoară. De 
cum găsi ceea ce căuta, îi legă pe profesorul de matematică de 
radiatorul din bucătărie. 

O idee tocmai îi încolțise în minte. O idee formidabilă. Cedând 
agitaţiei, se-ntoarse în salon și examină încă o dată planurile întinse 
pe masa de desen. 

„Asta e! gândi ea. Este exact ce trebuie făcut. Fără să-şi dea seama, 
Invizibilii mi-au furnizat mijlocul prin care să distrug soarele 
albastru!” 

Imediat ce se asigură că Seth Brunch nu mai putea să miște, Peggy 
Sue umplu o crăticioară cu apă rece şi i-o aruncă în faţă. Înainte de a 
se decide să deschidă ochii, profesorul de matematică se sufocă. 

— Mă recunoașteţi? îl întrebă fata. 

— Da... da..., bâigui Brunch. Ce cauţi aici? Peggy îi explică în 
două cuvinte cum vrusese s-o bage în cuptor. Încă ezita să-i 
comunice noua idee, căci se temea de loviturile telepatice ale 
animalelor. Când fulgerul căzu nu departe de casă, consideră că 
fusese suficient perturbat câmpul magnetic ca să interzică orice 
spionare mintală, măcar vreo treizeci de minute. 

—  Ascultați-mă, spuse ea. Nu avem prea mult timp. Trebuie 
profitat de bruiajul furtunii ca să acționăm fără știrea animalelor. 
Prietenul meu Dudley mi-a spus într-o zi că organizaţi un cerc de 
astronautică la colegiu şi că ajutați elevii să construiască rachete. 

— E adevărat, admise Seth Brunch, dar cu ce... 

— Tăceţi! i-o reteză Peggy Sue, lăsați-mă să vorbesc măcar o dată! 
Știu unde să găsesc dinamita! Sunteţi în stare să umpleţi o rachetă și s-o 
expediați în direcţia soarelui albastru, ca să sară în aer? 

— Da... mă rog, cred, spuse profesorul. N-am mai făcut niciodată 
aşa ceva, dar consider că sunt în stare. 

Încruntă sprâncenele. 

— Crezi că asta o să funcționeze? întrebă el. 

— Nu ştiu nimic, recunoscu fata, trebuie încercat. 


— Este posibil ca soarele albastru să absoarbă energia eliberată de 
explozie și să devină mai puternic, observă Brunch. Pe de altă parte, 
dacă explodează, câmpul magnetic provocat de dezagregarea lui 
poate să ne ardă creierul şi să ne transforme pe loc în debili mentali, 
pe absolut toți. 

— Este un risc ce trebuie asumat, i-o tăie Peggy Sue, n-avem de 
ales. O să vă eliberez. Îmbrăcaţi un impermeabil și să mergem la 
colegiu ca să facem racheta. 

— Dar... dinamita? 

— O s-o recuperăm în drum. Aveţi o lopată? 

— Da, în garaj. 

— Atunci, veniți. Trebuie profitat de furtună. Este scutul nostru 
cel mai bun contra undelor mentale. 

Odată echipați, săriră în mașina profesorului și merseră de-a 
lungul străzilor goale din Point Bluff. La început, Peggy îl duse pe 
Seth Brunch la casa veche unde falsul Dudley încercase s-o arunce în 
aer îndemnând-o să apese pe butonul de aprindere al rachetei 
artificiale. Cu ajutorul profesorului, recuperă cele trei cutii cu 
dinamită îngropate în pământ. 

— Ce caută tot explozibilul ăsta aici? se miră Brunch. E foarte 
periculos. 

— Ar fi prea mult de explicat, i-o tăie fata. Gândiţi-vă numai la 
modul în care o să acționați și luaţi-o de aici ca să fabricaţi o bombă 
zburătoare, care să explodeze când atinge soarele. 

Odată încărcate cutiile în portbagajul mașinii, o luară spre colegiu. 
Ploua atât de tare, că vizibilitatea era aproape zero. În timp ce Seth 
Brunch se lupta cu volanul, Peggy Sue cerceta marginile drumului. 
Crezu că distinge niște forme la pândă. Forme cu patru labe. 

— Ce s-a întâmplat? se neliniști profesorul. 


— Coioţi, murmură adolescenta, lincși. Bântuie în căutare de 
pradă. Le este foame. Nu-i mai interesează să facă pe gentlemenii. 
Nu vor decât să mănânce, asta-i tot. 

Când mașina intră în curtea colegiului, Peggy Sue deschise 
prudent portiera. 

— Nu trebuie să-ntârziem, şopti ea. Nu vom fi în siguranţă decât 
înăuntru. 

Descărcară cutiile privind fără încetare peste umăr, tremurând de 
teama de a nu-i vedea pe carnivori apărând la marginea curţii pentru 
recreație. 

În momentul când, în fine, ajunseră pe coridorul clădirii 
principale, Peggy Sue îşi întoarse privirea pentru ultima oară. Țipă 
îngrozită. Un linx tocmai ajungea la poarta școlii. Arbora în jurul 
gâtului fâșii dintr-o cravată din mătase neagră și-și arăta colții. 

— Repede, gâfâi fata. Vin. O să-ncerc să blochez poarta, dar există 
prea multe intrări şi, în cele din urmă, o să găsească metoda să 
pătrundă înăuntru. 

— Atelierul nu-i departe, făcu proful, care se îndoia sub greutatea 
cutiilor. Am o cheie, o să putem să ne-ncuiem acolo. Este una dintre 
puţinele săli dotate cu încuietoare, din cauza rezervelor de carburant 
care sunt depozitate acolo. 

Peggy se apropie de dispozitivul pentru incendiu şi sparse sticla, 
ca să ia toporul atârnat deasupra tubului. 

—  Uite-o..., se bâlbâi Seth Brunch, numai să nu fi uitat cheia 
acasă. 

Își răsturnă buzunarele şi, într-un final, găsi ceea ce căuta. În clipa 
când descuie broasca atelierului de montaj, Peggy Sue auzi un 
zgomot de gheare în celălalt capăt al coridorului. 

— Ne ajung, gemu ea. Grăbiţi-vă să intrați cu cutiile! Or să fie aici 
în treizeci de secunde. 


Fără cea mai elementară precauție, aruncară dinamita în 
laborator, se năpustiră și trântiră ușa în urma lor. Când Seth Brunch 
răsuci cheia, mâinile îi tremurau. Aproape imediat, mirosul sălbatic 
de linx ajunse până la ei prin ușă. 

Peggy Sue se asigură că ferestrele aveau grilaj. 

— Măcar dinspre partea asta suntem asiguraţi, suspină ea. 

— Or să ne sfâşie, spuse Brunch. 

— Evident, murmură fata. Le e foame... mai mult, le e clar că 
punem la cale ceva împotriva lor. Vor încerca să intre, cu orice preţ, 
ca să ne devoreze. Trebuie să vă apucaţi de treabă cât timp ne apără 
furtuna. Imediat ce tunetele or să înceteze, animalele or să preia 
controlul minţii dumneavoastră şi o să vă oblige să faceți dinamita să 
explodeze. 

— Cre... crezi? 

— Sunt sigură. Treceţi la treabă fără întârziere. Aveţi puţin timp. 
Când furtuna se va opri, trebuie să fim gata să lansăm racheta în 
direcţia soarelui albastru. 

Profesorul dădu din cap, își scoase impermeabilul leoarcă și 
începu să asambleze piesele necesare montării pe masa lungă de 
lucru. Racheta de care vorbise Dudley era acolo, pe rampa de 
lansare. Seth Brunch scotea deja fuzelajul ca să instaleze încărcătura 
explozivă. 

Peggy Sue, care nu putea fi de niciun folos în această activitate, se 
năpusti spre fereastră cu toporul în mâini. 

Lincşii continuau să se agațe de ușa metalică a atelierului; 
zgomotul ghearelor avea un efect dezastruos asupra nervilor. 

Fulgerele brăzdau cerul întunecat şi Peggy se ruga să dureze 
furtuna cât mai mult timp posibil. 

Între două bubuituri de tunet, i se păru că aude răgete venind din 
clădire. 


„Animalele se luptă între ele, gândi ea, gata cu minunata alianță 
de la început. Prădătorii vor carne proaspătă.” 

Coioţii aveau să se adune în haită, după obiceiul lor, şi să atace 
prada mai ușoară: pisicile, căţeii... Lincşii, care mai erau numiți și 
„leii munţilor”, urmau să sfâșie vacile, caprele. 

Un răget furios o smulse din meditaţie. Un linx tocmai se cocoțase 
până sus, la terestra cu grilaj. Cu dinţii, cu ghearele, încerca să 
disloce drugii de fier care protejau fereastra. O făcea cu atâta 
înfocare, că nici nu băga în seamă rănile pe care i le producea această 
activitate furibundă. 

Peggy Sue dădu înapoi. Ce se va întâmpla când o să smulgă 
grilajul? 

Se întoarse spre profesorul de matematică, aplecat peste lucrarea 
lui. 

— Progresaţi? întrebă ea, neliniștită. 

Da, șopti Seth Brunch. Mă rog... cred. Nu sunt deloc îndemânatic 
în fabricarea bombelor zburătoare! Am meșterit un sistem de 
explozie cu întârziere, a cărei numărătoare inversă se va declanșa 
după ce i se dă foc. Cred că racheta va avea nevoie de zece secunde 
ca s-atingă soarele albastru. Explozia se va produce chiar înainte ca 
maşinăria să atingă suprafaţa. Efectul suflului ar trebui să fie 
suficient ca să stingă astrul miniatural. 

— În felul ăsta sunt stinse puţurile de petrol aprinse, nu-i așa? 
întrebă fata. 

— Da, confirmă Seth Brunch. Suflul unei explozii e uneori mai 
periculos decât explozia în sine, care rămâne localizată. Sper ca 
suflul bombei noastre să stingă soarele ca pe o lumânare obișnuită şi 
să facă din el un fel de cărbune zburător. 

— Mi se pare OK, suspină Peggy. Numai să nu întârziați. Mai 
trebuie să urcăm racheta pe acoperișul colegiului. Nu ştiu dacă vă 


daţi seama, dar coridoarele sunt pline de animale la pândă. Va trebui 
să ne croim drum prin mijlocul lor. 

Brunch se strâmbă. Își pierduse calmul lui obişnuit, iar tensiunea 
nervoasă îl făcea să pară mult mai bătrân. 

Un urlet de animal în agonie urcă în noapte. Peggy tremură. Se- 
ntrebă ce se întâmplase cu câinele albastru. Îl devoraseră lincșii? 
Gândul o întristă. Cu toate crizele de răutate ale micului animal, 
întotdeauna simţise pentru el un soi de tandrețe. 

Se temea şi de faptul că animalele carnivore ar putea să atace 
oamenii. Se gândea mai ales la locuitorii campingului, la mama, la 
sora ei, ascunse în rulota prăpădită. 

O ipoteză îngrozitoare îi trecu prin minte: ce-o să se-ntâmple dacă 
Invizibilii decideau s-ajute animalele înfometate... deschizându-le 
uşile caselor, de exemplu? 

Erau în stare de asemenea lucruri, mai ales dacă iniţiativa lor 
contribuia la haosul general. 

Se uită la ceas. Curând aveau să se ivească zorii. 

— Aţi terminat? îl întrebă ea pe profesorul de matematică. 

— Da, cred c-o să funcţioneze, îngăimă acesta. Dacă am făcut vreo 
greșeală, racheta va exploda la decolare și o să ne facă bucățele. 

— N-avem de ales, decise fata. Furtuna aproape se linişteşte. 
Fulgerele sunt din ce în ce mai rare. Curând or să fie mult prea 
puţine ca să împiedice emisiile telepatice. 

— Bine, spuse Brunch. Acum trebuie să ieşim de aici și să luăm 
liftul care duce pe acoperiș. O să pun racheta și rampa pe căruț, iar 
tu o să-l împingi. Eu o să iau arzătorul și o să mă folosesc de el ca să 
ţin animalele la distanță. Reglând flacăra cât mai mare, ar trebui să 
obţin ceva destul de înfricoșător. 

— Da, acceptă Peggy Sue, dar să nu vă apropiaţi prea mult de 
rachetă sau totul va sări în aer înainte să ajungem la lift. 


Se priviră. Erau amândoi foarte palizi, iar fața le lucea 
amândurora de sudoarea provocată de frică. 

Brunch improviză un fel de ham ca să-şi fixeze butelia de spate și 
scoase o brichetă din buzunar. O apropie de vârful arzătorului și 
aprinse o flăcăruie albastră, care începu să tremure. 

— Dușmanul cu flacăra lungă, explică el, asta o să devină repede 
butelia. Imediat ce ieșim afară, nu trebuie să pierdem timpul. 

— OK, șopti Peggy, strângând degetele pe mânerul căruțului care 
ducea racheta și rampa de lansare. 

— La trei, deschid ușa..., anunţă proful de mate. 

Imediat ce ușa fu întredeschisă, mări flacăra şi băgă limba de foc 
prin deschizătură. Un răget de furie răsună pe coridor. Doi lincşi 
erau acolo, cu colții descoperiți, dând lovituri de labă în gol. Flacăra 
îi obligase să dea înapoi. 

— Repede! strigă Seth Brunch, cu o notă de panică în voce. Liftul 
este la capătul culoarului. 

Peggy Sue porni, împingând căruţul din toate puterile. Simţea 
tremurând gânduri ciudate în preajma spiritului ei. Animalele erau 
gata să-şi recapete puterile mentale! O să încerce să se folosească de 
ele ca să-i neutralizeze pe oameni... și să-i împiedice să fugă. 

Fata se apucă să spună tabla înmulțirii cu 9, de la coadă la cap, în 
spaniolă, sperând ca acest efort să-i acapareze creierul și să-l facă de 
nepătruns pentru interceptările răufăcătoare. 

În spatele ei, Brunch arunca scurte jeturi de flăcări ca să ţină 
animalele la distanţă. 

Dacă i-ar fi stat în puteri, Peggy ar fi captat o voce vicleană care 
căuta să se insinueze în spiritul profesorului de matematică şi 
spunea: „Arde fata... este rea. Arde-o repede. Întoarce flacăra spre ea.” 

Privind peste umăr, adolescenta văzu că Seth Brunch oscila, tot 
ezita. Îi dădu un şut în tibie. 


— Rezistaţi! urlă ea. Se pregătesc să vă hipnotizeze. Rezistaţi! 

Dar chiar în secunda când ea pronunţa aceste cuvinte, o altă voce i 
se strecură în minte ca să-i murmure: „Căruțul este prea greu... nu eşti 
decât o fetiță, nu ai puterea să-i împingi... E fixat pe pământ ca o stâncă. 
Eşti obosită, opreşte-te.” 

Cei doi lincși încetaseră să mai înainteze și, cu ochii fixați pe 
oameni, își adunau puterile mentale ca să-i bombardeze cu sugestii 
hipnotice. 

Peggy Sue îşi trase un pumn în nas ca să sângereze. Văzu stele 
verzi, dar durerea era un excelent remediu împotriva intervențiilor 
telepatice. Când, în fine, ajunse la ascensor, realiză că Seth Brunch, 
cu ochii rătăciți, îndrepta spre ea aruncătorul de flăcări improvizat. 

„Asta e! gândi ea, în timp ce o străbătea un frison de groază. 
Animalele au pus stăpânire pe mintea lui, o să mă ardă de vie.“ 

Cu groază, observă cum arătătorul profesorului de matematică 
aluneca pe rotița de reglare, ca să obțină flacăra cea mai lungă. 

Sări spre ascensor, apăsă pe butonul de apel. Cabina era la parter 
şi uşile se deschiseră imediat. În timp ce se pregătea să-mpingă 
căruciorul înăuntru, Brunch lansă spre ea jetul de foc care trosnea. 
Peggy Sue ridică instinctiv mâinile ca să-și apere faţa. Din fericire, 
animalele nu știau că plafonul coridorului era echipat cu detectoare 
de incendiu. Până atunci, Brunch nu lansase decât flăcări scurte, 
incapabile să activeze sistemul de securitate; de data asta, totuși, 
văpaia era prea mare. Detectoarele intrară în funcţiune și declanșară 
rampele de stropit. Jeturile de apă căzură din plafon și stinseră 
flacăra doar cu o fracțiune de secundă înainte s-o pârlească pe Peggy 
Sue. 

Imediat ce căruciorul intră în cabină, fata îl trase de mânecă pe 
profesorul de matematică, năucit, şi-l târî după ea. Se temu atunci că 
uşile culisante nu se vor mai închide niciodată. Prădătorii săriră prea 


târziu, iar ghearele se agăţară de metalul ușilor când ascensorul urca 
deja spre acoperiș. Peggy îi dădu lui Seth Brunch o pereche zdravănă 
de palme, gândind: „Ține, o meriţi, din partea Soniei și a celorlalți! E 
multă vreme de când aveam chef s-o fac.“ 

— Reveniţi-vă! urlă ea. Faceţi un efort de voință ca să rămâneţi 
conștient câteva minute încă. Trebuie să lansați blestemata asta de 
rachetă! 

— Da... da... scuză-mă, bâigui proful. M-am lăsat păcălit. 

Cabina se opri. Când ușile se deschiseră, Peggy Sue văzu că se 
făcuse ziuă. Soarele albastru răsărea. 

— Priviţi! strigă ea. lată ținta. Trimiteţi-i o bombă drept în mijloc, 
să se termine cu el înainte ca animalele să-şi recapete puterile. 

Brunch intră în acţiune. Se debarasă de „aruncătorul de flăcări” și 
desfășură rampa. În genunchi pe acoperișul colegiului, făcea 
ultimele retușuri. Peggy se apropie de balustradă şi privi în jos. Zeci 
de animale se îndreptau spre școală. 

„Au ghicit ce-o să facem, gândi ea, vor să-și unească puterile 
mentale ca să ne împiedice să acționăm.” 

— Grăbiţi-vă! gemu ea, adresându-i-se lui Brunch, într-un minut 
n-o să mai fim stăpâni pe deciziile noastre. Animale se-adună ca să 
lanseze un atac telepatic fără precedent. N-o să rezistăm. Or să ne 
convingă să ne aruncăm în gol. Acum ori niciodată! 

— Bine, gâfâi Brunch. Dar nu garantez nimic. Este posibil ca 
maşina să explodeze la aprindere. 

— Oricum suntem terminați! i-o reteză Peggy, aşa că apăsaţi pe 
buton! Repede! 

Simţea deja undele mentale insinuându-i-se în craniu, ca nişte 
minusculi șerpi invizibili. I se răsuceau în cap, injectându-și veninul 
în gândurile ei. Spuneau: „Încalecă balustrada şi sari! O să vezi ce 


distractiv este să zbori! Nu va trebui decât să dai din mâini ca să devii o 
pasăre! Sari! Sari repede! “ 

Ordinul era atât de puternic, încât nu se simţea în stare să-i 
reziste. Ca prin ceaţă, îl văzu pe Brunch abandonând comanda 
dispozitivului de aprindere și privind şi el în gol. 

— Nu! urlă ea. 

Furia îi dădu forța să acționeze. Agățându-se de balustradă, se 
aruncă pe burtă pe acoperiş şi apăsă butonul roşu, cu o lovitură de 
pumn. 

O limbă de foc ţâșni din ţevărie şi mica rachetă decolă învârtindu- 
se în jurul ei, ca sfredelul unei mașini electrice de găurit. Traiectoria 
ei ezitantă desenă un nor alb pe cer şi, preţ de o clipă, Peggy Sue 
crezu c-o să treacă pe lângă soarele albastru, fără să-l atingă. 

Seth Brunch, năuc, era gata să încalece balustrada. 

Explozia îi surprinse pe amândoi. Suflul o lipi pe fată de acoperiş, 
în timp ce pe profesor îl aruncă în spate, împiedicându-l să se 
zdrobească treizeci de metri mai jos. 

În aer se auzi o explozie puternică... imediat, soarele albastru se 
stinse. 

Lumina indigo care scălda Point Bluff de la începutul 
evenimentelor dispăru și astrul minuscul, care instaurase regimul 
nebunesc din orășel, căpătă aspectul unei bucăţi de cărbune cenușiu, 
gata să se facă fărâme. De altfel, nu era atât de mare pe cât și-l 
imaginase Peggy Sue. Lipsit de strălucire, nu avea nimic 
ameninţător. Vântul începea să-l mărunțească, pudrând câmpul din 
jur cu o ploaie de cenușă ireală. 

Adolescenta se ridică. Jos, animalele băteau în retragere, 
descumpănite, întrebându-se ce făceau acolo, atât de departe de 
teritoriul lor obișnuit. 


Îndepărtându-se de balustradă, se aplecă spre profesorul de 
matematică. Îşi pierduse cunoștința, dar nu părea în pericol. Decise 
să-l lase acolo şi să meargă să vadă ce se întâmplase cu mami şi cu 
Julia. 

Simţi o anume teamă în momentul când ieși din colegiu, dar 
realiză foarte repede că marii carnivori o luaseră la fugă. Miraţi să se 
găsească în câmp deschis, fugiseră în direcţia pădurii. De altfel, 
mulți dintre ei zăceau în iarbă, inconștienți. Unele vaci leșinaseră, 
altele mergeau încet, mugind disperate, în timp ce ploaia de scrum le 
acoperea pielea cu o peliculă cenușie. 

„S-a sfârşit, gândi Peggy Sue, şi-au pierdut puterile telepatice. 
Sunt ca înainte.” 

Se grăbea atât de tare, încât simţi un junghi în coaste când ajunse 
la primele case din Point Bluff. Nu-i trebui multă vreme să constate 
că locuitorii orășelului zăceau, inconștienți, acolo unde descărcarea 
magnetică îi lovise. Îi ascultă inima șerifului care se prăbușise de-a 
latul unui trotuar. Inima bătea. Epuizată de drumul lung, luă o 
bicicletă şi pedală până la camping. Pereţii rulotei aveau urme de 
gheare. Mami şi Julia erau neatinse. Și ele „dormeau”. Undeva, la 
celălalt capăt al taberei, un post de radio transmitea hituri. 

„De data asta, s-a terminat cu adevărat, constată Peggy. Nicio 
barieră nu mai împiedică emisiunile s-ajungă în Point Bluff.” 

Era atât de fericită, încât râse nervos la o glumă tâmpită a 
moderatorului, a cărui voce răsuna în spatele ei. Cobori din rulotă și- 
și lăsă capul pe spate. Pe cer, vântul termina de fărâmiţat soarele 
stins. Când oamenii din Point Bluff or să iasă din transă, n-o să mai 
rămână nimic din el. 


„Totuși, am câștigat partida”, gândi ea, trecându-și mâna peste 
faţă. 

Privi în direcția pădurii, dar nu simți nicio prezenţă. Invizibilii îşi 
luaseră tălpășița. Umiliţi, zburaseră în căutarea unui alt loc unde să- 
și pună în aplicare răutăţile. 

Lui Peggy îi era foame și frig. Făcu câţiva paşi prin iarbă. 

Dintr-odată, ieșind din pădure, o lungă coloană de mașini începu 
să înainteze în direcţia orașului. Era garda naţională. Soldaţii purtau 
combinezoane de protecție și măşti de gaze, aşa cum era obiceiul în 
caz de contaminare a împrejurimilor cu un agent toxic. 

Cum o zăriră pe Peggy Sue, se îndreptară spre ea. 

— E-n regulă, micuţo? întrebă unul dintre bărbaţi de sub 
costumul de protecţie. De mai multe zile încercăm s-ajungem la voi. 
Ai idee ce s-a întâmplat? 

— Nu, minţi fata. Nu-mi amintesc nimic. 


24 


Peggy Sue își dădu curând seama că nimeni, în afară de ea, nu-şi 
mai amintea evenimentele ultimelor săptămâni. Deflagraţia 
magnetică ștersese memoria oamenilor. Total. 

„Numai eu știu adevărul, constată ea, cu o ușoară amărăciune. 
Fără îndoială, pentru că eu sunt cea care luptă contra Invizibililor. 
Nimeni nu va şti niciodată că eu am salvat Point Bluff, dar poate e 
mai bine așa. Oricum, ar refuza să mă creadă.“ 


Epidemia de amnezie fu pusă pe seama unui şoc traumatic... sau 
toxic; experții nu se hotărâseră. Fu analizată cenușa, nu corespundea 
cu nimic cunoscut. Se emise atunci ipoteza că un meteorit explodase 
în spaţiul aerian din Point Bluff, dezorganizând câmpurile 
magnetice și ecosistemul, antrenând perturbări... de neînțeles. 

Pe o pășune fusese descoperită o cireadă de canapele acoperite cu 
păr şi al căror braţ stâng era dotat cu o pereche de coarne. 

— Ai zice că sunt niște vaci pregătite să pască, mormăi agentul 
special care dăduse peste acest tablou bizar. Nu știu ce ţicnit s-a 
distrat meșterind „operele de artă“, dar mi se face pielea ca de găină. 

Perplexitatea lui crescu când realiză că două dintre banchetele de 
salon aveau uger care dădea lapte (Excelent, după cum o arătară 
apoi analizele.). 


Dosarul deranja pe toată lumea, așa că fu clasat. Nu era mai puţin 
adevărat că anchetatorii observaseră lucruri ciudate. Numeroase 


animale se sfâșiaseră între ele. Şi oamenii — mai ales copiii — fuseseră 
victime ale acestor devorări. Nu reușiseră să afle ce se întâmplase cu 
adevărat. Foametea se pare că-i înnebunise complet pe carnivorii din 
pădure, până îi adusese în situaţia de a ieși din bârlogurile lor ca să 
ia cu asalt orașul. Când unul dintre agenţii speciali şopti cuvântul 
„canibalism”, se decise să se pună capăt investigaţiilor. 


Cu o strângere de inimă, Peggy Sue află că nici Sonia Lewine, nici 
Dudley nu-şi mai aminteau cine era ea. Băiatul își recăpătase chipul 
uman imediat ce se stinsese soarele albastru. În ce-l privea pe Seth 
Brunch, el uitase de escapada îngrozitoare în mijlocul lincşilor 
înfometați şi de lansarea rachetei. Toţi o priveau pe Peggy ca pe o 
„micuță nouă”, o străină recent venită în oraș. Era în ei o ciudată 
oboseală și o silă care-i făceau taciturni. 

„Ai zice că sunt convalescenţii dintr-un parc al unei clinici, gândi 
fata. Nu li se vorbește de teama de a nu-i obosi.” 

Încercase să stabilească un contact cu Sonia, dar adolescenta se 
ţinea la distanţă. 

Era trist să vezi că toți acești oameni cu care ea împărţise atâtea 
aventuri se comportau ca nişte necunoscuți. 


— E vremea să plecăm, decretă mami, într-o bună dimineaţă. 
Oraşul ăsta îmi face pielea ca de găină. N-am nicio amintire despre 
ce ni s-a întâmplat aici, dar noaptea am coşmaruri groaznice. 

— Și eu, recunoscu Julia. Cred că trebuie s-o ștergem cât mai 
repede. 

— În orice caz, am vorbit cu tatăl vostru la telefon, anunţă mami. 
A terminat treaba pe șantier, ne aşteaptă la Magarethville, la cinci 
kilometri de aici. 


Peggy Sue n-avea nimic de obiectat. Dacă se gândea mai bine, își 
dădea seama că n-avea absolut niciun chef să mai rămână în Point 
Bluff. Ceva îi spunea că locuitorii orașului or să rămână multă vreme 
abonaţi la coşmaruri sau la nopți albe. 

Familia Fairway porni la drum imediat ce autoritățile ridicară 
barierele cordonului sanitar. 

În timp ce mașina încetinea ca să cotească spre şosea, Peggy Sue 
zări o siluetă mică pe patru labe, care șchiopăta pe o pajişte. Era 
câinele albastru... plin de noroi, acoperit de mușcături, mergând cu 
urechile pleoştite. 

Inima fetei începu să bată mai repede. Fără să stea pe gânduri, 
deschise portiera. Privirea ei o întâlni pe cea a micului animal. O 
secundă mai târziu, corcitura îi sări pe genunchi. 

Mami întoarse capul, cu sprâncenele încruntate. 

— Ce faci? şuieră ea. Doar n-o să mă obligi să... 

Dar nu continuă și cuvintele i se opriră în gât. 

Tocmai îşi încrucișase privirea cu cea a câinelui. Imediat, furia i se 
spulberase în mod misterios. 

Chiar Julia, de obicei atât de critică față de sora ei, se abţinu de la 
orice comentariu. Peggy se-ntrebă ce le apucase. 

— Nu vă temeţi, spuse ea, indiferentă. O să am eu grijă de el. 

Nici mami, nici Julia nu obiectară nimic, amândouă părând că 
uitaseră de existența câinelui. Peggy Sue îşi mută atenţia la micul 
animal ghemuit pe genunchii ei. Fără frumoasa lui culoare indigo, îşi 
recăpătase aspectul unui biet câine maidanez. În jurul gâtului, îi 
atârna o fâşie de țesătură neagră, tot ce mai rămăsese din cravata pe 
care altădată era atât de mândru s-o poarte. Tremura de frig, cu 
limba scoasă. Peggy îl scărpină între urechi. 

— Deci ai scăpat, suspină ea. Sunt foarte bucuroasă. 


Atunci, foarte adânc în fundul minţii ei, îl auzi pe câine, care-i 
spunea: 
— Și eu sunt foarte bucuros. 


Saint-Malo, 15 februarie 2001 


Peggy Sue este o adolesc 
abișnuită, dar cu un talent 


Familia lui Peggy Sue s-a mutat 
într-un orăşel plictisitor. Sau cel 
puțin aşa era, înainte de apariția 


unui soare albastru pe cer. Lumina 
lui îi face pe toți mult mai inteligenți, 
ceea ce dă naştere unui haos 
incredibil. Mai mult, animalele 
invătă şi ele să comunice prin unde 
telepatice şi vor să se răzbune pe 
oameni. Doar Peggy Sue ştie că 

în spatele întregii povesti sunt 
fantomele, care vor să se distreze 
pe cinste. Cine o va ajuta oare 

să salveze oraşul? 


789736 L 
edituraaramis.ro 


